text:
ཇོ་བོ་ཤཱཀྱ་མུ་ནེ་དང་མི་བསྐྱོད་རྡོ་རྗེ་གཉིས་ནི་ནང་བསྟན་གྱི་རྟེན་གལ་ཆེ་བ་གཉིས་ཡིན་ཏེ། ཤོད་རྒྱུན་ལ་ཇོ་ཤཱཀྱ་རྣམ་གཉིས་ནི་སྟོན་པ་ཤཱཀྱ་ཐུབ་པ་ཞལ་བཞུགས་པའི་སྐབས་བཞེངས་ཤིང་། སྟོན་པ་སྐུ་དངོས་ནས་རབ་གནས་མཛད་པར་གྲགས་པས་ལོ་རྒྱུས་དང་རིག་གནས་གང་གི་ངོས་ཐད་ནས་བལྟས་ན་འཛམ་གླིང་གི་གཅེས་ནོར་དུ་བགྲང་ཆོག་པར་དོགས་པའི་གཞི་ཡེ་ནས་མེད། དེའང་སྲོང་བཙན་སྒམ་པོས་ཁྱིམ་མཚེས་རྒྱལ་ཁབ་ཀྱི་སྲས་མོ་གཉིས་ཁབ་ཏུ་བཞེས་པ་དང་བསྟུན། ཇོ་ཤཱཀྱ་རྣམ་གཉིས་ཀྱང་རྫོངས་སྐལ་དུ་བྱིན་ནས་བོད་ཡུལ་དུ་ཐོག་མར་གདན་དྲངས། བཙུན་མོ་བལ་བཟའ་ཁྲི་བཙུན་གྱིས་ཁྱེར་ཡོང་བའི་ཇོ་བོ་མི་བསྐྱོད་རྡོ་རྗེའི་བརྟེན་གནས་སུ་ར་ས་འཕྲུལ་སྣང་གཙུག་ལག་ཁང་བཞེངས་པ་དང་། དེར་མཐུད་རྒྱ་བཟའ་ཀོང་ཇོས་ཁྱེར་ཡོང་བའི་ཇོ་བོ་ཤཱཀྱ་མུ་ནེའི་བརྟེན་གནས་སུ་རྒྱ་སྟག་ར་མོ་ཆེ་བཞེངས་པར་གྲགས་པ་འདི་ཆོས་འབྱུང་ལོ་རྒྱུས་ཀུན་མཐུན་ཞིང་བོད་མི་ཀུན་གྱི་ངག་རྒྱུན་དུའང་རླུང་ལྟར་གྲགས།
ཡིན་ནའང་དེང་སྐབས་ཇོ་ཤཱཀྱ་རྣམ་གཉིས་ཀྱི་བརྟེན་གནས་ལ་འགྱུར་བ་བྱུང་སྟེ། ཇོ་བོ་ཤཱཀྱ་མུ་ནེ་ནི་གཙུག་ལག་ཁང་གི་རྟེན་དང་། མི་བསྐྱོད་རྡོ་རྗེ་ནི་ར་མོ་ཆེའི་རྟེན་གཙོ་བོར་གྱུར་འདུག་པ་འདི་ལོ་རྒྱུས་དོན་རྐྱེན་ག་འདྲ་ཞིག་གིས་བསྐྱེད་མིན་ཐད་བོད་ཀྱི་ལོ་རྒྱུས་དེབ་ཐེར་ཁག་ཏུ་ལྟ་བ་མི་མཐུན་པ་ཁ་ཤས་མཆིས་པར། ལྟ་བ་དེ་དག་གུང་བསྒྲིགས་ནས་ལོ་རྒྱུས་དེབ་ཐེར་ན་བདེན་པའི་ལུང་ག་འདྲ་མཆིས་མིན་ལ་ཅུང་ཟད་ལྟ་བར་འདོད་དེ།
གཅིག མང་སྲོང་སྐབས་རྒྱ་དམག་ལྷ་སར་ལྷགས་པར་དོགས་ནས་རྒྱ་བཟའི་ཞལ་ཆེམས་ལྟར་བརྟེན་གནས་བསྒྱུར་པ། བོད་ཀྱི་ཆོས་འབྱུང་རྙིང་བ་དག་ན་རྒྱལ་པོ་སྲོང་བཙན་སྒམ་པོ་དང་། རྒྱ་བཟའ་བལ་བཟའ་གསུམ་ནི་དུས་མཉམ་གཅིག་ཏུ་ཐུགས་ཀར་ཐིམ་པར་བཤད་ལ། སྐབས་དེར། རྒྱ་བཟའི་ཞལ་ནས་ལྷ་ཤཱཀྱ་མུ་ནེ་ར་མོ་ཆེ་ནས་གདན་དྲོངས་ལ། འཕྲུལ་སྣང་གི་གློ་འབུར་དུ་སྦོས་ཞེས་ཞལ་བཀོད་མཛད་པས། བློན་པོ་རྣམས་ཀྱིས་ཁོ་མོའི་ཞལ་ཆེམས་ལྟར་མཛད་པར་བཤད། དེ་ལྟར་ཞལ་བཀོད་མཛད་དོན་ནི་རྒྱ་དམག་བོད་དུ་ཡོང་ནས་ཇོ་བོ་འཁྱེར་འགྲོ་བར་དོགས་པ་ཡིན་པར་བཤད། ཡང་དེབ་ཐེར་འགའ་ཤས་ན། མང་སྲོང་གི་སྐབས་སུ་རྒྱ་བོད་མ་མཐུན་པས་རྒྱ་དམག་ལྷ་སར་བསླེབ་ལ་ཉེ་སྐབས། ཀོང་ཇོའི་ཞལ་བཀོད་བཞིན་བསྒྲུབས་པ་ཡིན་པར་བཤད་ནའང་། 《ཐང་ཡིག་གསར་རྙིང》ལས། བོད་དང་འབྲེལ་བའི་ལོ་རྒྱུས་གསལ་པོར་མཆིས་ཡང་། བཙན་པོའི་དུས་སྐབས་སུ་རྒྱ་དམག་ལྷ་སར་ཐོན་པའི་ལོ་རྒྱུས་སྐོར་ནི་ཚིག་གཅིག་ཀྱང་མི་འདུག་པས། དངོས་གནས་དེ་ལྟ་བུའི་ལོ་རྒྱུས་ཀྱི་དོན་རྐྱེན་བྱུང་ཡོད་མེད་ལ་ངག་རྒྱུན་གྱི་ཤོད་སྟངས་ཙམ་ལས་ལོ་རྒྱུས་ཀྱི་བདེན་པའི་ལུང་ཁུངས་གསལ་བོ་མིག་སྔར་མཐོང་དུ་མེད།
《དབའ་བཞེད》ལྟར་ན། སྐབས་འདིར་ཤཱཀྱ་མུ་ནེ་ནི་ར་མོ་ཆེ་ན་བཞུགས་པ་ལས་ར་སར་ཡོད་པར་མི་སྣང་ལ། མང་སྲོང་སྐབས་ཇོ་བོ་གནས་སྤར་བའང་ལོ་རྒྱུས་དང་མི་མཐུན་པས་ན། གྱིམ་ཤིང་ཀོང་ཇོས་ཕྱིར་ར་སའི་གཙང་ཁང་ལྷོ་མ་ནས་ཤཱཀྱ་མུ་ནེ་དྲངས་ཞེས་པ་ཡང་རྒྱུ་མེད་རྐྱེན་མེད་ཡིན་ལ་ལོ་རྒྱུས་དང་མི་མཐུན་པར་སྙམ། འདི་ལ《དཔྱིད་ཀྱི་རྒྱལ་མོའི་གླུ་དབྱངས》ལྟར་ན། ཐོག་མ་ནས་ཇོ་བོ་མི་བསྐྱོད་རྡོ་རྗེ་ནི་གཙང་ཁང་ལྷོ་མ་ན་གནས་སོ། ། ཁྲི་ལྡེ་སྲོང་བཙན་གྱི་ཡུམ་ནི་གྱིམ་ཤིང་ཀོང་ཇོ་ཡིན་ཞེས་པ་ལྟར། སྐབས་འདིར་ཡང་ཀོང་ཇོའི་ཆེ་བ་ཙམ་བརྗོད་ཐབས་རེད་བསམ། ཡིན་ནའང་། མོས་ཇོ་བོ་མི་བསྐྱོད་རྡོ་རྗེ་གཙུག་ལག་ཁང་གི་གཙང་ཁང་ལྷོ་མར་ཡོད་པ་དབུས་མར་སྤྱན་དྲངས་པ་རེད་ཅེས་བསམ་ནའང་འགལ་བ་མི་འདུག་སྙམ།
གཉིས། ཁྲི་སྲོང་ལྡེ་བཙན་སྐབས་ཀྱི་བན་བོན་རྩོད་པ་བརྒྱུད་བརྟེན་གནས་བསྒྱུར་བ། རྒྱལ་པོ་ཁྲི་སྲོང་ལྡེ་བཙན་སྐུ་ན་ཕྲ་བའི་དུས་ཞང་མ་ཞང་ཁྲོམ་པ་སྐྱེས་སོགས་ནས་བོན་སྤེལ་ཏེ་ཆོས་བསྣུབས་པའི་དུས་སུ་ཇོ་ཤཱཀྱ་རྣམ་གཉིས་ལའང་ཆག་འཇིག་བྱུང་ཡོད་ངེས་ལ། ཕྱིས་སུ་ཁྲི་སྲོང་ལྡེ་བཙན་ནར་སོན་རྗེས་ཐུབ་བསྟན་རྒྱ་ཆེར་སྤེལ་བ་ནི་ལོ་རྒྱུས་སུ་ཡོངས་སུ་གྲགས་པའི་གཏམ་ཡིན།
འདིར《རྦ་བཞེད་ཕྱོགས་བསྒྲིགས》གཞིར་བཟུང་ན། མ་ཞང་ཁྲོམ་པ་སྐྱེས་ཀྱི་དུས་སུ། ར་མོ་ཆེའི་རྒྱ་ལྷ་ཤཱཀྱ་མུ་ནེ་སླར་རྒྱ་ཡུལ་དུ་བསྐྱལ་ཟེར་ནས་འགྲེང(འབྲེང)པའི་དྲ་བར་བཅུག་ནས་སྒོར་སྟོན། དེ་ནས་མི་སུམ་བརྒྱས་དྲུད་ནས་མཁར་བྲག་དམར་གདོང་ནས་མ་འཁུལ་ནས་བྱེ་དམ་དུ་སྦས། རྒྱ་ལྷའི་མེས་པོ་དང་པོ་རྒྱ་གར་ཡུལ་ནས་འོངས་ངེས་ཏེ། རྒྱ་གར་དང་ཉེ་བ་མང་ཡུལ་དུ་བསྐྱལ་བར་ཆད་ནས་བྱེ་དོང་ནས་བཏོན་ནས། དྲེའུ་གཉིས་ལ་ཁྱོགས་བགྱིས་ནས་ཡར་ལ་བསྐྱལ། ཞེས་དེབ་འདིའི་ཡིག་ཆ་བཞི་བོ་ཆ་མཐུན།
གསུམ། འུ་དུམ་བཙན་གྱིས་ཆོས་བསྣུབས་པ་རྐྱེན་བྱས་ཏེ་བརྟེན་གནས་བསྒྱུར་བ། དར་མ་འུ་དུམ་བཙན་གྱི་རིང་ལ་ནང་ཆོས་ལ་གཏོར་བརླག་ཆེན་པོ་བཏང་ལ། རབ་ཏུ་བྱུང་བ་རྣམས་སྐྱ་སར་ཕབ་པ་སོགས་ཀྱི་ལོ་རྒྱུས་ལ་དཔག་ན། སྐབས་འདིར་ཇོ་ཤཱཀྱ་རྣམ་གཉིས་སོགས་ཆོས་ཀྱི་རྟེན་དང་བརྟེན་པ་ཁག་ལའང་གོད་ཆག་བྱུང་ཡོད་པ་དེབ་ཐེར་ཁག་ཏུ་བདེན་པའི་ཁུངས་ཐུབ་ཡང་། འདིའི་སྐབས་ཇོ་ཤཱཀྱ་རྣམ་གཉིས་ཀྱི་གནས་ལ་འགྱུར་བ་བྱུང་བའི་སྐོར་ལའང་ལོ་རྒྱུས་དེབ་ཐེར་ན་འཁོད་ཡོད་དེ།
འདིའི་སྐོར་ནས་རྦ་བཞེད་དང་། ཆོས་འབྱུང་གི་ཡི་གེ་ཞིབ་མོ། དབའ་བཞེད་གསུམ་གའི་བཞེད་པ་མཐུན་ལ། དེ་དག་ལ་ཅུང་བདེན་པའི་རང་བཞིན་ཡོད་པར་སྙམ་པས་འདིར་བཀོད་ན། བཙན་པོས་རྒྱ་ལྷ་ཤཱཀྱ་མུ་ནེ་ཡས་མར་འོངས་པ་ཡར་སྐྱོལ། མས་ཡར་འོངས་པ་སླར་མར་བསྐྱལ་བར་བྱས། ……ར་མོ་ཆེའི་སྒུལ་བས་མ་ནུས་ཞེས་སྙན་དུ་གསོལ་བས། རྗེའི་ཞལ་ནས་གཟུ་བ་ཆུག་ལ་བོར་ཞེས་བསྐོ་བས། ཁང་པ་བྱེ་མས་བཀང་ནས་གཟུ་བས་བོར། ལྷའི་སྙན་གཡོན་པ་ཐེབ་པ་ལ་བཙལ། དེ་ནས་འབྲེང་པའི་དྲ་བར་ངག་བཅུག་ནས་དྲུད་པས་ཐེམ་ཁར་མི་དང་ཐག་པ་ཀུན་ཆད། སྔོན་ཀྱང་ཞང་མ་ཞང་གིས་སྐུ་ས་ཐེམས་སུ་བཅུག་གོ་མཆིས་ནས་སྐུ་བྱེ་དོང་དུ་སྦས། ར་སའི་སྐུ་མར་སྐྱོལ་ཅེས་བསྒོ་བས། ……ཤཱཀྱ་མུ་ནེའི་བཞུགས་ཁང་བྱེ་མས་རྫངས། སྒོ་འདགས་པས་བྱུགས་པས་རྒྱལ་པོ་དགར་རེ་བའི་བཙུན་པ་ཆང་འཐུང་བའི་གཟའ་ཟླ་ལ་སོགས་པ་བྲིས་ཏེ།རྡོར་མཚོར་བོར་ནས་གསོལ་བ་བཏབ་པས། དེ་ཅི་ཙུག་ཡིན་དྲིས། ལྷ་ཤཱཀྱ་མུ་ནེ་ཆུར་བོར་བྱས་པས་དེ་ཤིན་ཏུ་ལེགས་ཟེར། ཞེས་སྐབས་དེའི་ལོ་རྒྱུས་སྣང་ཚུལ་གསལ་པོར་བཀོད་འདུག་པས། ར་མོ་ཆེའི་སྐུ་ནི་བྱེ་དོང་དུ་སྦས་པ་དང་། ར་ས་གཙུག་ལག་ཁང་དུ་བྱེ་མ་བརྫངས་ཏེ་བཞག་པར་ངེས། འདིར་ཇོ་ཤཱཀྱ་རྣམ་གཉིས་ཀྱི་དབྱེ་བ་གསལ་པོར་ཕྱེས་མི་འདུག་མོད། ཡིན་ནའང་། གོང་གི་ལོ་རྒྱུས་དུས་སྐབས་དག་གི་འབྲེལ་ཡོད་ཚིག་ལས་ཁྲི་སྲོང་གི་ཚེ་མཇུག་ཏུ་ཤཱཀྱ་མུ་ནེ་ནི་ར་མོ་ཆེར་བཞུགས་པ་ཤེས་པས། སྐབས་འདིར་ཇོ་བོ་ཤཱཀྱ་མུ་ནེ་བྱེ་དོང་དུ་སྦས་པ་དང་། མི་བསྐྱོད་རྡོ་རྗེ་སྔར་བཞིན་གཙུག་ལག་ཁང་དུ་བཞུགས་པ་རྟོགས་ཐུབ། ཇོ་བོ་རྣམ་གཉིས་ནི་སྟོན་པ་ཤཱཀྱ་ཐུབ་པའི་དགུང་ལོ་བརྒྱད་དང་བཅུ་གཉིས་སྐབས་ཀྱི་ཆ་བྱད་ལྟར་བཞེངས་པ་ཡིན་པས། འདིར་གཉིས་ཀ་ལ་ལྷ་ཤཱཀྱ་མུ་ནེ་ཞེས་བཀོད་ནའང་འགལ་བ་ཆེར་མི་འདུག་སྙམ།
འུ་དུམ་བཙན་བགྲོངས་པའི་ལོ་རྒྱུས་དོན་རྐྱེན་ལས་བསླབ་བྱ་བླངས་ཏེ། འོད་སྲུངས་དང་ཡུམ་བརྟན་གྱི་སྐབས་སྲིད་དབང་བདེ་འཇགས་ཀྱི་དགོས་མཁོར་དམིགས་ནས་སངས་རྒྱས་ཆོས་ལུགས་ལ་མི་དགའ་བ་བྱས་པའི་ལོ་རྒྱུས་མི་འདུག་པས། སྐབས་དེར་མེས་པོའི་རིང་ནས་མཆོད་བཀུར་བྱས་པའི་ཇོ་ཤཱཀྱ་རྣམ་གཉིས་ཕྱིར་མཆོད་སྟེགས་སུ་བཞག་པ་ནི་དོན་དངོས་དང་མཐུན་པར་འདོད། 《དཔྱིད་ཀྱི་རྒྱལ་མོའི་གླུ་དབྱངས》ལས།
ཞེས་འོད་སྲུངས་དང་ཡུམ་བརྟན་གྱི་སྐབས་སུ། ཇོ་བོ་རྣམ་གཉིས་ཕྱིར་མཆོད་གནས་སུ་བྱས། ནང་ཆོས་ལ་གཏོར་བརླག་ཚབས་ཆེན་ཐེབས་ཡོད་ནའང་། བཙན་པོའི་དུས་སུ་ལོ་ངོ་ཉིས་བརྒྱ་ལྷག་གི་རིང་ལ་རྒྱ་ཆེར་སྤེལ་རྐྱེན་དཔོན་རིགས་དང་དམངས་ཁྲོད་ནའང་ཐུབ་བསྟན་ལ་དད་པའི་སྟོབས་ཤུགས་ངེས་ཅན་ཡོད་སྲིད་ལ། འུ་དུམ་བཙན་ཡང་ཆོས་བསྣུབས་པ་རྐྱེན་བྱས་ཏེ་བགྲོངས་པ་ཡིན་པས། སྲས་ཀྱི་རིང་ལ་ཇོ་བོ་ཡང་མཆོད་སྟེགས་སུ་བཞག་པ་ནི་འགྲིག་པར་འདོད།
《ཆོས་འབྱུང་མཁས་པའི་དགའ་སྟོན》ལས། གནམ་ལྡེ་འོད་སྲུངས་སྐབས། ཇོ་བོ་གཙང་ཁང་ལྷོ་མར་བཞུགས་པ་དབུས་མར་སྤྱན་དྲངས་ཏེ་སྔོན་ཞལ་བསྒྱུར་བར་ལུང་བསྟན་པ་དེ་ཡིན་ཞེས་དང་། གཞན་ཡང་གོང་དུ་བཀོད་པ་བཞིན་གྱིམ་ཤིང་ཀོང་ཇོས་གཙང་ཁང་དབུས་མར་སྤྱན་དྲངས་ཞེས་ལྟ་བ་གཉིས་འདུག ཡིན་ནའང་། གྱིམ་ཤིང་ཀོང་ཇོས་གདན་དྲངས་པ་ནི་བདེན་ཤས་ཆུང་ལ། དུས་སྐབས་འདིར་ད་གཟོད་དངོས་སུ་ཇོ་བོ་གཙང་ཁང་དབུས་མར་སྤྱན་དྲངས་པར་འདོད།
མདོར་ན། ཁྲི་སྲོང་ལྡེ་བཙན་གྱི་སྐུ་དུས་སུ་ཞང་མ་ཞང་ཁྲོམ་པ་སྐྱེས་སོགས་ཀྱིས་ཆོས་བསྣུབས་སྐབས། ར་མོ་ཆེའི་གཙོ་སྐུ་ཤཱཀྱ་མུ་ནེ་མང་ཡུལ་དུ་བསྐྱལ། ཕྱིས་སུ་ཁྲི་སྲོང་ལྡེ་བཙན་གྱིས་གདན་དྲངས་ཏེ་ར་མོ་ཆེར་བཞུགས་སུ་གསོལ་བ་དང་། འུ་དུམ་བཙན་གྱིས་ཆོས་བསྣུབས་སྐབས་སུའང་། ར་མོ་ཆེའི་རྟེན་ཇོ་བོ་ཤཱཀྱ་མུ་ནེ་བྱེ་འོག་ཏུ་སྦས་ནས་གཙུག་ལག་ཁང་གི་ཇོ་བོའི་བཞུགས་གནས་སུ་བྱེ་མ་བརྫངས་པ་སོགས་བྱས་པ་ལས། ར་སའི་ཇོ་བོ་མི་བསྐྱོད་རྡོ་རྗེ་ཕྱིར་མ་བསྐྲད་པ་སོགས་ལ་བལྟས་ན། དངོས་སུ་ཇོ་ཤཱཀྱ་རྣམ་གཉིས་ཀྱི་གནས་ལ་འགྱུར་བ་བྱུང་བ་ནི་འོད་སྲུངས་ཀྱི་སྐབས་སུ་ཡིན་པར་འདོད་དོ། །
འཕྲིན་སྟེགས། weikangba


c: text/html

text:
དགྲ་འདུལ་གྱིས།
ཏང་གི་ཚོགས་ཆེན་བཅུ་དགུ་པ་ནི་ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོ་བཅངས་ནས་དར་ཆ་མཐོན་པོར་སྒྲེང་བ་དང་མཐུན་སྒྲིལ་མདུན་སྐྱོད་བྱེད་པའི་ལོ་རྒྱུས་རང་བཞིན་གྱི་ཚོགས་འདུ་གཟབ་རྒྱས་ཤིག་ཡིན་པས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་འབད་འཐབ་བྱེད་པའི་ཡིད་ཆེས་དང་སྟོབས་ཤུགས་ལ་སྐུལ་ལྕག་ཆེན་པོ་ཐེབས་ཡོད་སྟབས་ལོ་རྒྱུས་ཀྱི་དོན་སྙིང་གལ་ཆེན་ལྡན་ཡོད།
ངས་ཏང་གི་ཚོགས་ཆེན་བཅུ་དགུ་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་གྱི་དགོངས་དོན་དང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པ་དང་ཧྲུའུ་ཅི་ཝུའུ་དབྱིང་ཅེའི་གསུང་བཤད་གལ་ཆེན་གྱི་དགོངས་དོན་ཕྱོགས་ཡོངས་ནས་སློབ་སྦྱོང་དང་ལག་བསྟར་དོན་འཁྱོལ་གྱིས་སྤྱི་ཁྱབ་ཧྲུའུ་ཅིས་བཏོན་གནང་བའི“ཆབ་སྲིད་ཐད་བློས་འགེལ་ཆོག་པ་དང་། ཆོས་ལུགས་ཐད་ཡོན་ཚད་ལྡན་པ། ཀུན་སྤྱོད་ཐད་ཀུན་གྱིས་བཀུར་བ། འགག་རྩའི་དུས་སུ་ནུས་པ་ཐོན་པ”བཅས་ཀྱི་ཚད་གཞི་ལག་ལེན་བསྟར་བ་དང་། རྒྱལ་གཅེས་ཆོས་གཅེས་ཀྱི་དར་ཆ་ཐོག་མཐའ་བར་གསུམ་དུ་མཐོན་པོར་སྒྲེང་བ། མི་རིགས་ཁ་ཕྲལ་ལ་ངོ་རྒོལ་མཐའ་གཅིག་ཏུ་བྱེད་པ། རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་གཏོང་བ་བཅས་བྱས་ཏེ་མཛེས་སྡུག་དང་ཞི་མཐུན་ལྡན་པའི་བོད་ལྗོངས་གསར་པ་འཛུགས་སྐྲུན་བྱེད་ཆེད་འབད་བརྩོན་ལྷོད་མེད་བྱེད་རྒྱུ་ཡིན།
བོད་བརྒྱུད་ནང་བསྟན་རྒྱུན་ཆད་མེད་པར་སྤྱི་ཚོགས་འཕེལ་རྒྱས་ཡར་ཐོན་དང་འཚམ་པར་བྱེད་པའི་བླང་བྱ་བཏོན་པ་འདི་ནི་ལོ་རྒྱུས་ཀྱིས་ང་ཚོར་དཀྲིས་པའི་འགན་འཁྲི་ཞིག་རེད། བོད་བརྒྱུད་ནང་བསྟན་གྱི་ངོས་ནས་བརྗོད་ན། རྒྱུན་ཆད་མེད་པར་སྤྱི་ཚོགས་དང་འཚམ་པ་དང་། སྤྱི་ཚོགས་ལ་ཞབས་འདེགས་ཞུ་བ། འཁོར་བ་ལས་སྐྱོབ་པ་དང་གཞན་ལ་ཕན་འདོགས་པ་ནི་རང་ངོས་ཡུན་རིང་གནས་པའི་ཐབས་མཆོག་ཅིག་ཡིན་ལ་དེང་རབས་ཀྲུང་གོའི་འཕེལ་རྒྱས་ཡར་ཐོན་གྱི་བླང་བྱ་དང་ཡང་མཐུན་ཡོད།
གཅིག་ནས་སྡིག་སྤོང་དགེ་སྒྲུབ་བྱེད་དགོས། སྡིག་སྤོང་དགེ་སྒྲུབ་ནི་ནང་བསྟན་གྱིས་དར་སྤེལ་གཏོང་བའི་གཞི་རྩའི་བསམ་བློ་དང་བྱ་སྤྱོད་ཀྱི་ཚད་གཞི་ཞིག་ཡིན་ལ་ནང་བསྟན་གྱི་སྙིང་པོ་ཡང་ཡིན། སྟོན་པ་ཤཱཀྱ་མུ་ནེས་གཞན་ལ་འཚེ་བ་བྱེད་ན་རབ་བྱུང་མིན་ཞེས་གསུངས་མྱོང་ཡོད། ཡང་ཁོང་གིས་སྡིག་པ་ཅི་ཡང་མི་བྱ་ཞིང་། དགེ་བ་ཕུན་སུམ་ཚོགས་པར་སྤྱད། རང་གི་སེམས་ནི་ཡོངས་སུ་འདུལ། འདི་ནི་སངས་རྒྱས་བསྟན་པ་ཡིན་ཞེས་གསུངས་མྱོང་ཡོད། བོད་བརྒྱུད་ནང་བསྟན་སྐྱོན་བྲལ་ངང་རྒྱུན་འཛིན་ཐུབ་པའི་འགག་རྩ་ནི་རང་ངོས་འཛུགས་སྐྱོང་དང་ལྷག་དོན་དུ་བྱང་ཚད་སློབ་གསོ་དང་ཤེས་ལྡན་མི་སྣ་གསོ་སྐྱོང་བྱེད་རྒྱུར་ཐུག་ཡོད། རྗེ་བཙུན་བྱམས་པ་མགོན་པོས་རིག་པའི་གནས་ལྔ་དག་ལ་མཁས་པར་མ་སྦྱངས་ན། འཕགས་མཆོག་གིས་ཀྱང་ཐམས་ཅད་མཁྱེན་ཉིད་འཐོབ་མི་འགྱུར། ཞེས་གསུང་མྱོང་ཡོད། དེའི་ཕྱིར་སློབ་སྦྱོང་ལ་ཤུགས་སྣོན་གྱིས་རང་ངོས་བློ་སྦྱོང་ལ་རྒྱུན་ཆད་མེད་པར་ཤུགས་སྣོན་བརྒྱབ་སྟེ་བྱམས་སྙིང་རྗེ་སྒོམ་པའི་གཞན་ཕན་གྱི་བསམ་བློ་ལག་ལེན་ཧུར་ཐག་བསྟར་དགོས། མའོ་ཀྲུའུ་ཞིས་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་དགོས་ཞེས་མཛུབ་སྟོན་གནང་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་སྒྲོན་ནང“ཐོག་མའི་བསམ་འདུན་མ་བརྗེད་ན། ད་གཟོད་མགོ་མཇུག་རྒྱུན་འཁྱོངས་ཡོང་ཐུབ། ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲི་ནི་ཀྲུང་གོའི་མི་དམངས་ལ་བདེ་སྐྱིད་བསྐྲུན་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་ཆེད་ཡིན”ཞེས་མཛུབ་སྟོན་གནང་ཡོད། སྤྱི་ལོའི་གོང་གི་ལོ་600ལྷག་ཙམ་དུ་སྟོན་པ་ཤཱཀྱ་ཐུབ་པས་ནང་པའི་ཆོས་ཀྱི་སྲོལ་གཏོད་ཡོད། སྐབས་དེ་དུས་རྒྱ་གར་སྤྱི་ཚོགས་ཀྱི་རིམ་པ་ཁག་དབར་འགལ་ཟླ་དང་རྙོག་འཛིང་ཧ་ཅང་ཆེ་བ་དང་། རྒྱལ་ཕྲན་རྒྱལ་ཁབ་དབར་དམག་འཁྲུག་ཟིང་ཆ་རྒྱུན་ཆད་མེད་པར་ཐོན་ཡོད། ཆོས་ལུགས་ཀྱི་བསམ་བློ་སྣ་ཚོགས་རྒྱ་ཁྱབ་ཏུ་མཆེད་པའི་སྤྱི་ཚོགས་ཀྱི་རྒྱབ་ལྗོངས་འོག བློ་ཡིད་ཚིམ་པའི་ཐག་གཅོད་བྱ་ཐབས་ཤིག་འཚོལ་ཞིབ་བྱེད་ཐབས་བྲལ་བས་སྟོན་པ་ཤཱཀྱ་ཐུབ་པས་ནང་པའི་ཆོས་ཀྱི་སྲོལ་གཏོད་ཡོད། དེས་ན་ང་ཚོས་བོད་བརྒྱུད་ནང་བསྟན་གྱི“རྒྱལ་གཅེས་ཆོས་གཅེས་དང་། སྒྲིག་བཀུར་ཁྲིམས་སྲུང་། སྡིག་སྤོང་དགེ་སྒྲུབ། ཞི་མཐུན་གོང་བཀུར། ཞི་བདེར་རེ་སྨོན”བཅས་ཀྱི་ཕུལ་བྱུང་སྲོལ་རྒྱུན་དར་སྤེལ་ཤུགས་ཆེན་བཏང་ནས་རྒྱ་ཆེའི་དགོན་སྡེའི་གྲྭ་བཙུན་དང་དད་ལྡན་མང་ཚོགས་རྣམས་སྒྱུར་བཅོས་སྒོ་དབྱེ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་ནང་ཧུར་ཐག་ཞུགས་རྒྱུར་སློབ་གསོ་དང་ཁྲིད་སྟོན་བྱས་ཏེ་དམངས་འཚོ་ལེགས་གཏོང་གིས་ཚེ་འདིའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་ཐུབ་པ་བྱེད་དགོས།
གཉིས་ནས་འདྲ་མཉམ་བཟོད་སྒོམ་བྱེད་དགོས། ཆེ་ས་རྒྱལ་ཁབ་དབར་དང་། ཆུང་ས་ཁྱིམ་ཚང་དབར། མི་སྒེར་དབར་ཙམ་མ་ཟད། ཐ་ན་འབུ་སྲིན་སོགས་སྲོག་ཆགས་མཐའ་དག་ལ་གནས་ཚུལ་དེ་གནས་ཡོད། སྟོན་པ་བཅོམ་ལྡན་འདས་ཀྱིས་ངའི་བསྟན་པ་རྒྱུན་འཛིན་བྱེད་པར་རིགས་མི་གཙོ། རུས་མི་གཙོ། སྤྱོད་པ་གཙོ་བོ་ཡིན་ཞེས་གསུང་མྱོང་ཡོད། སུ་ཞིག་ཡིན་རུང་རིགས་རྒྱུད་མཐོ་དམན་ལས་སྐྱེ་ས་མཐོ་དམན་ཁོ་ན་མཚོན་གྱི་ཡོད། གཙོ་བོ་རང་ངོ་མས་སྒྲུབ་པའི་བྱ་བར་བལྟ་དགོས། འཇིག་རྟེན་གྱི་བདེ་བ་མཐའ་དག་མི་གཞན་དང་སྤྱི་ཚོགས་ལ་བདེ་བ་འགོད་རྒྱུ་ལས་བྱུང་བ་དང་། འཇིག་རྟེན་གྱི་སྡུག་བསྔལ་མཐའ་དག་རང་ཉིད་བདེ་བར་འགོད་རྒྱུར་ཆགས་པ་ལས་བྱུང་བ་ཡིན། ང་ཚོས་ལེགས་སྐྱེས་འབུལ་རྒྱུར་གཞོལ་ཚེ་གཞི་ནས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་འཛུགས་སྐྲུན་བྱེད་ཆེད་ལེགས་སྐྱེས་ཧུར་ཐག་འབུལ་ཐུབ།
གསུམ་ནས་དབུལ་སྐྱོར་གུད་སྐྱོབ་བྱེད་དགོས། དབུལ་སྐྱོར་གུད་སྐྱོབ་ཀྱི་སྙིང་སྟོབས་དར་སྤེལ་གཏོང་བར་ཆོས་ལུགས་སྤྱི་ཚོགས་རིང་ལུགས་སྤྱི་ཚོགས་དང་འཚམ་མཐུན་ཡོང་བར་སྐུལ་འདེད་གཏོང་དགོས། དབུལ་སྐྱོར་གུད་སྐྱོབ་ནི་འཇིག་རྟེན་མི་ཆོས་ཀྱི་གནས་ཚད་མཐོ་ཤོས་དེ་ཡིན། ལོ་ངོ་སྟོང་ཕྲག་ཁ་ཤས་གོང་། རང་རྒྱལ་གྱི་བསམ་བློ་མཁས་ཅན་ཁུང་ཙེ་དང་། ཀྲོང་ཙེ། མོང་ཙེ་བཅས་ཚང་མས་དེ་ཚད་གཞི་མཐོ་ཤོས་ཤིག་ལ་བརྩིས་ནས་དར་རྒྱས་གོང་འཕེལ་བཏང་ཡོད། ལོ་ངོ་2000ལྷག་ཙམ་གྱི་རྗེས་སུ་དེ་ནི་ཀྲུང་ཧྭ་མི་རིགས་ཀྱིས་ཀུན་སྤྱོད་ལ་བརྩི་སྲུང་དང་ཚད་འཇལ་བའི་ཚད་གཞི་ཞིག་ཏུ་གྱུར་ཡོད།
ང་ཚོས་ཐུན་མོང་ཐོག་ཆོས་ལུགས་སྤྱི་ཚོགས་འཕེལ་རྒྱས་ཡར་ཐོན་གྱི་བླང་བྱ་དང་འཚམ་མཐུན་ཡོང་བ་བྱས་ནས་དད་ལྡན་མང་ཚོགས་ཀྱི་དགོས་མཁོ་སྐོང་ཐུབ་པ་བྱེད་དགོས། སྟོན་པ་ཤཱཀྱ་ཐུབ་པས་རང་གི་བུ་སློབ་ལ“ལུགས་མཐུན་བབ་མཐུན”གྱི་རྩ་དོན་བཏོན་ཡོད། དེའི་ལྟེ་བའི་ནང་དོན་ནི་བུ་སློབ་ཚོར་རང་ཉིད་གནས་སའི་ལོ་རྒྱུས་དང་སྤྱི་ཚོགས་ཀྱི་ཁོར་ཡུག་དང་རྒྱུན་ཆད་མེད་པར་འཚམ་པར་བྱེད་རྒྱུ་དེ་ཡིན། སངས་རྒྱས་ཤཱཀྱ་ཐུབ་པས་སྐབས་དེ་དུས་ཀྱི་དགོས་མཁོར་གཞིགས་ནས། རྒྱ་གར་གྱི་རྒྱལ་རྒྱུད་དང་བྲམ་ཟེར་ཆེར་བསྟོད་བྱེད་མྱོང་ཡོད། དབྱར་དགུན་སྟོན་དཔྱིད་ཀྱི་འགྱུར་ལྡོག་ལས་ལོ་ཏོག་སྨིན་པའི་གནས་ལུགས་གཞིར་བཟུང་། གལ་སྲིད་ཆོས་ཉིད་དང་བསྟུན་ནས་བྱ་བ་མ་བསྒྲུབས་ན་ཚང་མ་སྟོང་ཟད་ཙམ་དུ་འགྱུར་གྱི་ཡོད། དེར་བརྟེན། བྱམས་བརྩེ་དང་གུས་སྲོལ་གཞི་གཅིག་ཏུ་འདུས་པའི་ཁུང་ཙེས་ཀྱང་སྤྱོད་གོ་ཆོད་པའི་སྒྲིག་ལམ་ཞིག་བཟོས་ནས་མི་རྣམས་ཀྱི་བྱ་སྤྱོད་ལ་གཅུན་འདོམས་བྱེད་དགོས་པའི་ངོས་འཛིན་བྱས་ཏེ་སྐྱེས་བུ་དམ་པ་དང་སྐྱེས་བུ་དམ་པ་དང་། བློན་པོ་དང་བློན་པོ། ཕ་དང་ཕ། བུ་དང་བུ་བཅས་ཀྱི་དབར་བརྩི་སྲུང་ཞུ་དགོས་པའི་སྒྲིག་ལམ་བཟོས་ཡོད། མི་ཚང་མས་ངེས་པར་དུ་རང་ཉིད་ཀྱི་མིང་ཐོབ་དང་བསྟུན་ནས་རང་ཉིད་ཀྱི་བྱ་སྤྱོད་དང་གུས་སྲོལ་ལ་བརྩི་སྲུང་ཞུ་དགོས་པ་དང་རང་ཉིད་ཀྱི་མིང་ཐོབ་དང་འཚམ་པོ་མེད་པའི་རེ་འདོད་དང་བྱ་སྤྱོད་ལ་ཚོད་འཛིན་བྱེད་དགོས་པའི་རེ་བ་བཏོན་ཡོད། མའོ་ཀྲུའུ་ཞིས་གཞན་གནོད་ཀྱི་དམིགས་ཡུལ་བཟུང་བ་ནས་འགོ་ཚུགས་ཤིང་མཐར་རང་གནོད་ཀྱི་མཇུག་འབྲས་ཐོན་གྱི་ཡོད། རང་གིས་རང་ལ་རྒྱུས་མངའ་ལོན་དགོས་པ་དང་རང་གིས་རང་ལ་ཤེས་རྟོགས་ཐུབ་པ་དགོས་ཞེས་བཀའ་སློབ་གནང་ཡོད། དེར་བརྟེན། ང་ཚོས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བར་བརྟེན་ནས་སྤྱི་ཚོགས་ཡར་ཐོན་དང་འཚམ་པའི་སྒྲིག་སྲོལ་ལམ་ལུགས་ཤིག་བཟོས་ནས་གནམ་འོག་ཡོངས་ལ་བྱམས་སེམས་བཅངས་ཏེ་བོད་བརྒྱུད་ནང་བསྟན་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་དང་། ཆབ་སྲིད་དང་འཚམ་མཐུན། མི་དམངས་དང་འཚམ་མཐུན་བཅས་ཀྱི་སྲ་བརྟན་གྱི་འདུལ་ཁྲིམས་དང་བསྟན་དོན་གྱི་ལམ་ལུགས་བརྟན་པོ་ཞིག་འཛུགས་དགོས།
(རྩོམ་པ་པོ། རང་སྐྱོང་ལྗོངས་སྲིད་གྲོས་ཀྱི་ཨུ་ཡོན་དང་། ཀྲུང་གོ་ནང་བསྟན་མཐུན་ཚོགས་བོད་ཡན་ལག་མཐུན་ཚོགས་ཀྱི་ཚོགས་གཙོ་གཞོན་པ། མཚུར་ཕུ་དགོན་དོ་དམ་ཨུ་ལྷན་གྱི་ཀྲུའུ་རེན་གཞོན་པ་དང་མཁན་པོ་བཅས་ཡིན )

robotstxt: allowed

filter: keep


text:
གསར་འགོད་པར་བོད་རང་སྐྱོང་ལྗོངས་འཕྲོད་བསྟེན་དང་འཆར་བཙའ་ཨུ་ལྷན་ནས་ཤེས་རྟོགས་བྱུང་བར། བོད་ཀྱི་གཟའ་གྲིབ་ཕོག་པའི་བྱིས་པར་རོགས་སྐྱོབ་བྱ་རྒྱུ་དམིགས་ཡུལ་དུ་བཟུང་བའི“ཉི་མ་མེ་ཏོག་འཆར་གཞིས”བོད་ཀྱི་གཟའ་གྲིབ་ཕོག་པའི་བྱིས་པ་500ལྷག་ཙམ་ལ་བརྟག་དཔྱད་བྱས་པ་ལས་བྱིས་པ་46ལ་སྨན་བཅོས་ནུས་ལྡན་བྱས་པར་ཁོང་ཚོའི་ཁྱིམ་ཚང་གི་དགའ་བསུ་ཐོབ་ཡོད་པ་རེད།
ཤེས་རྟོགས་བྱུང་བར་གཞིགས་ན། “ཉི་མ་མེ་ཏོག་འཆར་གཞི”—— གཟའ་གྲིབ་ཕོག་པའི་བྱིས་པར་རོགས་སྐྱོབ་བྱེད་པའི(བོད་ལྗོངས)རྣམ་གྲངས་ནི་འདི་ལོའི་ཟླ་དྲུག་པར་ལྷ་སར་སྤེལ་འགོ་ཚུགས་ཤིང་། མིག་སྔའི་བར། གཟའ་གྲིབ་ཕོག་པའི་བྱིས་པར་བརྟག་དཔྱད་བྱེད་པའི་ལས་དོན་ཁག་གསུམ་སྔ་རྗེས་སུ་སྤེལ་ཞིང་། གཟའ་གྲིབ་ཕོག་པའི་བྱིས་པ་དེ་དག་ནི་ལྷ་ས་དང་། ཆབ་མདོ། ནག་ཆུ། གཞིས་རྩེ། ཉིང་ཁྲི་སོགས་ནས་ཡིན་པ་རེད།
རྣམ་གྲངས་འདི་ནི་པེ་ཅིང་གྲོང་ཁྱེར་བོད་སྐྱོར་བཀོད་འདོམས་པུའུ་དང་། པེ་ཅིང་གྲོང་ཁྱེར་རྒྱ་གྲམ་དམར་པོ་ཚོགས་པ། པེ་ཅིང་ཨེའར་སྤྱི་ཕན་ཐེབས་རྩ་ཚོགས་པ་བཅས་ཀྱིས་མཉམ་དུ་འཆར་འགོད་ལག་བསྟར་བྱས་པ་ཞིག་ཡིན་ལ། དེའི་དམིགས་ཡུལ་ནི། གཟའ་གྲིབ་ཕོག་པའི་བྱིས་པའི་ཁྱིམ་ཚང་གི་སྨན་བཅོས་འགྲོ་གྲོན་གྱི་ཁུར་པོ་ཡང་དུ་བཏང་ནས། ནད་གཞིས་རྐྱེན་པས་དབུལ་པོར་གྱུར་པ་དང་ནད་གཞིས་རྐྱེན་པས་བསྐྱར་དུ་དབུལ་པོར་གྱུར་པའི་གནད་དོན་ཞི་ལྷོད་དུ་གཏོང་ཆེད་ཡིན་པ་རེད།
ལོ་དྲུག་ལ་སླེབས་པའི་གཟའ་གྲིབ་ཕོག་པའི་བྱིས་པ་ཚེ་རིང་གཡང་མཚོ་དེ་སྔོན་ཁྱིམ་ཚང་གི་ཆ་རྐྱེན་དང་ས་གནས་དེ་གའི་སྨན་བཅོས་ཆུ་ཚད་ཀྱི་རྐྱེན་པས་སྨན་བཅོས་ནུས་ལྡན་ཐུབ་མེད། འདི་ལོའི་ཟླ་བརྒྱད་པར། པེ་ཅིང་ཀྲུང་རི་མཛའ་གྲོགས་སྨན་ཁང་གི་རིགས་གཅིག་མཁས་ཅན་གྱིས་སྨན་བཅོས་དང་དྲག་སྐྱེད་སྦྱོང་བརྡར་བྱས་པར་ཕན་འབྲས་མངོན་གསལ་དོད་པོ་ཐོབ་པ་དང་། ཚེ་རིང་གཡང་མཚོའི་རྨོ་བོ་བསོད་ནམས་ཆོས་འཛོམས་ཀྱིས“སྲིད་གཞུང་དང་གཅེས་སེམས་རྩ་འཛུགས་ཀྱིས་གོ་སྐབས་ཡག་པོ་འདི་འདྲ་མཁོ་འདོན་བྱས་ནས་ངའི་ཁྱིམ་གྱི་ཁུར་པོ་ཡང་དུ་བཏང་བར་ཐུགས་རྗེ་ཆེ་ཞུ་རྒྱུ་ཡིན”ཞེས་བརྗོད་པ་རེད།
གསར་འགོད་པར་ཤེས་རྟོགས་བྱུང་གསལ། མིག་སྔར་གཟའ་གྲིབ་ཕོག་པའི་བྱིས་པའི་སྨན་བཅོས་དང་དྲག་སྐྱེད་སྦྱོང་བརྡར་གྱི་གྲོན་དངུལ་སྤྱིར་ན་ཁྲི་6ཡས་མས་ཡིན་ལ། ཨེ་འར་སྤྱི་ཕན་ཐེབས་རྩ་ཚོགས་པས་གཟའ་གྲིབ་ཕོག་པའི་བྱིས་པ་རེར་སྒོར་ཁྲི་5རེ་མཁོ་འདོན་བྱེད་ཀྱི་ཡོད། ཨེའར་སྤྱི་ཕན་ཐེབས་རྩ་ཚོགས་པས་ལོ་ལྟར་བོད་ལ་སྒོར་ཁྲི་500བཏང་ནས་གཟའ་གྲིབ་ཕོག་པའི་བྱིས་པ་100ལ་རོགས་སྐྱོབ་བྱ་རྒྱུ་ཡིན་པ་རེད།
ཨེའར་སྤྱི་ཕན་ཐེབས་རྩ་ཚོགས་པ་ནི་ཀྲུང་གོའི་ཧྲི་ཀྲང་མཐུན་ཚོགས་དང་མཁྱེན་ལྡན་མ་ཐའོ་སི་ལེའང་གིས་མཉམ་དུ་གྲོས་འགོ་བཏོན་ནས་བཙུགས་པའི་ཆེད་ལས་དགེ་སྒྲུབ་རྩ་འཛུགས་ཤིག་ཡིན་ཞིང་། དེས“དགེ་སྒྲུབ་དར་སྤེལ་བཏང་ནས་དབུལ་སྐྱོར་དཀའ་སེལ་དང་། དབང་པོ་སྐྱོན་ཅན་དང་སློབ་མར་རོགས་སྐྱོར་བྱ་རྒྱུ”དམིགས་ཡུལ་དུ་བཟུང་ནས། མིག་སྔར་དབང་པོ་སྐྱོན་ཅན་ལ་རོགས་སྐྱོར་བྱེད་པ་དང་། སློབ་མར་རོགས་སྐྱོར་བྱེད་པ། བདེ་ཐང་བཅས་ཁྱབ་ཁོངས་ཆེན་པོ་གསུམ་དུ་སྤྱི་ཕན་དགེ་སྒྲུབ་རྣམ་གྲངས་མང་པོ་སྤེལ་གྱི་ཡོད་པ་རེད།


text:
བཙན་བྱོལ་བོད་མིའི་བཅའ་ཁྲིམས་ལེའུ་དང་པོ་དོན་ཚན་༡ ནང་གསེས་༣ འོག་དང་། ལས་བྱེད་འདེམས་བསྐོ་ལྷན་ཁང་གི་སྒྲིག་གཞི་དོན་ཚན་༡༩ (༡) བཅས་ཀྱི་དགོངས་དོན། ཕྱི་ལོ་༢༠༡༧ ཟླ་༡༡ ཚེས་༧ ཉིན་བཀའ་ཤག་ནས་ཤེས་རིག་བཀའ་བློན་དངོས་གྲུབ་ཚེ་རིང་ཨ་རི་སྐུ་ཚབ་དོན་གཅོད་དུ་བསྐོ་གཞག་བྱས་ཡོད་པ་དང་། ༢༠༡༧ ལོའི་ཟླ་༡༢ ཚེས་༡ ནས་ལས་ཁུར་འགོ་འཛུགས་གནང་རྒྱུ་ཡིན་འདུག
དེ་ཡང་བཀའ་བློན་དངོས་གྲུབ་ཚེ་རིང་ནི་ཕྱི་ལོ་༡༩༥༣ ཟླ་༧ ཚེས་༡ ཉིན་བོད་སྐྱིད་གྲོང་དུ་འཁྲུངས་པ་དང་། བཙན་བྱོལ་དུ་ཕེབས་རྗེས་སིམ་ལ་གཏན་སློབ་ཏུ་སློབ་སྦྱོང་གནང་སྟེ་ཕྱི་ལོ་༡༩༧༣ ལོར་གཞི་རིམ་འཛིན་གྲྭ་ ༡༡ ཐོན་སྐབས་གྲུབ་འབྲས་རྩེར་སོན་བྱུང༌། བོད་སློབ་འཛིན་ཚོགས་ཀྱི་སློབ་ཡོན་ཐོབ་སྟེ་ཕྱི་ལོ་ ༡༩༧༧ ལོར་ཅན་དྷི་གྷར་ནས་ཉེ་བའི་གཙུག་ལག་རབ་འབྱམས་པ་དང་ཕྱི་ལོ་༡༩༧༩ ལོར་གཙུག་ལག་རབ་འབྱམས་པ་ལོ་དང་པོ་ཐོན།
དེ་ནས་སྐབས་བདུན་པའི་བོད་མི་མང་དབུས་གཙང་སྤྱི་འཐུས་སུ་བདམས་ཐོན་ལྟར་སྤྱི་འཐུས་གནང་རྗེས་ ཕྱི་ལོ་༡༩༨༣ ཟླ་༢ ཚེས་༡ ནས་ཤེས་རིག་ལས་ཁུངས་ཀྱི་དྲུང་གཞོན་དུ་ཐད་བསྐོས་གནང༌། ཕྱི་ལོ་༡༩༨༧ ཟླ་༤ ཚེས་༡༥ ནས་ནང་སྲིད་ལས་ཁུངས་ཀྱི་དྲུང་གཞོན་གནང༌། ཕྱི་ལོ་༡༩༩༠ ཟླ་༡༢ ཚེས་༡༠ ཉིན་གནས་དྲུག་པར་གནས་སྤར་གྱིས་བོད་གཞུང་ཟློས་གར་གྱི་འགན་འཛིན་དུ་བསྐོས། ཕྱི་ལོ་༡༩༩༣ ཟླ་༡༠ ཚེས་༡ ནས་དྲུང་ཆེ་ལས་འཕར་དུ་གནས་སྤར་གནང་། ཟློས་གར་འགན་འཛིན་གནང་རིང་ལས་དོན་གྲུབ་འབྲས་གཟེངས་སུ་ཐོན་པར་བརྟེན། ཕྱི་ལོ་༡༩༩༥ ལོར་རང་གཞུང་སྲི་ཞུ་ལས་བྱེད་པའི་འགན་འཛིན་སྡེ་ཚན་ཁོངས་ནས་བྱས་རྗེས་གཟེངས་ཐོན་བྱུང་བར་ངོས་འཛིན་གྱིས་སུད་སི་བོད་མིའི་གཟེངས་རྟགས་ཐེངས་དང་པོ་དེ་ཁོང་ལ་གནང་ཡོད། ཕྱི་ལོ་༡༩༩༥ ཟླ་༡༠ ཚེས་༡༨ ཉིན་གནས་རིམ་རང་འཇགས་ཐོག་ཤེས་རིག་དྲུང་ཆེའི་ལས་འགན་བཀོད་སྒྲིག་གནང༌།
ཕྱི་ལོ་༡༩༩༦ ཟླ་ ༥ ཚེས་ ༤ ཉིན་ལས་འགན་རང་འཇགས་ཐོག་དྲུང་ཡིག་ཆེ་མོར་གནས་སྤར་གནང་། ཕྱི་ལོ་༡༩༩༩ ཟླ་༡༠ ཚེས་༡༥ ནས་ནང་སྲིད་དྲུང་ཆེར་གནས་སྤོས་གནང༌། ཕྱི་ལོ་༢༠༠༠ ཟླ་༥ ཚེས་༡ ནས་ལོ་གཉིས་རིང་ཕོགས་མེད་གུང་གསེང་དུ་གནས་མུར་དགོངས་ཞུ་ཕུལ་བ་ལྟར། ཕྱི་ལོ་༢༠༠༢ ཟླ་༢ ཚེས་༡༨ ནས་རྩ་དགོངས་ཐོབ་སྟེ་ཨ་རིར་གནས་བཞུགས་གནང་།
སྐབས་བཅུ་བཞི་པའི་བཀའ་ཤག་གིས་བཀོད་ཁྱབ་གནང་བ་ལྟར། དབུས་བོད་མིའི་སྒྲིག་འཛུགས་ཀྱི་གྲོས་འདྲི་བྱ་ཡུལ་དང་། ཕྱི་ལོ་༢༠༡༢ ཟླ་༤ ཚེས་༢ ཉིན་ཤེས་རིག་དྲུང་ཆེའི་ལས་འགན་བསྐྱར་བསྐོ་གནང་བ་བཞིན། ཕྱི་ཟླ་༤ ཚེས་༥ ཉིན་གཞུང་འབྲེལ་རྩིས་སྤྲོད་རྩིས་ལེན་གྱི་ལས་རིམ་ལེགས་གྲུབ་རྗེས་ཤེས་རིག་དྲུང་ཆེའི་ལས་འཁུར་ཞུས་པ་དང། ཕྱི་ལོ་༢༠༡༤ ཟླ་༩ ཚེས་༡༦ ཉིན་དཔལ་ལྡན་སྲིད་སྐྱོང་མཆོག་གིས་བཀའ་བློན་ཁ་སྐོང་དུ་སྐབས་བཅོ་ལྔ་པའི་བོད་མི་མང་སྤྱི་འཐུས་ཚོགས་དུས་༨ པའི་སྟེང་སྤྱི་མོས་བདམས་ཐོན་བྱུང་།
ཟླ་འདིའི་ཚེས་༧ ཉིན་ཨ་རིའི་སྐུ་ཚབ་དོན་གཅོད་གསར་པ་བསྐོ་བཞག་སྐོར་ལ། བཀའ་བློན་དངོས་གྲུབ་ཚེ་རིང་ཁོ་རང་ལ་གསར་འགོད་པས་བཅར་འདྲི་བྱས་ཀྱང་། ལན་འདེབས་གང་ཡང་མ་གནང་བར་གཡོལ་ནས་ཕེབས་ཡོད་པ་དང་། སྲིད་སྐྱོང་བློ་བཟང་གེ་ལ་ཡང་བཅར་འདྲི་བྱས་པར། ལན་འདེབས་གང་ཡང་གནང་མེད་པ་རེད།
བཀའ་དྲུང་ལ་དོན་གཅོད་ལས་ཐོག་སྤེན་པ་ཚེ་རིང་དགོངས་པ་ཞུས་པ་ཡིན་དང་། ལས་དོན་གཞན་ཆ་བགོས་ཡོད་མེད་སྐོར་བཅར་འདྲི་བྱས་པར། དེ་བཀའ་ཤག་གི་ཐག་གཅོད་རེད། དགོངས་ཞུ་དེ་འདྲ་འབྱོར་ཡོད་མེད་ཁོང་ལ་གསུང་ཡ་མེད་སྐོར་གསུངས་སོང་།
གསར་འགོད་པ་ཆོས་ཉིད་འོད་ཟེར།


text:
སྡེ་སྲིད་སངས་རྒྱས་རྒྱ་མཚོ།
- བྱམས་པ་འཕྲིན་ལས།
སྡེ་སྲིད་སངས་རྒྱས་རྒྱ་མཚོ་ཞེས་པ་ནི་རབ་བྱུང་བཅུ་གཅིག་པའི་ཆུ་སྦྲུལ་( སྤྱི་ལོ 1653 ) ལོའི་བོད་ཟླ་བདུན་པར་ཡབ་ཨ་སུག་དང་། ཡུབ་བུ་འཁྲིད་རྒྱལ་མོ་གཉིས་ལ་ཉང་ཏིང་འཛིན་བཟང་པོའི་བྲན་དུ་གྱུར་པའི་ཡུལ། གྲོང་སྡེའི་སྟོད་སྨད་གཉིས་ཀྱི་ཕྱི་མའི་ཆར། མར་པ་ལོ་ཙཱའི་བུ་ཆེན་བཞིའི་ནང་ཚན་མཚུར་སྟོན་དབང་གི་རྒྱལ་པོའི་རུས་ལས་ཆད་པ་ཡིན་ཞེས་དཔྱ་ཁྲལ་གྱིས་འཚོ་བའི་རིགས་སུ་འཁྲུངས།
དགུང་ལོ་བརྒྱད་པའི་ཐོག་རྒྱལ་དབང་ལྔ་པའི་ཞལ་མཇལ་གསུང་ཐོས་ཀྱི་སྐལ་བཟང་ལོངས་སུ་སྤྱོད་པ་དང་། སྐུ་ན་སོན་རྗེས་སྐྱབས་གསུམ་འཛིན་པའི་དགེ་བསྙེན་གྱི་སྡོམ་པ་བསྩལ་བར་མ་ཟད་སྐུའི་ཞབས་རིམ་ལ་ཡུན་རིང་དུ་བཞུགས། སྔ་ཕྱིར་མཁས་དབང་དཔལ་ལྡན་ཕུན་ཚོགས་ལས་མིང་ཚིག་བརྗོད་གཞི་ཡི་གེ་དང་། འདར་པ་ལོ་ཙཱ་བ་ལས་སྐར་རྩིས་དང་། སྒྲ་རིག་པ། སུམ་རྟགས། ལུ་འགོ་ཟླ་མཁྱེན་ངག་གི་དབང་པོ་ལས། དཔལ་དབྱངས་འཆར་བའི་རྒྱུད་ཀྱི་འགྲེལ་པ་གསུམ་པོའི་ནང་གསལ་རྣམས་གསན། སྨན་དཔྱད་སྐོར་འཚོ་བྱེད་གཞོན་ནུ་དངོས་དང་མཚུངས་པ་ལྷུན་སྡིངས་རྣམ་རྒྱལ་རྡོ་རྗེའི་དྲུང་ནས་གསན་ཏེ་སྡོང་འགྲེམས་དང་། ཡུལ་ཐིག་སོགས་གཞུང་དོན་རེ་གཉིས་མ་གཏོགས་ཕལ་ཆེར་གྱི་གོ་དོན་ཁྲོལ་ཞེས་གསུངས།
སྡེ་སྲིད་དགུང་ལོ་བཅོ་བརྒྱད་སྐོར་ནས་གྲ་ཐང་སོར་བཞག་གི་  > ནས་རྒྱུད་ཆུང་གསུམ་བློ་འཛིན་གནང་ཞིང་། དགུང་ལོ་ཉི་ཤུ་རྩ་བདུན་ལ་རྒྱལ་བ་ལྔ་པས་སྲིད་ཀྱི་དབང་བསྐུར་ཏེ་སྡེ་སྲིད་ཀྱི་འགན་དབང་བཞེས། དགུང་ལོ་སུམ་ཅུ་སོ་ལྔ་ས་འབྲུག་( སྤྱི་ལོ་1688 ) ལོ་ལ  > ཞེས་པ་དབུ་བཙུགས་ནས་ཕྱི་ལོ་ས་སྦྲུལ ( སྤྱི་ལོ 1689 ) ལོ་སྡེ་སྲིད་དགུང་ལོ་སོ་དྲུག་ལ་ཕེབས་དུས་ལེགས་པར་གྲུབ་སྟེ་དཔེ་ཤོག་མདའ་ཚད་མ་སྟོང་དང་ཉིས་བརྒྱ་སྐོར་ཡོད་པའི་གཞུང་འགྲེལ་གསར་རྩོམ་དང་འབྲེལ་ཕྱོགས་ཀྱི་འཚོ་བྱེད་རྣམ་ལ་ད་ལན་འདིས་མཁས་པའི་དབང་པོ་རྣམས་ལ་འགྲོ་ཕྱོགས་ཙམ་གྱི་སྒོ་ཕྱེ་བ་ཡིན་པ་མ་རྟོགས་པ་དང་། ལོག་པར་སོང་བ། ལྷག་ལུས་སོགས་སུ་གྱུར་པ་རྣམས་བཟོད་པར་བཞེས་དགོས་ཤིང་། འོནཀྱང་མཁས་པའི་ཚོགས་ཀྱིས་དཔྱད་པར་ས་བོན་ནམ་དྲན་གསོ་ལྟ་བུ་ཡིན། ཞེས་ཤིན་ཏུ་ཁེངས་སྐྱུང་མཛད།
དེ་རྗེས་རབ་བྱུང་བཅུ་གཉིས་ཤིང་ཁྱི ( སྤྱི་ལོ་ 1694 ) ལོ་ལ  > ཚིག་ཆད་པ་དང་། བརྡ་རྙིང་གོ་དཀའ་བའི་རིགས་རྣམས་ལ་རྒྱུད་བཞི་དཔེ་རྙིང་དང་གོ་བསྡུར་དང་ཐུགས་དཔྱད་མཛད་དེ། དཔེར་ན་བསྡོམས་ཚིག་ཏུ་བཤད་པ་ནང་གསེས་མ་ཚང་རིགས་དང་། ནད་རྟགས་བཤད་པར་བཅོས་ཆད་པ། ས་བཅད་འཁྲུགས་པ། ལ་ལ་དག་འབྲུ་ནོར་གྱི་རྣམ་པ་སོགས་ཡོད་པར་འོལ་སྤྱི་རྟོག་བཟོ་མིན་པར  > དང་།  >  > སོགས་རྒྱུད་སྡེ།  > དང་  > སོགས་མདོ་སྡེ།  > དང  > སོགས་འདུལ་བ།  > དང  > སོགས་མངོན་པ།  > དང་།  >  >  >  >། >  > སོགས་རྒྱ་གར་ནས་འགྱུར་རིགས། > སོགས་རྒྱ་ནག་ནས་འགྱུར་རིགས།  > གྱིས་དབུས་ཞང་ཞུང་ནས་འགྱུར་འགྱུར་བ།  > དང་།  >  >  > སོགས་སྔ་འགྱུར་རྡོ་རྗེ་ཐེག་པ་བཀའ་གཏེར་གྱི་རིགས  > དང་།  >  >  >  >  > བཅས་བོད་དུ་སྔ་རབས་བྱུང་བའི་གཞུང་ལུགས་རྩ་བཤད་ཕྱི་གསུམ་ལ་འགྲེལ་པའི་རིགས་ཤིན་ཏུ་མང་བ་དང་ཡང་བསྟུན། མན་རྒྱུད་གཡུ་ཐོག་པའི་གསེར་མཆན། དེ་ལ་ཡང་ཟོང་མཆན་སྨར་མཆན་གཉིས  >  >  >། བྱང་ལུགས་མཁས་པས་མཛད་པའི  > སོགས་དང་། གཞན་ཡང་རྫོང་དགའི་རྒྱུད་བཞི་པར་མ་དང་། སྒམ་པོའི་པར་མ། རྟག་བརྟན་པར་མ། བོ་དོང་པར་མ་སོགས་དང་། དེ་མིན་ལྕགས་སྨྱུག་གིས་བྲིས་པའི་ཡིག་རྙིང་ལེ་ཚན་དང་བསྟུན་པ་སོགས་གངས་ཅན་གྱི་ལྗོངས་སུ་གྲགས་སོ་ཅོག་གི་སྨན་གཞུང་ཕལ་ཆེར་ལ་སླ་ཐབས་མ་ཡིན་པར་ཞིབ་ཏུ་ཐུགས་དཔྱད་མཛད་ཅིང་། ལུང་རིགས་ཁུངས་ཐུབ་ཀྱི་སྒོ་ནས་གཏན་ལ་ཕབ་སྟེ།  > པར་དུ་བརྐོས་ནས་འཛད་མེད་ཀྱི་ཆོས་སྦྱིན་སྒོ་འཕར་ཡངས་པོར་ཕྱེ་བར་མཛད།
དེ་དང་ཕྱོགས་མཚུངས་བེེ་སྔོན་གྱི་དོན་མ་ལུས་པ་ལག་མཐིལ་དུ་སྐྱུ་རུ་ར་བཞག་པ་བཞིན་མཁས་པ་ནས་བྱིས་པའི་བར་གྱིས་བདེ་བླག་ཏུ་རྟོགས་པར་གཏན་ལ་ཕབ་པའི་སྔོན་མེད་ཀྱི་སྨན་ཐང་བྲིས་ཆ་སྔོན་དུ་ལྔ་བཅུ་དང་རྗེས་སོར་བདུན་ཅུ་དོན་དགུ་གསར་དུ་བཞེངས། ལག་ལེན་གྱི་རིམ་པ་ལ་ཤིན་ཏུ་མཁོ་ཞིང་མན་ངག་ཆིག་བརྒྱུད་ནུས་པ་ཉམས་ཀྱིས་དོགས་པ་རྣམས་མ་གཏོགས་གསལ་བར་སྟོན་པ་  > ཞེས་པ་དང་། གནང་རིགས་རྗེས་སྦྱངས་ཀྱི་སྨན་པ་ལྷུན་སྡིངས་རྣམ་རྒྱལ་རྡོ་རྗེས་རྐྱང་སེལ་སྐོར་འཚོ་བྱེད་སྤྱི་ལ་དྲི་བ་ཞིག་ལྷ་སའི་རྡོ་རིང་ལ་སྦྱར་བར། བྱིས་པའི་ཚིག་ངན་ལྟ་བུའི་ཅལ་སྒྲོག་ལས་དངོས་ལན་ཐེབས་པ་མ་བྱུང་བར  > ཞེས་བྱ་བ་དང་། སྨིན་གྲོལ་གླིང་ནས་ཚེ་རིག་འཛིན་པ་ངག་དབང་དཔལ་གྱིས་བེེ་ཌཱུརྱ་སྔོན་པོར་དོགས་གནས་ཀྱི་རྒྱུ་མཚན་བྱུང་བའི་ལན། བོད་མཁས་པ་མི་ཕམ་དགེ་ལེགས་རྣམ་རྒྱལ་གྱི་སྨན་རྩིས་གཉིས་ཀྱི་ནོར་འཁྲུལ་ལ་དགག་པ་གནང་བ་སོགས་དང་། དེ་མིན་རྩིས་ཀྱི་བསྟན་བཅོས  > དང་། དྲིས་ལན་  >  > ལ་སོགས་པ་མདོར་ན། སྒྲ་ཚད། བཟོ་གསོ། ནང་རིག་པ་སྟེ་རིག་གནས་ཆེ་བ་ལྔའི་གསུང་རྩོམ་པོད་ཚད་ཉི་ཤུར་ལོངས་པ་རྒྱལ་སྲིད་འཛིན་སྐྱོང་གི་ཞོར་དུ་སྐུ་ངལ་ཁྱད་བསད་ཀྱིས་ལྗགས་རྩོམ་མཛད།
ལྔ་པ་ཆེན་པོས་སྔ་སོར་འབྲས་སྤུངས་ཕོ་བྲང་ནུབ་མར་གསོ་རིག་འགྲོ་ཕན་གླིང་ཞེས་པ་འཛུགས་པ་གནང་ཡང་ཐོར་ཞིག་གིས་ལམ་དུ་མ་རྒྱུགས་པའི་དགོངས་པ་སྐོང་སླད་རིག་གནས་ཆེ་ཆུང་གི་གྲྭ་ཚང་ལྕགས་རི་བེེ་ཌཱུརྱ་འགྲོ་ཕན་ལྟ་ན་ངོ་མཚར་རིག་བྱེད་གླིང་ཞེས་པ་གསར་འཛུགས་གནང་། དང་ཐོག་དགེ་རྒན་ཐེ་བས་སུམ་ཅུ་སྐོར་དང་། དེ་རྗེས་ཇེ་རྒྱས་ཀྱིས་གྲྭ་པ་བདུན་ཅུར་ལོངས་པ་རྣམས་ཀྱིས་སྡེ་སྲིད་རིན་པོ་ཆེས་བརྩམས་གནང་མཛད་པའི་སྨན་གྱི་བསྟན་བཅོས་འཆད་ཉན་དང་། རྒྱུད་དང་ལྷན་ཐབས་ཀྱི་རྒྱུགས་སྤྲོད་པ། སྦྱངས་འབྲས་ལེགས་པ་རྣམས་ཀྱིས་སྨོན་ལམ་དང་། ཚོགས་མཆོད་དུ་སྨན་རམས་པ་བྱེད་མི་ཡང་མང་པོ་བྱུང་འདུག ད་དུང་ལྕགས་པོ་རི་ལ་སྡེ་སྲིད་སྐུ་ངོ་མས་རྀཥིའི་དུས་སུ་རྒྱུད་ཀྱི་ལུང་དང་། དེའི་དོན་འགྲེལ་ངོ་སྤྲོད་ཀྱི་གསུངས་བཤད་ཅི་རིགས་གནང་བ་བཅས་ལ་བརྟེན་གསོ་རིག་བསྟན་པ་འཕེལ་རྒྱས་འགྲོ་བར་མཛད་རྗེས་ཧ་ཅང་ཆེ་བ་མ་ཟད་ > དང་།  > སོགས་སྨན་གཞུང་ཁྱད་དུ་འཕགས་པ་རྣམས་གསར་རྩོམ་དང་འབྲེལ། ལྷུན་སྡིངས་རྣམ་རྒྱལ་རྡོ་རྗེ་ནས་བརྒྱུད་པའི་གཞུང་བཤད་མན་ངག་དང་། ལག་ལེན་མཐའ་དག་ཁ་སྐོང་རྒྱས་བཤད་གནང་བའི་ཁར། སྐད་གྲགས་ཅན་གྱི་སྨན་ཐང་བདུན་ཅུ་དོན་དགུའི་གྲས་ནས། ཐང་ག་དྲུག་པ་དང་། བདུན་པར་ལྷུན་སྡིངས་ལུགས་ཀྱི་རྩ་ཐིག་མདུན་དང་རྒྱབ་ཅེས་པའི་ནང་དོན་ཆེད་འགོད་མཛད་པ་དེ་དག་ད་ལྟའི་བར་དུ་རང་ཅག་རྣམས་ཀྱིས་བརྒྱུད་འཛིན་སློབ་འཁྲིད་བྱེད་པའི་ནང་དོན་གཙིགས་ཆེ་བའི་གྲས་ཤིག་ཡིན།
གོང་གསལ་སྡེ་སྲིད་རིན་པོ་ཆེས་ཞུས་དག་མཛད་པའི  > དང་  >  > སོགས་བོད་ལྗོངས་ཙམ་མ་ཟད་སྤུན་ཟླའི་ཞིང་ཆེན་གྱི་བོད་རིགས་ས་ཁུལ་དང་། ནང་སོག ཐ་ན་ཕྱི་རྒྱལ་དུའང་སྙན་གྲགས་ཆེ་ཞིང་ཀུན་གྱིས་ཚད་མར་འཛིན་པའི་སྐོར་གསལ་བཤད་ཞུ་མ་དགོས། མཐར་སྡེ་སྲིད་རིན་པོ་ཆེ་དགུང་ཕྲེང་ལྔ་བཅུ་ང་གསུམ་ལ་ཕེབས་དུས་སྐབས་དེའི་ཆབ་སྲིད་འགྱུར་ལྡོག་དྲག་པོའི་རྐྱེན་གྱིས་བཀྲ་མི་ཤིས་པར་ལོ་དེའི་ཟླ་བ་དྲུག་པའི་ནང་སྟོད་ལུང་སྣང་རྩེར་ལྷ་བཟང་ཁང་གིས་བཀྲོངས་པར་བཤད་དོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 29.06.2017 ཉིན། 2:41 PM<< སྔ་མ།


text:
སྤྱི་ཚོགས་བརྒྱུད་ལམ་ཁག་དང་ནང་ཆོས་ཀྱི་རྩ་འཛིན་ཁག་ལག་བསྟར།
- །
- མིག་དམར།, 18 ཟླ་བརྒྱད་པ། 2015 17:27
- ། བྷར་ཛིན།
སྤྱི་ཚོགས་ནང་གི་བརྒྱུད་ལམ་ཁག་ཡར་ཐོན་ཕྱིན་པའི་དུས་སྐབས་འདིར་ནང་ཆོས་ཀྱི་རྩ་འཛིན་ཁག་ལག་བསྟར་དགོས་གལ། དཔེར་ན། ངོ་དེབ་དང༌། ཊུ་ཝི་ཊར། (twitter) ལག་ཐོག་ཁ་པར་ཐོག་ནས་གང་སར་བརྡ་འཕྲིན་གཏོང་བ་སོགས་དྲ་རྒྱ་དང་དེང་དུས་ཀྱི་འཕྲུལ་ཆས་ཐོག་ནས་ལོ་རྒྱུས་ཀྱི་ཁ་ཕྱོགས་དེ་སྤྱི་ཚོགས་ཀྱི་བརྒྱུད་ལམ་ཡར་ཐོན་ཆེན་པོ་ཕྱིན་པའི་དུས་སྐབས་ཤིག་ཏུ་རིམ་གྱིས་འགྱུར་ལྡོག་བྱུང་ཞིང༌། དེས་མི་རྣམས་ཕན་ཚུན་འབྲེལ་བ་བྱེད་ཕྱོགས་ཐད་འགྱུར་བའམ་ཤུགས་རྐྱེན་ཆེན་པོ་ཐེབས་ཡོད།
དེར་མ་ཟད་ཨ་ཡ་པོ་ཌོའི་(iPods) ཐོག་ནས་ཉིན་གང་གཞས་ཉན་པ་དང་གཟུགས་མཐོང་རྩེད་མོ་རྩེ་བ་སོགས་ཉིན་རེ་ལས་མ་བསྡད་པར་བེད་སྤྱོད་བྱེད་ཤུགས་ཆེ་རུ་འགྲོ་གི་ཡོད། དེར་བརྟེན་འཕྲུལ་ཆས་ཐོག་ནས་གཞས་དང༌། རྩེད་མོ། བརྡ་འཕྲིན་གཏོང་བ། ཕན་ཚུན་འབྲེལ་བའི་བརྒྱུད་ལམ་དེ་དག་མེད་ན་ད་ལྟའི་ཆར་མི་མང་པོ་ཞིག་དུས་ཚོད་མ་འཁྱོལ་བའི་གནས་སྟངས་ཤིག་ཏུ་གྱུར་ཡོད། ཡར་རྒྱས་དེ་དག་རེ་རེར་བཟང་ཕྱོགས་དང་ངན་ཕྱོགས་ཀྱི་ཤུགས་རྐྱེན་གཉིས་ཀ་ལྡན་ཡོད། གང་ལྟར་ཡང་ཡར་རྒྱས་དེ་དག་གིས་མི་རྣམས་ལ་ཤུགས་རྐྱེན་གཏིང་ཟབ་པ་བྱིན་དང་སྦྱིན་བཞིན་པ་ཡིན། སྤྱི་ཚོགས་འགྱུར་བ་འགྲོ་བ་ལས་བྱུང་བའི་བཟང་ཕྱོགས་ཀྱི་ནུས་པ་གོང་མཐོར་གཏོང་རྒྱུ་དང་ངན་ཕྱོགས་ཀྱི་ནུས་པ་ཉུང་དུ་གཏོང་རྒྱུའི་ཐད་ནང་ཆོས་ཀྱིས་ཕན་ཐོགས་ཇི་ལྟར་ཡོད་མེད་ཐད་ངས་ཞིབ་འཇུག་དང་དཔྱད་ཞིབ་བྱ་རྒྱུ་དེ་ངས་གལ་ཆེན་པོ་ཞིག་ཏུ་མཐོང༌། དེར་བརྟེན་སྔོན་ལ་ངས་སྤྱི་ཚོགས་ནང་གི་བརྒྱུད་ལམ་ཁག་གི་བཟང་ཕྱོགས་ཀྱི་ཤུགས་རྐྱེན་དང༌། དེ་ནས་ངན་ཕྱོགས་ཀྱི་ཤུགས་རྐྱེན་འགའ་ཞིག ཡར་རྒྱས་དེ་ལྟར་འགྲོ་བཞིན་པའི་སྐབས་འདིར་ནང་ཆོས་ཀྱིས་ལེགས་སྐྱེས་གང་འབུལ་ཐུབ་སྐོར་ཐད་ཞུ་གི་ཡིན།
དྲག་སྤྱོད་རིང་ལུགས་པ་དང༌། གནམ་གཤིས་འགྱུར་ལྡོག རྡུལ་ཕྲན་མཚོན་ཆ་ཁྱབ་གདལ་དུ་འགྲོ་བ། གོ་ལའི་དཔལ་འབྱོར་སོགས་ཉམས་རྒུད་འགྲོ་བ། ལས་ཀ་མི་འཐོབ་པ་སོགས་དཔལ་འབྱོར་གྱི་དཀའ་ངལ་གྱི་འཇིགས་སྣང་འཕྲད་བཞིན་པའི་སྐབས་འདིར། མིའི་སེམས་ནང་རྒྱུན་དུ་རང་ཉིད་གལ་ཆེན་པོ་མིན་པ་དང༌། སྟོབས་ཤུགས་མེད་པ། ཁེར་རྐྱང་སོགས་ཀྱི་ཚོར་སྣང་ཡོང་གི་ཡོད། ངོ་དེབ་ལྟ་བུའི་སྤྱི་ཚོགས་ཀྱི་བརྒྱུད་ལམ་ཁག་གི་ནང་སོ་སོའི་ཉིན་རེའི་འཚོ་བའི་ཁྲོད་ཀྱི་འདྲ་པར་འགའ་བཅུག་སྟེ། གྲོགས་པོ་ཚོར་སྟོན་པ་དང༌། གྲོགས་པོ་གྲོགས་མོས་འདྲ་པར་དེ་དག་མཐོང་སྐབས་དེའི་འོག་དགའ་རྟགས་བརྒྱབ་སྟེ་དགའ་བའི་རྣམ་འགྱུར་བསྟན་པ་ལས་ཚོར་བ་ཞིག་སྦྱིན་གྱི་ཡོད། ཕྱོགས་གཅིག་ནས་དེ་དག་ལ་བརྟེན་ནས་སོ་སོ་འཛམ་གླིང་འདིའི་ནང་ཅི་ཡང་མི་འཇོན་པའི་ནུས་མེད་ཅིག་ཏུ་མཐོང་འཇུག་གི་ཡོད་པར་ལྟ་བུར་མངོན།
དེ་ལྟར་དགའ་རྟགས་རྒྱག་པ་ལྟ་བུའི་བརྒྱུད་ལམ་གྱི་སྐྱོན་ནམ་ངན་ཕྱོགས་ཀྱི་ཤུགས་རྐྱེན་ནི་རང་མཐོང་རྫུན་མ་ཞིག་སྦྱིན་སྲིད། འོན་ཀྱང་དེས་རང་སེམས་རང་ལ་ཤོར་བས་གཅེས་འཛིན་ (narcissism) སླེབས་ཐུབ། ད་དུང་དགའ་རྟགས་བརྒྱབ་སྟེ་དགའ་པོ་འདུག་ཅེས་བརྗོད་པ་དེ་ཕྱི་ཚུལ་ཙམ་དུ་དོན་མེད་འགྱུར་སྲིད། དེར་མ་ཟད་མིའི་བསམ་པར་ངོ་དེབ་ཐོག་ཏུ་གྲོགས་པོ་མང་པོ་དང་དགའ་རྟགས་མང་པོ་ཡོད་པ་རྣམས་དངོས་ཀྱི་གྲོགས་པོའི་སྤུས་ཀ་དང་བཅོས་མིན་གྱི་དྲང་བདེན་ལས་གལ་ཆེ་བར་སྙམ་སྲིད། (ཅི་སྟེ་དགའ་རྟགས་གང་ཡང་མ་བྱུང་ཚེ་སེམས་མི་སྐྱིད་པ་ཆགས་ཀྱི་ཡོད།) དཔེར་ན། ཉིན་དགུང་ཁ་ལག་འདི་ཟས་པ་ཡིན་ཟེར་བ་སོགས་རང་གིས་བྱེད་བཞིན་པའི་ཆོ་མེད་པའི་གནས་ཚུལ་དེ་འདྲ་ཕན་ཚུན་གཏོང་རེས་བྱས་ན། སྙིང་པོ་མེད་པའི་སྐད་ཆ་བཤད་དེ་འདྲ་བཤད་ནས་རང་གཞན་གཉིས་ཀའི་དུས་ཚོད་ཆུད་ཟོས་སུ་གཏོང་གི་ཡོད། ངག་ཀྱལ་ལམ་ཆོ་མེད་པའི་གཏམ་ནི་ནང་ཆོས་ནང་ནས་གསུང་པའི་ངག་གི་མི་དགེ་བ་བཞི་ལས་གཅིག་ཡིན། དེས་ཆོ་མེད་པ་རྣམས་ཆོ་ཡོད་པར་བརྩི་གི་ཡོད།
དེར་བརྟེན་ནང་ཆོས་ཀྱིས་དེའི་ཐད་ལེགས་སྐྱེས་གང་འབུལ་རྒྱུ་ཡོད་དམ་ཞེ་ན། ནང་པའི་གཞུང་ནས་གསུང་པའི་སྙིང་རྗེའི་སྒོམ་གྱིས་ང་ཚོ་ཚང་མ་མཐའ་གཅིག་ཏུ་གཞན་གྱི་བཀའ་དྲིན་ལ་བརྟེན་པའི་ཚུལ་གྱི་ཐོག་ནན་ཏན་གནང་གི་ཡོད། ང་ཚོས་བཟའ་བ་དང་ལོངས་སུ་སྤྱོད་བཞིན་པ་ཚང་མ་གཞན་གྱི་འབད་བརྩོན་ལ་བརྟེན་ནས་བྱུང༌། དེར་བརྟེན་ང་ཚོ་ཚང་མ་ཕན་ཚུན་འབྲེལ་ཡོད། དེ་དངོས་གནས་རེད། རང་ཉིད་ཐེ་བའི་མི་རེ་ངོ་རེས་གང་བྱེད་པ་དེས་གཞན་གྱི་ཚེ་སྲོག་ལ་ལེགས་སྐྱེས་འབུལ་གྱི་ཡོད། ཟས་རིགས་འདེབས་མཁན་དང༌། དེ་དག་འོར་འདྲེན་བྱེད་མཁན། འོར་འདྲེན་བྱེད་སའི་ལམ་བཟོ་མཁན། འོར་འདྲེན་བྱེད་པོ་འཕྲུལ་འཁོར་བཟོ་མཁན། འཕྲུལ་འཁོར་འཚོང་མཁན་སོགས་ཚང་མ་ཕན་ཚུན་གཅིག་གིས་གཅིག་ལ་བརྟེན་ཡོད། རང་ཉིད་སྐྱིད་པོ་བཟོ་ཆེད་ང་ཁྱོད་ལ་དགའ་པོ་ཡོད་ཅེས་བརྗོད་དེ་དགུང་ཟས་མཉམ་དུ་བཟས་ནས་སོ་སོའི་གནས་སྟངས་ཡོད་པ་སྟོན་མཁན་གྱི་གྲོགས་པོ་དེ་འདྲ་དགོས་ཀྱི་མེད། ང་ཚོ་དང་ཕན་ཚུན་གཅིག་ལ་དཅིག་རྟེན་གྱི་འབྲེལ་བ་ཡོད།
ནང་པའི་ལྟ་གྲུབ་ནང་ནས་ཀུན་རྫོབ་ཏུ་ཡོད་པའི་བདག་དང་རྣམ་རྟོག་གིས་བཏགས་པའི་བདག་རྫུན་མ་སྟེ་འགག་བྱའི་བདག་གཉིས་ཀྱི་དབར་ཁྱད་པར་ཕྱེས་ནས། དངོས་པོའི་གནས་ཚུལ་དེའི་ཐོག་ནས་གཞན་དང་འབྲེལ་བ་ཚོར་གྱི་ཡོད། ཀུན་རྫོབ་པའི་བདག་ནི་ང་འདིར་ཡོད། ང་སྡོད་ཀྱི་ཡོད། ང་སྐད་ཆ་ཤོད་ཀྱི་ཡོད། ང་གཉིད་ཁུག་གི་ཡོད་སོགས་བརྗོད་པའི་བདག་དེ་ཙམ་ཡིན། འགག་བྱའི་བདག་ནི་རྣམ་རྟོག་གིས་སྒྲོ་བཏགས་ཏེ། ང་ཚོས་སོ་སོ་གལ་ཆེན་པོ་ཡིན་བསམ་པ་དང༌། ངས་དགུང་ཟས་གང་བཟས་ཚང་མས་ཤེས་དགོས་སྙམ་གྱི་ཡོད། དེ་ལྟའི་བདག་དེ་དངོས་པོའི་གནས་ཚུལ་ལ་མེད་པར་སྒྲོ་བཏགས་ཙམ་ཡིན། དེར་བརྟེན་ནང་ཆོས་ཀྱིས་མ་གཞི་ཀུན་རྫོབ་པའི་བདག་དེ་གཞི་གྲུབ་ཡོད་ཀྱང༌། རྣམ་རྟོག་གིས་བཏགས་པའི་བདག་དེ་འཁྲུལ་སྣང་ཙམ་ཡིན། བློས་བཏགས་པ་ཙམ་རེད། དེས་ན་གལ་སྲིད་ང་ཚོས་རང་རྒྱུད་ཞུ་དག་བཏང་སྟེ་རང་ཉིད་གཅེས་པར་འཛིན་པའི་འཁྲུལ་སྣང་དེ་ལས་ཟློག་ཐུབ་ན། རང་གིས་གང་བྱས་པ་དེ་མི་ཚང་མར་གལ་ཆེན་པོ་དང་ཕན་ཐོགས་ཆེ་བ་ཞིག་ཡོང་ཐུབ་པ་དང༌། ཀུན་རྫོབ་ཏུ་ཡོད་པ་དེར་ངེས་ཤེས་རྙེད་ན། གཞན་དང་འབྲེལ་བའི་ཚོར་བ་ཞིག་ངང་གི་འོང་ཞིང༌། དོན་དངོས་དེ་ཤེས་པས་རྟོག་པས་བཏགས་པའི་བདག་དེ་འདྲ་མེད་པ་རྟོགས་ནུས། ཀུན་རྫོབ་ཏུ་ཡོད་པའི་བདག་དང་འབྲེལ་ནས་རང་ཉིད་ཇི་ཙམ་བརྟན་པོ་ཚོར་བས་དེ་ངོ་མ་ཡིན་པ་ཤེས་ཏེ་ཡོད་པ་སྒྲུབ་མི་དགོས། གཞན་གྱིས་དེ་ལྟར་རེད་ཅེས་ཁུངས་སྐྱེལ་བྱེད་དགོས་པ་མེད།
ད་དུང་ནང་ཆོས་ཀྱིས་ང་ཚོར་དྲང་པོ་དགོས་པ་སློབ་ཀྱི་ཡོད། ཕྱི་ཚུལ་ཙམ་ནས་ཁྱོད་ལ་དགའ་པོ་ཡོད་ཅེས་བརྗོད་རྒྱུའི་ཚབ་ཏུ་གཞན་གྱི་དགོས་མཁོ་ལྟར་ང་ཚོས་གཞན་ལ་རོགས་རམ་བྱ་རྒྱུའི་སླད་དུ་ཡིག་ཐོག་ཏུ་དོན་ཡོད་པ་ཞིག་བྲིས་ན་བཟང༌། ངའི་བསམ་པར་དེ་ནི་ང་ཚོས་འབྲེལ་བ་བྱེད་ཕྱོགས་ཐད་གལ་ཆེན་པོ་ཞིག་ཡིན། ངོ་མཚར་ཆེ་མདོག་གིས། འདི་རླབས་ཆེན་རེད་ཟེར་བ་སོགས་ཁ་ཙམ་གྱིས་ངོ་བསྟོད་བྱེད་པ་ནི་ཆོ་མེད་པ་རེད། མཁྱེན་གསལ་ལྟར། འཕྲུལ་ཆས་ངེས་ཅན་ཞིག་གི་སྟེང་མཛུབ་མོས་གནོན་ཐེངས་གཅིག་ལ་ང་ཁྱོད་ལ་དགའ་པོ་ཡོད་བརྗོད་ཀྱི་ཡོད། དེ་དངོས་གནས་ཚོར་བ་ཞིག་དང་འབྲེལ་མེད། དེ་ལྟ་བུའི་ཆོ་མེད་པའི་གཏམ་ངས་དེ་རིང་ཁ་ལག་འདི་འདྲ་ཞིག་ཟས་པ་ཡིན་ཞེས་བརྗོད་ཡུལ་བཅུ་ཙམ་ཡོད་ཀྱང་རིམ་བཞིན་སྙིང་པོ་མེད་པ་དང་དགོས་པ་མེད་པ་ང་ཚོས་ཕྱིས་སུ་ཤེས་ཀྱི་ཡོད།
གཞན་ཡང་སྤྱི་ཚོགས་ནང་གི་བརྒྱུད་ལམ་ཁག་གི་ཁེ་ཕན་ཞིག་ནི། ཉིན་གཅིག་ལྟར་ལས་ཀར་ཕྱིན། དེ་ནས་ནང་དུ་ཕྱིར་ལོག་མཁན་གྱི་ཁེར་རྐྱང་དུ་འཚོ་གནས་བྱེད་མཁན་ཚོར་ཡོད། སྤྱི་ཚོགས་ནང་གི་འབྲེལ་ལམ་གྱིས་ཁོང་ཚོར་རང་ཉིད་ཚོགས་པའི་ཆ་ཤས་ཤིག་ཡིན་པ་ཚོར་འཇུག་གི་ཡོད། དེ་ལ་བརྟེན་ནས་བདེ་བའི་ཚོར་བ་ཞིག་སྦྱིན་གྱི་ཡོད། མདོར་ན་ང་ཚོ་མི་ཡིན་པའི་ཆ་ནས་སྤྱི་ཚོགས་ཀྱི་སེམས་ཅན་ཞིག་ཡིན། དེ་ཧ་ཅང་གལ་ཆེན་པོ་རེད། ང་ཚོ་སྤྱི་ཚོགས་ཀྱི་ཆ་ཤས་ཤིག་ཡིན་པ་ཚོར་གྱི་ཡོད། སྐྱོན་ཅིག་ནི་སོ་སོ་གང་དུ་གཏོགས་པའི་ཚོགས་པ་དེའི་ཚོགས་མི་དང་ལྷན་དུ་དོན་སྙིང་ལྡན་པའི་འབྲེལ་བ་བྱེད་མི་བྱེད་ཐེ་ཚོམ་རེད། ཚོགས་པའམ་སྡེ་ཚན་དེའང་སྙིང་པོ་མེད་པའི་ལས་དོན་ཞིག་ལ་མགོ་འཁོར་བའང་སྲིད།
ནང་ཆོས་ཀྱིས་ཆོས་གྲོགས་ལ་གཙིགས་ཆེན་པོ་གནང་གི་ཡོད། སོ་སོ་ཚོགས་པ་ཞིག་གི་ཆ་ཤས་ཡིན་པ་ཚོར་ཐུབ་ན་དགེ་མཚན་ཆེ། དགོན་སྡེ་ཁག་ནང་ང་ཚོས་དེ་འདྲ་བྱེད་པ་གསལ་པོ་རེད། འཛམ་གླིང་ནང་གི་ནང་པའི་ཆོས་ཚོགས་ཁག་ཏུ་དེ་འདྲ་ཡོད། འོན་ཀྱང་དེ་ལྟར་བྱེད་པར་ནང་པའམ་ཆོས་ཕྱོགས་སྡེ་ཚན་ཞིག་གི་ཆ་ཤས་ཡིན་མི་དགོས། ཕན་ཚུན་རོགས་རམ་སླད་བཟང་སྤྱོད་རིན་ཐང་དང་འབད་བརྩོན་གྱི་ཐོག་ནས་མཉམ་རུབ་ཡོང་གི་ཡོད། གཞན་ཡང་སྤྱི་ཚོགས་ཤིག་གི་ཁོངས་མི་བྱེད་འདོད་ན། སྤྱི་ཚོགས་དེ་བཟང་པོ་དང་དགེ་བའི་སྤྱོད་པས་ཟིན་པ་ཡོད་ན་ཕན་རླབས་ཤིན་ཏུ་ཆེ།
དེ་མིན་གྱི་ཁེ་ཕན་གཅིག་ནི་ནང་མིའི་བར་འབྲེལ་ལམ་ཉེ་པོ་ཆགས་ནས་ཚང་མས་གང་བྱེད་པ་ཤེས་རྟོགས་ཐུབ། དེ་ནི་དམིགས་བསལ་ཨེ་ཤི་ཡའི་ཁྱིམ་ཚང་ཁག་ནང་ཕན་ཐོགས་ཆེ། ཨ་ཤི་ཡའི་མི་རྣམས་ཀྱིས་སོ་སོའི་ཁྱད་རྣམ་དེ་རྒྱུན་དུ་ཁྱིམ་མི་ཚང་མའི་ཐོག་གཞི་བཅོལ་བ་ལས་སོ་སོ་སྒེར་ངོས་ནས་བརྩི་གི་མེད་པ་དང༌། མི་རབས་རྒན་པ་རྣམས་ཀྱིས་གཞོན་པ་རྣམས་ཧ་ལམ་ཁོ་རང་ཚོའི་རྒྱུད་འཛིན་པ་ལྟ་བུར་བརྩི་གི་ཡོད། དེར་བརྟེན་ངོ་དེབ་བམ་གང་ཡིན་ཀྱང་དེ་དག་གི་ཐོག་ནས་ཚང་མས་གང་བྱེད་པ་དེ་ཚང་མས་ཤེས་ཀྱི་ཡོད་ཅེས་ནང་མི་ཚོས་ཚོར་གྱི་ཡོད། དེ་ཕན་ཐོགས་ཆེ། དེའི་སྐྱོན་ཞིག་ནི་ང་ཚོས་སོ་སོ་སྒེར་གྱི་གསང་བ་ཚང་མ་ཉར་ཐུབ་ཀྱི་མེད། ང་ཚོས་ངོ་དེབ་དང་གློག་འཕྲིན་བརྒྱུད་དེ་མི་ཞིག་དང་ཕན་ཚུན་འབྲེལ་བ་བྱེད་ཐུབ་ཀྱང༌། སོ་སོའི་ངོས་ནས་གསང་བ་ཡིན་བསམ་པའི་གནད་དོན་འགའ་ཞིག་སོ་སོའི་ཆོག་མཆན་ནམ་མོས་མཐུན་མེད་པར་གཞན་བརྒྱུད་དེ་གང་སར་ཁྱབ་འགྲོ་གི་ཡོད། དེའི་ཕྱིར་སྒེར་གྱི་འཕྲིན་བརྡ་དང༌། གློག་འཕྲིན་རྣམས་ཅུང་འཚམ་པ་ཡོད། འོན་ཀྱང་དེ་དག་ཀྱང་སྐབས་རེ་ཆོ་མེད་གཏམ་འཆལ་དུ་འགྱུར་ཉེན་ཡོད།
ནང་ཆོས་ཀྱིས་ང་ཚོར་ཆོས་རབ་ཏུ་རྣམ་འབྱེད་ཀྱི་ཤེས་རབ་རྒྱུད་ལ་སྦྱོང་ཐབས་སློབ་ཀྱི་ཡོད། འདིའི་ཐད་སྒེར་དང་སྤྱི་གང་ཡིན་པའི་དབར་ཁྱད་པར་འབྱེད་ཀྱི་ཡོད། དཔེར་ན། སྔགས་ཀྱི་ནང་ང་ཚོས་ཆོས་ངེས་ཅན་འགའ་ཞིག་སྒེར་རམ་གསང་རྒྱ་བྱེད་ཀྱི་ཡོད། གང་ཡིན་ཟེར་ན། གཞན་གྱིས་ང་ཚོས་གང་བཤད་པ་རྣམས་ལ་གོ་ནོར་དང་ལོག་སྤྱོད་བྱེད་སྲིད་པ་ཡིན། དེ་ནས་ཤེས་རབ་དེ་སོ་སོའི་མི་ཚེའི་ནང་གི་ཁྱབ་ཁོངས་ཀུན་ལ་རྒྱ་སྐྱེད་གཏོང་ཐུབ། དེ་ནི་རང་གིས་རང་ཚོད་འཛིན་དགོས་པའི་གནད་དོན་ཙམ་ཡིན། གལ་སྲིད་རང་ངོས་ནས་སོ་སོའི་ངོ་དེབ་ཐོག་གང་ཡང་རུང་བ་འཇུག་འདོད་ན། དེ་མི་ཚང་མས་མཐོང་རྒྱུ་ཡིན་པས་སྔ་ས་ནས་ཤེས་པ་དགོས། དེ་མིན་ཁ་ཐུག་གློག་འཕྲིན་བཏང་ན་ལེགས།
ཊུ་ཝི་ཊར་ (twitter) ལ་མཚོན་ན། དེའི་ཐོག་ནས་ང་ཚོས་འཕྲིན་ཐུང་དེ་འདྲ་གཏོང་རེས་བྱེད་ཀྱི་ཡོད། ཊུ་ཝི་ཊར་ཐོག་ནས་སོ་སོས་དད་མོས་བྱེད་སའི་མི་གཞན་གྱི་སོསོར་ཡ་ལན་བྱེད་པ་མཐོང་སྐབས། དེས་རྐྱེན་ཁེར་རྐྱང་གི་ཚོར་བ་ཞི་ནས་སོ་སོ་གཅིག་པུ་མིན་བསམ་པའི་ཚོར་བ་སྐྱེ་བ་དང་གཞན་དང་མཉམ་དུ་འགྲོག་འདྲིས་མང་བ་ཡོད་གི་ཡོད། དེའི་སྐྱོན་ནི་སོ་སོས་དགའ་མོས་བྱེད་སའི་མི་དེའི་མིག་དཔེའམ་བསླབ་བྱར་བརྩི་འཇོག་བྱས་ཏེ་སོ་སོའི་རྒྱུད་ཀྱི་སྟོབས་ཤུགས་ཡར་རྒྱས་གཏོང་ཐབས་མ་བྱས་པར། ཚོར་བ་བདེ་པོ་ཙམ་ཡོང་བའི་ཆེད་དུ་བེད་སྤྱོད་བྱེད་སྲིད། མི་མང་པོ་ཞིག་ལ་ཊུ་ཝི་ཊར་ཐོག་ནས་ྋགོང་ས་མཆོག་གམ་དེ་མིན་གྱི་ཕུལ་བྱུང་ངམ་རླབས་ཆེན་གྱི་མི་སྣའི་དྲུང་ནས་ཡ་ལན་འཐོབ་ཀྱི་ཡོད།
ནང་ཆོས་ནང༌། ང་ཚོར་བླ་མའི་རྣལ་འབྱོར་ཞེས་བྱ་བ་ཞིག་ཡོད་པའི་ནང༌། དགེ་བའི་བཤེས་གཉེན་དེའི་སྐུ་གསུང་ཐུགས་གསུམ་དང་སོ་སོའི་ལུས་ངག་ཡིད་གསུམ་ངོ་བོ་དབྱེར་མེད་དུ་འཇུག་པའི་དམིགས་ཡུལ་ཐོག་ནས། སོ་སོའི་དགེ་བའི་བཤེས་གཉེན་གྱི་དྲུང་ནས་ཐོབ་པའི་སེམས་ཤུགས་སམ་སྙིང་སྟོབས་དེ་གོང་མཐོར་གཏོང་གི་ཡོད། དེ་ཡང་ཞིབ་ཏུ་བརྗོད་ན། རང་གི་མི་ཚེའི་ནང་ཁ་ཙམ་མིན་པར་ཁ་ཡོད་ལག་ཡོད་ཀྱི་ཐོག་ནས་སོ་སོའི་བྱེད་སྟངས་དང༌། སྐད་ཆ་ཤོད་སྟངས། བསམ་བློ་གཏོང་སྟངས་རྣམས་བླ་མ་ནང་བཞིན་ཡོང་ཐབས་བྱེད་པའི་དོན་རེད། དེ་ལྟའི་ཐབས་ཤེས་དེ་ཆོས་ཕྱོགས་ཀྱི་བླ་མ་ཙམ་མིན་པར། ཊུ་ཝི་ཊར་བརྒྱུད་ཐུག་པའི་རང་གིས་དགའ་མོས་བྱེད་སའི་མི་རྣམས་ལའང་གཅིག་མཚུངས་ལག་བསྟར་བྱེད་ཆོག གཞན་ཡང་གལ་སྲིད་ཊུ་ཝི་ཊར་བརྒྱུད་རང་ལ་བཟང་ཕྱོགས་སམ་བློ་སེམས་འགུལ་ནུས་ཀྱི་བརྡ་འཕྲིན་དེ་འདྲ་འབྱོར་སྐབས། དེའི་དོན་སོ་སོའི་མི་ཚེའི་ནང་ཉམས་སུ་ལེན་དགོས་པ་ལས་འཕྲལ་དུ་ཚོར་བ་བདེ་བ་ཙམ་ཡོང་བའི་ཆེད་དུ་སྤྱོད་མི་ཉན།
གཞན་ཡང་ཁེ་ཕན་གཅིག་ནི་ངོ་ཚ་ཅན་གྱི་མི་རྣམས་གཞན་དང་མཉམ་དུ་ནམ་རྒྱུན་ལས་འབྲེལ་བ་ལྷུག་པོ་དང་ཁ་གསང་པོའི་ངང་བྱེད་ཐུབ་པ་དང༌། ལྷག་པར་དུ་སྐད་རིགས་མི་གཅིག་པའི་གྲོགས་པོ་ཞིག་ལ་འབྲེལ་བ་བྱེད་པའམ་ཡང་ན་སོ་སོའི་ཕ་སྐད་མ་ཡིན་པའི་སྐད་ཡིག་གཞན་ཞིག་གི་ཐོག་ནས་ཡིག་འབྲེལ་བྱེད་པའི་ཐད་ཕན་རླབས་ཆེ། མི་རྣམས་ཀྱིས་ངག་ཐོག་ལས་ཡིག་ཐོག་ཏུ་འབྲེལ་བ་ལེགས་པ་བྱེད་ཐུབ་ཀྱི་ཡོད། དེའི་ངན་ཕྱོགས་ཀྱི་ཤུགས་རྐྱེན་ཞིག་ནི་གདོང་དང་གདོང་ཐུག་ནས་འབྲེལ་བ་བྱེད་པའི་ང་ཚོའི་ནུས་པར་འགོག་རྐྱེན་བཟོ་ཞིང༌། གདོང་དང་གདོང་ཐུག་ནས་འབྲེལ་བ་བྱེད་སྐབས་ཀྱི་ཚོར་སྣང་དེ་བརླག་སྲིད། དཔེར་ན། དྲ་རྒྱའི་ཐོག་ནས་སོ་སོའི་ངོ་བོ་དངོས་སུ་མ་བཤད་པར་འབྲེལ་བ་བྱེད་སྐབས་གཞན་ཞིག་གིས་བརྡ་འཕྲིན་ནམ་ཡ་ལན་བློ་ལ་མི་འཐད་པ་ཞིག་འབྱོར་ཚེ། དེ་ལ་ལན་མི་འདེབས་པའམ་ཀམ་པུ་ཊར་གསོད་འདོད་ཡོང་གི་ཡོད། དེ་ནི་དངོས་གནས་དཀའ་ངལ་ཆེན་པོ་ཞིག་རེད།
ཕྱོགས་གཞན་ཞིག་ནས་ནང་ཆོས་ཀྱིས་ང་ཚོར་རང་ལ་ཡོན་ཏན་མེད་བཞིན་དུ་ཡོད་པར་ཟོག་རྫུ་བྱེད་རྒྱུ་མེད་པ་དང༌། སོ་སོར་སྐྱོན་ཡོད་བཞིན་དུ་སྦས་ཐབས་བྱེད་རྒྱུ་མེད་པའི་རྒྱུ་མཚན་སློབ་ཀྱི་ཡོད། སོ་སོས་སོ་སོར་དྲང་པོ་བྱེད་པའི་ཐོག་ནས་གལ་སྲིད་སྤྱི་ཚོགས་ཀྱི་བརྒྱུད་ལམ་ཐོག་འདེངས་སྤོབས་ཞིག་རྙེད་ན། དེ་ནས་འཚོ་བ་དངོས་ཀྱི་ནང་ལག་བསྟར་བྱ་རྒྱུ་རྒྱ་སྐྱེད་གཏོང་དགོས་ཀྱི་ཡོད། དེར་བརྟེན་གཞན་དང་མཉམ་དུ་འབྲེལ་བ་བྱས་ནས་རང་ལ་གདེང་ཚོད་འཐོབ་རྒྱུར་བརྒྱུད་ལམ་དེ་དག་ཕན་ཐོགས་ཆེན་པོ་ཡོད། གདེང་རྙེད་པའི་རྗེས་ད་གཟོད་ཕྱིར་ཐོན་ནས་གདོང་དང་གདོང་ཐུག་སྟེ་འབྲེལ་བ་བྱེད་དགོས། སོ་སོའི་ཀམ་པུ་ཊར་གྱི་རྒྱབ་ཏུ་ཡིབས་ནས་སྡོད་རྒྱུ་མེད།
ད་དུང་ཁེ་ཕན་གཅིག་ནི་ཊུ་ཝི་ཊར་དང་གློག་འཕྲིན་གྱིས་ང་ཚོར་སོ་སོའི་བསམ་ཚུལ་ཕན་ཚུན་མྱུར་དུ་སྐྱེལ་བ་དང་དེ་ལ་བརྟེན་ནས་ང་ཚོས་འབྲེལ་ལམ་ཚགས་ཚུད་པ་བྱེད་ཐུབ་ཀྱི་ཡོད། དུས་ཚོད་མང་པོ་བཏང་ནས་ཁ་པར་དང་གཟུགས་མཐོང་གླེང་མོལ་བྱེད་དགོས་རྒྱུ་མེད། དེ་བཞིན་འགྲུལ་བཞུད་བྱེད་པའམ་གནས་སྟངས་ཛ་དྲག་ཅིག་གི་ནང་ཡོད་སྐབས་ཕན་ཐོགས་ཆེན་པོ་ཡོད། གཞན་ལས་ཛ་དྲག་གི་བརྡ་འཕྲིན་ཡང་འབྱོར་ཐུབ། དེར་བརྟེན་ཕན་ཐོགས་པོ་ཡོད། འོན་ཀྱང་དེའི་སྐྱོན་ནི་དག་ཆའང་ཞིབ་ཚགས་པོ་མ་བྲིས་པར་ཚིག་ཁ་ཤས་ནང་སོ་སོའི་བསམ་ཚུལ་ཤོད་པས་གནད་ལ་ཁེ་པོ་དང་ཆ་ཚང་བ་ཞིག་ཤོད་རྒྱུའི་ནུས་པ་བརླག་འགྲོ་གི་ཡོད་པ་དང༌། སོ་སོས་དོ་སྣང་བྱེད་པའི་ནུས་པའང་ཉམས་རྒྱུ་རེད། ས་ཆ་གང་དུ་ལས་ཀ་གང་བྱེད་ནའང་ཞིབ་ཚགས་པོ་མེད་པར་ཚང་མ་འཁྱུག་ཙམ་ནང་ཚར་གྱི་ཡོད།
གཞན་དང་མཉམ་དུ་དོན་དང་ལྡན་པའི་འབྲེལ་ལམ་བྱེད་རྒྱུ་དང་གཞན་ལ་རོགས་རམ་བྱ་རྒྱུར་ནང་ཆོས་ཀྱིས་དམིགས་བསལ་དོ་གལ་ཆེན་པོ་བྱེད་ཀྱི་ཡོད། དེར་བརྟེན་ཊུ་ཝི་ཊར་ལྟ་བུའི་ཐོག་ནས་བརྡ་འཕྲིན་འབྲི་རྒྱུར་ཡིག་འབྲུ་ཚད་ངེས་ཅན་ཞིག་ཡོད། དངོས་སུ་འབྲེལ་ལམ་བྱུང་སྐབས་དགོས་མེད་ཀྱི་ཚིག་རྙོག་ལྟ་བུ་གཙང་སེལ་བྱས་ཏེ་དོན་སྙིང་ཡོད་པ་ཞིག་ཡོང་བར་སྦྱོང་བརྡར་གཏོང་གི་ཡོད། འོན་ཀྱང་ང་ཚོས་གཟབ་གཟབ་བྱེད་དགོས། དེར་བརྟེན་ཊུ་ཝི་ཊར་ཐོག་ནས་དོན་དང་ལྡན་པའི་འབྲེལ་བ་བྱེད་སྲིད་ཀྱང་འབྲེལ་ལམ་ཡང་དག་པ་ཞིག་ཡོང་མི་ཐུབ།
ང་ཚོས་སེམས་རྩེ་གཅིག་ཏུ་སྒྲིམ་རྒྱུ་དང་བརྗོད་དོན་གང་ཡིན་ཀྱང་དེའི་སྙིང་པོ་ལེན་རྒྱུར་ནང་ཆོས་ཀྱིས་ཕན་རླབས་ཆེ་བའི་ཐབས་ལམ་མང་པོ་ལམ་སྟོན་བྱེད་ཀྱི་ཡོད་པ་དང༌། དེ་བཞིན་ཏིང་ངེ་འཛིན་སྦྱོར་བར་ཕན་འདོགས་ཆེ་བའི་སྒོམ་གྱི་ཐབས་ལམ་མང་པོ་སློབ་ཀྱི་ཡོད། ངའི་བསམ་པར་འདི་ནི་མ་འོངས་པར་ནང་ཆོས་ཀྱི་བེད་སྤྱོད་བྱེད་ངེས་པའི་གནད་དོན་གལ་ཆེན་པོ་ཞིག་ཏུ་འགྱུར་གྱི་རེད་བསམ་གྱི་འདུག དཔེར་ན། གསར་འགྱུར་ཁག་ལ་བལྟས་ན། གསར་འགོད་པ་ཚོས་གནད་དོན་ཞིག་གླེང་བ་དང་དུས་མཚུངས་རླུང་འཕྲིན་སོགས་ཀྱི་ཐོག་ནས་གནས་ཚུལ་གཞན་ཞིག་གླེང་སྟེ། སྐབས་རེ་དུས་གཅིག་ལ་གནས་ཚུལ་གཉིས་སམ་གསུམ་བརྙན་འཕྲིན་ཐོག་ནས་ཐོན་གྱི་ཡོད། དེར་བརྟེན་མི་རྣམས་བློ་རྩེ་གཅིག་ཏུ་སྒྲིམ་ཐུབ་རྒྱུ་ཁག་པོ་ཆགས་ཀྱི་ཡོད། ཁོང་ཚོའི་དོ་སྣང་ཏོག་ཙམ་འདིར་སྤྲད་པ་དང༌། ཏོག་ཙམ་ཞིག་དེར་སྤྲད་དེ་འཆར་སྣང་སོགས་མྱུར་དུ་འགྱུར་བ་འགྲོ་གི་ཡོད། དེར་བརྟེན་སེམས་རྩེ་གཅིག་ཏུ་གཏོད་རྒྱུར་གནོད་སྐྱོན་ཆེ། འོན་ཀྱང་ངས་བཤད་པ་བཞིན་གལ་སྲིད་མི་རྣམས་རང་རྒྱུད་ཡར་རྒྱས་གཏོང་འདོད་ན། དེའི་ཕྱིར་ནང་ཆོས་ཉིད་ཕན་རླབས་ཆེ་བ་ཞིག་ཡིན། དོན་དངོས་སུ་གསར་འགྱུར་བརྒྱུད་ལམ་ཁག་གི་ཤུགས་རྐྱེན་ལ་བརྟེན་ནས་མི་རྣམས་ཀྱི་དོ་སྣང་བྱེད་པའི་ནུས་པའི་ཚད་ཉམས་རྒུད་ཕྱིན་ནས་དཀའ་ངལ་ལ་གདོང་ལེན་བྱ་རྒྱུར་ཁག་པོ་བྱུང་གི་ཡོད། འོན་ཀྱང་དེའི་ཐད་མུ་མཐུད་འབད་བརྩོན་བསྟེན་དགོས།
གཞན་ཡང་ལག་ཐོག་ཁ་པར་གྱི་ཐོག་ནས་ང་ཚོས་ས་ཕྱོགས་གང་སར་དུས་ངེས་མེད་དུ་འབྲེལ་བ་སོགས་བྱེད་ཐུབ་ཀྱི་ཡོད། དེའི་སྐྱོན་ཞིག་ནི་འཕྲུལ་ཆས་དེ་དག་གི་གདོང་ཤེལ་ཐོག་ནང་རང་བཞིན་གྱིས་འོད་འཁྱུགས་ཏེ། གློག་ཆས་དང་ཡོ་བྱད་དེ་དག་གིས་རང་གི་རྣམ་དཔྱོད་དམ་དོ་སྣང་འཕྲོགས་པ་དང་རང་ཉིད་དེ་ལ་ལངས་ཤོར་ཏུ་འཇུག་གི་ཡོད། ཡིད་དབང་འཕྲོག་པ་ཞིག་ཏུ་སྣང༌། སྦེར་ལིན་ (Berlin) གྲོང་ཁྱེར་གྱི་ས་འོག་མེ་འཁོར་ནང་མོ་གྲ་ཚང་མའི་ནང་གཟུགས་མཐོང་བརྙན་འཕྲིན་བཙུགས་ཏེ། གསར་འགྱུར་དང༌། ཁྱབ་བསྒྲགས། གནམ་གཤིས་སྔོན་བརྡ་སོགས་སྟོན་གྱི་ཡོད། སོ་སོས་དེ་ལ་མ་བལྟས་ནའང༌། ལྟ་དགོས་པ་ཁེལ་གྱི་ཡོད། དེར་བརྟེན་སོ་སོ་འབུ་སྲིན་ནམ་དུད་འགྲོ་ལྟ་བུ་ཆགས་ཏེ་དེ་དག་གི་དབང་དུ་སོང་ནས། མ་བལྟས་པར་འདུག་རྒྱུ་ཁག་པོ་ཡོང་གི་ཡོད།
དེ་ག་ནང་བཞིན་ལག་ཐོག་ཁ་པར་དང་ཀམ་པུ་ཊར་གྱི་གདོང་ངོས་རྣམས་ཡིད་དུ་འོངས་བ་ཡོད་སྟབས་ང་ཚོ་སྐྱག་ལང་ཤོར་གྱི་ཡོད། སྐྱག་ལང་ཤོར་སླ་པོ་ཡོད་པའི་རྐྱེན་གྱིས་རྟག་ཏུ་ཡིག་འཕྲིན་འབྱོར་ཡོད་མེད་བལྟས་ནས་གང་ཡང་མ་འཕྱུག་པ་བྱེད་ཀྱི་ཡོད། དེའི་ཁར་སེམས་ནང་རྟག་ཏུ་ཚོར་བ་བརྟན་པོ་མེད་པ་ཞིག་སྐྱེ་བ་དང༌། ཁ་པར་ལག་པའི་ནང་ཉིན་གང་བཟུང་ནས་བཅོས་མའི་བརྟན་ཆ་ཞིག་ཐོབ་ཀྱི་ཡོད། དེས་ཧིན་དྷུའི་གྲྭ་པ་ (sadhu) རྣམས་ཀྱིས་ལག་པའི་ནང་གངྒའི་ཆུ་ཟོམ་གང་ཁྱེར་ནས་འགྲོ་བ་ང་རང་ལ་དྲན་སྐུལ་བྱེད་ཀྱི་འདུག མི་རྣམས་ཀྱིས་རྟག་པར་ལག་ཏུ་དེ་ལྟར་ཁྱེར་དགོས་ཀྱི་ཡོད། དེ་ནས་ངོ་དེབ་ཐོག་རང་ལ་གཞན་གྱི་འཕྲིན་ཐུང་དེ་འདྲ་འབྱོར་ཡོད་མེད་ལྟ་བ་དང་དེ་དག་ཡིག་ལན་གཏོང་ཆེད་ཉིན་གང་གཏོང་བས་དུས་ཚོད་མང་པོ་ཆུད་ཟོས་སུ་གཏོང་གི་ཡོད། སྐབས་མང་ཆེ་བར་དེ་ལྟའི་ཡིག་འབྲེལ་ཚང་མ་ཆོ་མེད་པ་ཤ་སྟག་ཡིན།
རང་རྒྱུད་དུ་རང་ཉིད་གལ་ཆེན་པོར་བརྩི་བའི་ཚོར་བ་ནོར་བ་ཞིག་ཡོད་པའི་ཐོག་ནས། མི་སུ་འདྲ་ཞིག་ཡིན་རུང་དུས་ཚོད་ངེས་མེད་ཅིག་གི་ནང་ཁ་པར་ཐོག་ནས་འཕྲིན་ཐུང་སྐུར་བ་དང་སྐད་ཆ་བཤད་དེ་ཁོང་ཚོའི་སྐབས་སུ་བབས་པའི་ལས་ཀ་ངས་མཚམས་འཇོག་བྱེད་དུ་འཇུག་ཐུབ་ཅེས་བསམ་གྱི་ཡོད། ད་དུང་སྤྱོད་པ་རྩུབ་པོ་དང་སྤྱི་ཚོགས་ལ་རྒྱབ་འགལ་བྱེད་འདོད་ཡོང་སྲིད། གང་ཡིན་ཟེར་ན། ང་ཚོ་མི་གཞན་ཞིག་དང་མཉམ་དུ་ཡོད་བཞིན་པའི་སྐབས། མི་གཞན་ཞིག་ལ་ཁ་པར་ཐོག་ནས་འཕྲིན་ཐུང་གཏོང་བའམ་སྐད་ཆ་ཤོད་ཀྱི་ཡོད། དེ་ནི་གཞོན་སྐྱེས་ཚོའི་བྱེད་ལུགས་ཡོངས་གྲགས་ལྟ་བུ་རེད།
གཞན་ཡང་ནང་ཆོས་ཀྱིས་ང་ཚོའི་རྒྱུད་ཀྱི་འདོད་ཆགས་ཉུང་དུ་གཏོང་ཐབས་སློབ་ཀྱི་ཡོད། འདོད་ཆགས་ཞེས་པ་གང་རེད་དམ། འདོད་ཆགས་ནི་ཡུལ་ཞིག་ལ་ཁྱད་ཆོས་བཟང་པོ་མེད་བཞིན་དུ་ཡོད་པར་སྒྲོ་འདོགས་པའི་བློ་ཞིག་ཡིན་ཅིང༌། སྐབས་རེ་ཡིད་དུ་འོང་ཚད་ལས་བརྒལ་བའི་སྒྲོ་འདོགས་ཀྱི་ཡོད་པ་དང་མི་ལེགས་པའི་ཆ་རྦད་དེ་སྣང་ཆུང་བཏང་ནས། ཆགས་ཡུལ་དེ་བློས་གཏོང་ཐུབ་ཀྱི་མེད། དེ་ལ་འདོད་ཆགས་ཟེར། གལ་སྲིད་སྤྱི་ཚོགས་ཀྱི་བརྒྱུད་ལམ་དེ་དག་གི་ཁེ་ཕན་ཐད་དོན་དངོས་དང་མཐུན་པའི་ལྟ་ཚུལ་བཟུང་ན། གཏན་གཏན་ཁེ་ཕན་ཡོད། ཆབས་ཅིག་དེའི་སྐྱོན་ཡང་ངོས་འཛིན་དགོས། དེ་ལྟར་བྱས་ན་འདོད་ཆགས་དང་རྣམ་གཡེང་གི་དབང་དུ་མི་འགྲོ་བར་ཕན་ཐོགས་ཡོད།
གཞན་ལ་བསམ་ཤེས་དང༌། ཆོ་མེད་པའི་གླེང་མོལ་བྱས་ཏེ་གཞན་གྱི་ལས་དོན་ལ་བར་ཆད་བཟོ་བ་དང་གཞན་གྱི་དུས་ཚོད་འཕྲོ་བརླག་གཏོང་རྒྱུ་མེད་ཅེས་ནང་ཆོས་ཀྱིས་སློབ་ཀྱི་ཡོད། ངག་ཀྱལ་གྱི་ཉེས་དམིགས་ལ་ལྟ་སྐབས། དེ་གནོད་འཚེ་ཅན་ཡིན་པའི་རྒྱུ་མཚན་གང་རེད། ངག་ཀྱལ་ཞེས་པས་ཆོ་མེད་པར་ཆོ་ཡོད་པར་བསམ་པ་ཙམ་མིན་པར། གཞན་ལ་བར་ཆད་བཟོ་གི་ཡོད། ང་ཚོས་རང་གཞན་གཉིས་ཀའི་དུས་ཚོད་འཕྲོ་བརླག་གཏོང་གི་ཡོད། ལྷག་པར་དུ་ལས་དོན་གལ་ཆེན་པོ་ཞིག་སྒྲུབ་བཞིན་པའི་མི་གཅིག་ལ་ཆོ་མེད་པའི་སྐད་ཆ་བཤད་དེ་ལས་ཀ་བྱེད་མ་བཅུག་ན་ཉེས་དམིགས་ཤིན་ཏུ་ཆེ། དེར་བརྟེན་དེའི་ཚུལ་ནང་ཆོས་ནང་ནས་སློབ་སྦྱོང་བྱས་ན་དགེ་མཚན་རླབས་ཆེ།
དེ་མིན་གྱི་ཁེ་ཕན་གཅིག་ནི་སྤྱིར་བཏང་འཛམ་གླིང་ནང་སྤྱི་ཚོགས་ཀྱི་བརྒྱུད་ལམ་དང༌། ཨེ་པོ་ཌོ་ (iPods) གཟུགས་མཐོང་རྩེད་མོ་སོགས་ཀྱིས་དཀའ་ངལ་ཤུགས་ཆེན་པོ་འཕྲད་བཞིན་པའི་སྐབས། མི་རྣམས་ཀྱིས་དེ་དག་ལ་འཇུག་པའི་དོ་སྣང་ཚོད་འཛིན་ཐུབ་པ་དང་སོ་སོའི་ལས་དོན་ཐད་ཤུགས་སྣོན་ཆེ་བ་སྤྲོད་ཐུབ་པ་ཡོང་གི་ཡོད། དེ་ལྟར་བྱས་ན་སྤྱིར་འཛམ་གླིང་གི་དཀའ་ངལ་དང་སྒོས་སུ་སོ་སོ་སྒེར་གྱི་དཀའ་ངལ་བསམ་བློ་འཁོར་ནས་ཅི་བྱ་གཏོལ་མེད་ཀྱི་གནས་སུ་གྱར་སྐབས་སྐྱབས་བཅོལ་སའམ་ཡིབ་ས་ལྟ་བུ་ཞིག་མཁོ་སྤྲོད་བྱེད། འཛམ་གླིང་ཧྲིལ་པོའི་དཀའ་ངལ་དང་སྒོས་སུ་ལས་ཀ་མ་ཐོབ་པ་ལྟ་བུའི་སོ་སོའི་དཀའ་ངལ་རྣམས་ཧ་ཅང་རྙོག་འཛིང་ཆེ་བ་ཞིག་ཡིན། དེར་བརྟེན་དཀའ་ངལ་དེ་ལྟའི་སྐབས་ཀམ་པུ་ཊར་ཐོག་ནས་རང་གི་གྲོགས་པོ་དང་ཡང་ན་རྩེད་མོ་དེ་འདྲ་རྩེད་ནས་སེམས་གནས་སྐབས་གཡེང་འཇུག་གི་ཡོད། ཡང་ན་གཞས་ཉན་པ་སོགས་བྱེད་ཀྱི་ཡོད། དེར་བརྟེན་དེ་ལྟའི་རྩེད་རིགས་དང་བརྒྱུད་ལམ་ལ་བརྟེན་ནས་སོ་སོའི་སེམས་ནང་ཅུང་བཟོད་ཡངས་པའམ་སྲུང་སྐྱོབ་ཡོད་པ་ལྟ་བུ་ཚོར་གྱི་ཡོད།
དེ་ནས་དེར་སྐྱོན་ག་རེ་ཡོད་ཅེ་ན། སྐྱོན་ནི་དཀའ་ངལ་འཕྲད་སྐབས་དེ་ལ་གདོང་ལེན་མ་བྱས་པར་གཡོལ་ཐབས་བྱེད་པ་དེ་ཡིན། དེའི་ཕྱིར་ནང་ཆོས་ནང་ནས་བདེན་པ་བཞི་བསྟན་ཡོད། དེ་ནི་སངས་རྒྱས་ཀྱི་ཆོས་ཀྱི་སྙིང་པོ་དེ་ཡིན། སངས་རྒྱས་པའི་ཆོས་ཀྱི་སྙིང་པོ་ནི་ང་ཚོར་དཀའ་ངལ་འཕྲད་སྐབས་དཀའ་ངལ་དང་དོན་དངོས་ངོས་འཛིན་བྱས་ཏེ་དེ་དག་ལ་གདོང་ལེན་བྱེད་དགོས་པའི་ཚུལ་གསུང་ཡོད། དཀའ་ངལ་འཕྲད་སྐབས་གདོང་ལེན་བྱེད་དགོས་པ་ལས་གཡོལ་ཐབས་སོགས་བྱེད་མི་ཉན། དེས་ན་གདོང་ལེན་ཇི་ལྟར་བྱེད་དགོས་སམ་ཞེ་ན། དེའི་རྒྱུ་རྩད་གཅོད་བྱེད་དགོས། དེའི་ཕྱིར་བསམ་བློ་བཏང་ནས་བརྟག་དཔྱད་བྱེད་དགོས། ཕྱིའི་རྒྱུ་རྐྱེན་ཙམ་མིན་པས་རྒྱུ་ངོ་མའམ་རྩ་བ་དེ་འཚོལ་དགོས། རྒྱུ་གཅིག་ཁོ་ན་ལ་སྐྱོན་འཛུགས་མ་བྱས་པར་དཀའ་ངལ་དེ་རྒྱུ་དང་རྐྱེན་མང་པོ་ཞིག་ལ་བརྟེན་ནས་བྱུང་བ་ཤེས་དགོས། དེ་ནས་དཀའ་ངལ་དེ་སེལ་ཐབས་ཡོད་པ་ཤེས་དགོས། རྒྱུ་དེ་མེད་པ་བཟོས་ན་ཡང་བསྐྱར་མི་འབྱུང་བའི་ཐབས་འཚོལ་དགོས།
ནང་པའི་ཉམས་ལེན་ནང་ཞུགས་ན། དངོས་གནས་གཏིང་ཟབ་པོ་དང་གལ་ཆེ་བའི་གནས་དོན་ཞིག་ནི། དཀའ་ངལ་དང་སྡུག་བསྔལ་དེ་དག་མེད་པ་བཟོ་རྒྱུ་ཡོད་པ་དང་མེད་པ་བཟོས་རྗེས་ཡང་བསྐྱར་འབྱུར་མི་སྲིད་པའི་ཚུལ་ཇི་ལྟ་བ་བཞིན་དུ་ཤེས་དགོས། དེ་ཡང་ང་ཚོའི་སྡུག་བསྔལ་རྣམས་ཆུང་རུ་གཏོང་ཐབས་ཙམ་མིན་པར་རྩ་བ་ནས་མེད་པ་བཟོ་རྒྱུའི་ཐབས་ལམ་དེ་དག་ཉམས་སུ་ལེན་དགོས། ཆུང་དུ་ཙམ་བཏང་ན་ཡང་བསྐྱར་འབྱུང་བ་ཡིན། དེར་བརྟེན་སྡུག་བསྔལ་རྩ་བ་ནས་མེད་པ་བཟོས་ཏེ་གནས་སྟངས་ཡག་ཤོས་དེ་མངོན་འགྱུར་ཐུབ་ཐབས་བྱེད་དགོས། དེ་ནི་ནང་ཆོས་ཀྱི་གནད་དོན་གཙོ་བོ་དེ་མ་ཡིན། ང་ཚོས་སྡུག་བསྔལ་བཀག་པའི་འགོག་པ་དངོས་དེ་འཐོབ་ཚུལ་ཤེས་རྟོགས་བྱུང་སྐབས། དེ་འཐོབ་བྱེད་གང་ཡིན་པ་ཤེས་ཐུབ། དེ་འཐོབ་བྱེད་ནི་ལམ་བདེན་ཡིན། འདིར་ལམ་ཞེས་པ་ནི་ལུས་ངག་ཡིད་གསུམ་གྱིས་བྱ་བ་བྱེད་སྟངས་ལ་གོ་དགོས། དེ་ཡང་རྩ་བའི་ཆ་ནས་ང་ཚོའི་རྒྱུད་ཀྱི་མ་རིག་པའམ་ལོག་རྟོགས་དང་དངོས་སུ་འགལ་བའི་ཡུལ་གྱི་གནས་ལུགས་རྟོགས་པའི་ལམ་ཞིག་ཡིན། དེར་བརྟེན་མ་རིག་པའི་དབང་གིས་དཀའ་ངལ་ཇེ་མང་དུ་གཏོང་རྒྱུའི་ཚབ་ལ་ང་ཚོས་ལམ་དེ་སྐྱེ་ཐབས་བྱེད་དགོས། གལ་སྲིད་ང་ཚོར་ལམ་མམ་ཤེས་རབ་དེ་ཡོད་ན། དཀའ་ངལ་ནམ་ཡང་མི་འབྱུང་བ་ཡིན།
དེར་བརྟེན་ངོ་དེབ་ཐོག་བབ་ཅོལ་སྨྲ་བ་དང་རོལ་རྩེད་བརྩེད་དེ་སེམས་གཡེང་བཅུག་སྟེ་དཀའ་ངལ་ལས་གཡོལ་ཐབས་མ་བྱས་པར་གདོང་ལེན་བྱེད་དགོས། འོན་ཀྱང་བརྒྱུད་ལམ་དེ་དག་གནས་སྐབས་སུའང་བེད་སྤྱོད་བྱེད་མི་ཉན་ཞེས་བརྗོད་ཀྱི་མེད། གལ་སྲིད་མི་ཞིག་གིས་སྐྱབས་གཞན་ཞིག་འཚོལ་བར་ཕྱིན་ན། འགྲིག་གི་རེད། དེ་གནས་སྐབས་ཙམ་རེད། ཕྱི་ཚུལ་ཙམ་རེད་ཅེས་ནང་པའི་གཞུང་ནང་བློ་ལ་འཐད་པོ་ཞིག་གསུང་གི་ཡོད། འོན་ཀྱང་དེ་ལྟའི་སྐྱབས་དེ་དོན་དམ་པའི་སྐྱབས་སུ་འཛིན་རྒྱུ་མེད། སྐྱབས་ཞེས་པའི་དོན་ནི་རང་གི་མི་ཚེའི་ནང་ཡང་དག་པའི་ལམ་སྟོན་མཁན་དང་དཀའ་ངལ་ལས་རྣམ་པར་རྒྱལ་ཐབས་སྟོན་མཁན་ཞིག་ལ་གོ །
གཞན་ཡང་དེའི་ཁེ་ཕན་ལ་བལྟས་ན། ཕྱོགས་གཅིག་ནས་ངོ་དེབ་དང་ཊུ་ཝི་ཊར་སོགས་དྲ་རྒྱའི་བརྒྱུད་ལམ་ཁག་གིས་ང་ཚོའི་དུས་ཚོད་མང་པོ་འཕྲོ་བརླག་གཏོང་གི་ཡོད་ནའང༌། ཕྱོགས་གཞན་ཞིག་ནས་གནས་ཚུལ་རྣམས་མི་མང་པོ་ཞིག་ལ་ཁྱབ་སྤེལ་གཏོང་ཐུབ་ཀྱི་ཡོད། དཔེར་ན། ཆབ་སྲིད་དང་ཆོས་ཕྱོགས་ཀྱི་གནས་ཚུལ་སྤེལ་རྒྱུ་ལྟ་བུ། སོ་སོའི་གྲོགས་པོ་དང་མི་གཞན་ལ་སྤྱིར་བཏང་ཕན་ཐོགས་ཆེན་པོ་ཡོང་སྲིད་པའི་དྲ་ཚིགས་དེ་འདྲ་རྒྱུད་མཐུད་དམ་ངོ་སྤྲོད་བྱེད་འཇུག་གི་ཡོད། དེར་བརྟེན་རང་གཞན་གཉིས་ཀའི་བློ་རྒྱ་འབྱེད་རྒྱུར་ཕན་ཆེ། དེའི་སྐྱོན་ཞིག་ནི་དེས་ད་དུང་ངན་ཕྱོགས་ནས་དྲིལ་བསྒྲགས་བྱེད་པ་དང་ཞེ་སྡང་སོགས་སློང་ཆེད་བེད་སྤྱོད་བྱེད་སྲིད་པ་ཡིན་པས། གནད་དོན་ཧ་ཅང་ཚབས་ཆེན་པོ་ཞིག་ཡིན། ངོ་དེབ་སོགས་གཅིག་པུ་མིན་པར་ད་དུང་དྲ་ལམ་གཞན་བརྒྱུད་དེ་ཡོང་སྲིད།
དྲ་རྒྱ་སོགས་ཀྱི་ཐོག་གནས་ཚུལ་ཧ་ཅང་མང་བས་ང་ཚོས་བླང་དོར་ཚུལ་བཞིན་དུ་བྱ་རྒྱུའི་གནད་དོན་དེ་གལ་ཆེན་པོ་དང་ཁག་པོ་ཞིག་ཆགས་ཡོད། དྲ་རྒྱར་རྒྱུས་མངའ་ཡོད་པ་དང་དེའི་ཐད་ཞིབ་འཇུག་བྱེད་མྱོང་བའི་མི་འགའ་ཞིག་གིས་དྲ་རྒྱའི་ཐོག་ནས་གཞན་གྱིས་གུ་གལ་ (Google) ཁ་ཕྱེས་པ་དང་དེའི་གདོང་ངོས་ནས་རང་གི་དྲ་ཚིགས་འཆར་བ་བཟོ་རྒྱུའི་ལྐོག་གཡོའམ་ངན་བྱུས་འདིང་བ་ཤེས་ཀྱི་ཡོད། དེ་ནི་ལྐོག་གཡོ་ཙམ་ཡིན། གདོང་ངོས་ཀྱི་གསར་འགྱུར་རམ་གནས་ཚུལ་དེ་ལེགས་ཤོས་ཡིན་པའི་ངེས་པ་མེད། དེ་ནི་ཚབས་ཆེན་པོ་ཞིག་རེད། གུ་གལ་གྱི་འཚོལ་ཞིབ་བྱེད་སའི་ནང་ནང་ཆོས་བྲིས་ན། ནང་ཆོས་དང་འབྲེལ་བའི་རྩོམ་ཡིག་ས་ཡ་མང་པོ་མཐོང་རྒྱུ། དེར་བརྟེན་དེ་དག་ཚང་མ་དབྱེ་བ་ཇི་ལྟར་འབྱེད་ཐུབ་བམ། གང་ཡིན་ཟེར་ན། མང་པོ་ཞིག་བེད་སྤྱོད་མེད་པའམ་ཕན་ཐོགས་མེད་པ་དང༌། ཁ་ཤས་ཤིག་ཡིད་རྟོན་རུང་བ་དང༌། ཁ་ཤས་ཡིད་རྟོན་མི་རུང་བ་དེ་འདྲ་ཡོད།
དང་པོ་ངོ་དེབ་སོགས་བརྒྱུད་རང་གིས་གང་བཏང་པ་དང་བསྐུར་བའི་བྱ་སྤྱོད་ཀྱི་ཀུན་སློང་ལ་ནང་པས་གལ་ཆེན་པོ་བརྩི་གི་ཡོད། ང་ཚོའི་ཀུན་སློང་གང་འདྲ་ཡོད། ཀུན་སློང་ནི་ནང་ཆོས་ཀྱིས་གལ་ཆེན་པོར་འཛིན་གྱི་ཡོད། གང་ཡིན་ཟེར་ན། དེ་ལ་རྣམ་པ་གཉིས་ཡོད། དང་པོ་ནི་ང་ཚོའི་དམིགས་ཡུལ་གང་རེད། ལམ་རིམ་ནང་བསྟན་པ་བཞིན། ང་ཚོས་མངོན་མཐོའི་སྐྱེ་བ་ལེན་རྒྱུར་དམིགས་སམ། ཐར་པ་འཐོབ་རྒྱུར་དམིགས་སམ། ཐམས་ཅད་མཁྱེན་པ་འཐོབ་རྒྱུར་དམིགས་སམ་ཞེས་པ་ལྟ་བུ་རེད། གཉིས་པ་ནི་རྒྱུ་མཚན་འཚོལ་རྒྱུ་དེ་རེད། དམིགས་ཡུལ་དེ་སྒྲུབ་རྒྱུར་འབད་བརྩོན་བྱེད་པའི་རང་གི་བསམ་བློའི་རྒྱབ་ལྗོངས་ཀྱི་སྐུལ་འདེད་ག་རེ་རེད་དམ། སྡུག་བསྔལ་ལ་རྒྱབ་ཀྱིས་ཕྱོགས་པའི་ངེས་འབྱུང་རེད་དམ། དེ་ལ་བརྟེན་ནས་ཐར་པ་དོན་དུ་གཉེར་རམ། ཡང་ན་ཐམས་ཅད་མཁྱེན་པ་དོན་དུ་གཉེར་བའི་ཀུལ་སློང་དེ་སྙིང་རྗེ་དང༌། བརྩེ་བ། བྱང་ཆུབ་སེམས་རེད་དམ། ཡང་ན་ངན་འགྲོར་འཇིགས་ནས་དེ་ལས་ཐར་པའི་ལམ་ཡོད་པ་ཤེས་ནས་མངོན་མཐོའི་གོ་འཕང་དོན་གཉེར་བྱེད་པ་ཡིན་ནམ། དེ་ལས་གལ་ཆེ་བ་ཞིག་ནི་དམིགས་ཡུལ་དེ་བསྒྲུབས་པའི་རྗེས་བྱ་བ་གང་བྱེད་དམ། ངའི་བསམ་པར་དེ་ཡང་ཀུན་སློང་གི་ཆ་ཤས་ཤིག་རེད། གལ་སྲིད་བྱང་ཆུབ་སེམས་ཀྱི་དམིགས་ཡུལ་གྲུབ་ན་ག་ཚོད་ཐུབ་ཐུབ་ཀྱིས་གཞན་དོན་བྱེད་རྒྱུ་རེད། ཐམས་ཅད་མཁྱེན་པ་འཐོབ་རྒྱུའི་དམིགས་ཡུལ་ཡོད་ན་བྱང་ཆུབ་སེམས་ཀྱིས་དེ་སྒྲུབ་པར་བྱེད།
གལ་སྲིད་ང་ཚོས་སོ་སོའི་གྲོགས་པོ་རྣམས་ཀྱི་ཆེད་དུ་ངོ་དེབ་དང་ཊུ་ཝི་ཊར་སོགས་ཀྱི་ཐོག་ལ་གནས་ཚུལ་ག་རེ་འཇུག་གི་ཡོད་ཀྱང༌། ཀུན་སློང་ཡག་པོ་དགོས་རྒྱུ་གལ་ཆེན་པོ་རེད། ངས་དེ་དག་བཅུག་དགོས་པའི་རྒྱུ་མཚན་ག་རེ་རེད། དེ་རིང་དགུང་ཟས་འདི་བཟས་པ་ཡིན། ང་འདི་ལ་དགའ་པོ་ཡོད་ཅེས་མི་ཚང་མར་བཤད་ན་ཁེ་ཕན་ག་རེ་ཡོང་ངམ། ཡང་ན་ངས་གློག་བརྙན་འདི་བལྟས་པ་ཡིན། ཡག་པོ་མི་འདུག་ཅེས་བཤད་ན་ཕན་ཐོགས་ག་རེ་ཡོད་དམ། དམིགས་ཡུལ་ག་རེ་རེད། དེ་བྱེད་པའི་དམིགས་དོན་གང་རེད། དེ་ལྟར་བྱས་ན་གཞན་ལ་ཕན་ཐོགས་ག་རེ་ཡོང་གི་རེད། དེ་དག་ལ་བསམ་བློ་གཏོང་རྒྱུ་གལ་ཆེན་པོ་རེད། གལ་སྲིད་ནང་ཆོས་ཉམས་ལེན་པ་ཞིག་ཡིན་ན། ཆོ་མེད་གཏམ་གླེང་གི་ཚབ་ཏུ་བརྒྱུད་ལམ་དེ་དག་ཕན་ཐོགས་ཆེན་པོ་ཡོད་པའི་ལམ་ཞིག་ཏུ་བཀོལ་སྤྱོད་བྱེད་ངེས་རེད།
གཞན་ཡང་ཁེ་ཕན་ཞིག་ནི་དཔེར་ན་ཊུ་ཝི་ཊར་ལ་མཚོན་ན། མི་རྣམས་ཀྱིས་སོ་སོའི་བསམ་ཚུལ་ཕན་ཚུན་བརྗེ་ལེན་ཐུབ་ཀྱི་ཡོད། ངོ་དེབ་ཐོག་ནས་ང་འདི་ལ་དགའ་པོ་ཡོད་ཟེར་བ་སོགས་ཆོ་མེད་གཏམ་གླེང་ནའང༌། ཊུ་ཝི་ཊར་ཐོག་ནས་དེ་རིགས་ལ་ཡ་ལན་སུ་གཅིག་གིས་ཀྱང་བྱེད་ཀྱི་མེད། དེ་ཕན་ཐོགས་པོ་ཡོད། ལྷག་པར་དུ་གནད་དོན་ཞིག་ལ་རླུང་ལངས་པ་དང་ཁོང་ཁྲོ་བཟའ་ནས་སོ་སོའི་སེམས་ཀྱི་ན་ཚ་དེ་ཕྱིར་འདོན་འདོད་པའི་སྐབས་ཕན་ཐོགས་ཆེ། གང་ཡིན་ཟེར་ན། སོ་སོར་གཞན་གྱིས་འཕྲལ་དུ་ཡ་ལན་གང་ཡང་མི་བྱེད། སྐྱོན་ནི་མི་རྣམས་ཀྱིས་ལོག་སྤྱོད་བྱེད་སྲིད་པ་དང༌། གོང་ལྟར་ཞེ་སྡང་དང་དྲག་སྤྱོད་སློང་སྲིད།
དེར་བརྟེན་ཚང་མ་ཀུན་སློང་ལ་རག་ལས་ཡོད། བྱ་བ་ཞིག་མ་བྱས་པའི་སྔོན་དང་ངག་ནས་མ་སྨྲས་སྔོན་སོ་སོའི་ཀུན་སློང་ལ་བརྟག་པ་བྱེད་དགོས་པ་ནང་ཆོས་ཀྱིས་སློབ་ཀྱི་ཡོད། འབྲེལ་བ་བྱེད་སྟངས་ཐོག་ནས་བཤད་ན། འབྲེལ་བ་བྱ་ཡུལ་དེ་ངོ་ཤེས་དགོས་པ་དང་འབྲེལ་བ་བྱེད་སྟངས་དེ་ཐབས་མཁས་པོའི་ཐོག་ནས་བྱེད་དགོས་ཚུལ་སློབ་ཀྱི་ཡོད། ཐབས་མཁས་པོ་བྱ་རྒྱུ་དེ་གཙོ་བོ་ཡིན། འབྲེལ་བ་དང་གཞན་ལ་རོགས་རམ་བྱེད་པའི་ཐབས་ལམ་མཁས་པ་ཞིག་དགོས། དེའི་ཕྱིར་འབྲེལ་བ་བྱ་ཡུལ་རྣམས་གལ་ཆེན་པོ་ཆགས་ཡོད། གལ་སྲིད་ང་ཚོས་ང་མི་ཚེ་འདི་ལ་ཞེན་པ་གཏིང་ནས་ལོག་སོང༌། མི་ཚེ་ཞེས་པ་འཇིགས་སུ་རུང་བ་ཞིག་འདུག་ཅེས་སོགས་བརྗོད་ན་གཞན་ལ་ཤུགས་རྐྱེན་གང་འདྲ་སྦྱིན་གྱི་ཡོད། དེ་ལྟར་བྲིས་ན་ཕན་ཐོགས་ག་རེ་ཡོད། མ་གཞི་དེས་སོ་སོའི་སེམས་ངལ་ཅུང་བཟོད་ཡངས་སུ་གཏོང་སྲིད་ཀྱང༌། གཞན་ལ་ཕན་ཐོགས་ཅི་ཡང་མེད། དེར་བརྟེན་གཞན་གྱིས་རྣམ་འགྱུར་སྟོན་ཕྱོགས་དང་འབྲེལ་བའི་ནང་པའི་ཉམས་ལེན་གྱིས་ང་ཚོ་གཅིག་པུ་ཆེད་དུ་མ་ཡིན་པར་སེམས་ཅན་ཚང་མའི་ཁེ་ཕན་སླད་ལྟ་དགོས་པ་གསུང་གི་ཡོད།
གཞན་ཡང་ཊུ་ཝི་ཊར་གྱིས་གསར་འགྱུར་བརྒྱུད་ལམ་གཞན་ནང་མ་ཐོན་པའི་གནས་ཚུལ་འགའ་དེ་མ་ཉིད་དུ་ཤེས་སུ་འཇུག་གི་ཡོད། ལག་ཐོག་ཁ་པར་དང༌། པར་ཆས། ངོ་དེབ་ཐོག་ནས་འདྲ་པར་དང་བརྙན་པར་ག་རེ་བྱུང་བ་རྣམས་འཇུག་ཐུབ། དེར་བརྟེན་ཊུ་ཝི་ཊར་བེད་སྤྱོད་ཆེན་པོ་ཡོད། ལྷག་པར་དུ་དམག་འཁྲུག་དང༌། ངོ་རྒོལ་སོགས་བྱུང་སའི་ས་ཁུལ་ཁག་པོ་དེ་ཚོའི་ནང་ཕན་ཐོགས་ཆེན་པོ་ཡོད།
སྐྱོན་ནི་བརྒྱུད་ལམ་འདིའང་ཆོ་མེད་པའི་གཏམ་གླེང་ཆེད་དུ་བེད་སྤྱོད་བྱེད་སྲིད། མི་རྣམས་ཀྱིས་ཆོ་མེད་པའི་གནས་ཚུལ་ལམ་འདྲ་པར་དེ་འདྲ་བཅུག་སྟེ་ཐ་ན་འཆལ་སྤྱོད་ཀྱི་རྣམ་འགྱུར་དང་འབྲེལ་བའི་གཏམ་གླེང་བྱེད་སྲིད། ནང་ཆོས་ཀྱི་ཆོས་རབ་ཏུ་རྣམ་འབྱེད་ཀྱི་ཤེས་རབ་སློབ་པ་དང༌། དེ་ནི་ངའི་བསམ་གལ་ཆེན་པོ་རེད། ནང་པའི་ཁྱད་ཆོས་གཙོ་བོ་ཞིག་ཡིན། ཤེས་རབ་དེས་དངོས་པོའི་གནས་ལུགས་དང་རྣམ་རྟོག་གི་སྤྲོས་པ་ཙམ་རྣམ་པར་མ་འབྱེད་པར། ང་ཚོ་ཇི་ལྟར་གནས་པ་དང་འཛམ་གླིང་གི་གནས་སྟངས་རྣམས་ང་ཚོའི་རྣམ་རྟོག་གིས་ཇི་ལྟར་བཏགས་པ་སོགས་ལེགས་ཉེས་དབྱེ་བ་འབྱེད་པ་དང༌། འཇིག་རྟེན་གྲགས་པའི་ངོར་དོན་དང་ལྡན་པ་དང་མི་ལྡན་པ། གང་ཕན་ཐོགས་ཆེ་བ་དང་གང་གནོད་འཚེ་ཆེ་བ་སོགས་ཁྱད་པར་འབྱེད། དེ་ནི་ང་ཚོས་རྒྱུད་ལ་སྦྱོང་དགོས་པའི་གལ་ཆེའི་ཐབས་ཤེས་ཤིག་ཡིན།
མཐའ་མ་དེར་ཨེ་པོ་ཌོ་ (iPod) དང་འབྲེལ་བའི་ཁེ་ཕན་ཞིག་ནི་གླུ་གཞས་ཉན་རྒྱུ་དེ་རེད། སྦེར་ལིན་ (Berlin) དུ་ས་འོག་མེ་འཁོར་ནང་འགྲོ་བའི་སྐབས། མི་བརྒྱ་ཆ་བརྒྱད་བཅུ་ཙམ་གྱི་ཉན་ཆས་བརྒྱུད་གཞས་ཉན་གྱིན་འདུག ལམ་དུ་འགྲོ་བ་སོགས་ག་དུས་ཡིན་ཀྱང་གཞས་ཉན་གྱིན་འདུག དེར་བརྟེན་ཨེ་པོ་ཌོ་ཐོག་གཞས་ཉན་པ་ནི་གལ་ཆེན་པོ་ཞིག་ཆགས་ཏེ། སོ་སོས་གཞས་ག་རེ་ཉན་མིན་ལ་ལྟོས་ནས་གནོན་ཤུགས་ཡོད་པའི་ཚེ་སེམས་ནང་ངལ་གསོ་སྟེར་གྱི་ཡོད། ཡང་ན་གཞས་འཁྲུག་པོ་དེ་འདྲ་ཉན་ནས་དཀའ་ལས་ཁག་སྟེ་ནུས་པ་ཟད་པའི་སྐབས་ནུས་པ་སྤེལ་གྱི་ཡོད། དེར་བརྟེན་ཁེ་ཕན་ཡོད། འོན་ཀྱང་དེའི་སྐྱོན་ནི་བསམ་བློ་གཏོང་རྒྱུར་འགོག་རྐྱེན་བཟོ་བ་དང་སེམས་ཞི་ལྷོད་དམ་ལྷིང་པོ་ཡོང་རྒྱུར་བར་ཆད་བྱེད་ཀྱི་ཡོད།
མི་མང་པོ་ཞིག་ལ་ཇར་མན་ (German) ནང་ང་ཚོས་རྣའི་འབུ་ (ear worm) ཞེས་འབོད་པ་དེ་ཡོད། དེ་ཡང་སོ་སོ་དགའ་མོས་ཆེན་པོ་ཡོད་པའི་གླུ་གཞས་བྱེ་བྲག་པ་ཞིག་དོར་མི་ཐུབ་པར་ཡང་ནས་ཡང་དུ་ཉན་གྱི་ཡོད། དེར་བརྟེན་རྒྱུན་དུ་གཞས་ཉན་པས་བསམ་བློ་གཏོང་རྒྱུར་འགོག་རྐྱེན་བཟོ་གི་ཡོད། དེར་བརྟེན་མི་ཚོས་གལ་སྲིད་གནད་དོན་བྱེ་བྲག་པ་ཞིག་ལ་བསམ་བློ་གཏོང་དགོས་ཚེ། ང་སྐྱིད་པོ་མེད་པ་འགྱུར་ངེས། དེས་ན་དེའི་ཐད་ལ་བསམ་བློ་གཏོང་འདོད་མེད་ཟེར་གྱི་ཡོད། དེ་ལྟར་བྱེད་པས་རང་གི་སེམས་ཡར་རྒྱས་གཏོང་བར་ཕན་ཐོགས་ཅི་ཡང་མེད། རྟག་ཏུ་སེམས་འཁྲུགས་ནས་སྡོད་དགོས་ཀྱི་ཡོད། སོ་སོའི་སེམས་རྒྱུད་ཡར་རྒྱས་གཏོང་བར། ངེས་པར་དུ་སྐད་ཅོར་ཉུང་དུ་བཏང་ནས་དོན་དང་ལྡན་པའི་བྱ་བ་ཞིག་བྱ་རྒྱུར་ཐབས་ཤེས་བྱེད་དགོས།
ནང་ཆོས་ཀྱིས་རང་སྒྲིག་སྲུང་སྟངས་སློབ་ཀྱི་ཡོད། རང་སྒྲིག་ཇི་ལྟར་ཡར་རྒྱས་གཏོང་ངམ་ཞེ་ན། བསྐྱར་དུ་སོ་སོའི་སྤྱོད་ཚུལ་གྱི་དགེ་སྐྱོན་ལ་བསམ་བློ་གཏོང་དགོས། དེར་བརྟེན་དགོས་ངེས་ཅན་གྱི་སྐབས་འབའ་ཞིག་ལ་གཞས་ཉན་ནས་སེམས་ཞི་བར་གནས་ཏེ་སྒོམ་ཉམས་ལེན་བྱེད་དགོས། བརྩོན་འགྲུས་སྐོར་གྱི་ནང་པའི་གསུང་གིས་ངལ་གསོ་ག་དུས་བྱེད་དགོས་ཚུལ་བཞིན་དུ་བསྟན། གལ་སྲིད་ཨུ་ཚུགས་ཚ་པོ་བྱས་ན། སྐྱོན་ཆེན་པོ་ཡོད། དེར་བརྟེན་མལ་གསོ་ག་དུས་རྒྱག་དགོས་པ་ཤེས་དགོས་པ་དང༌། ལོག་སྤྱོད་བྱ་རྒྱུ་མེད། སོ་སོ་ཕྲུ་གུ་ནང་བཞིན་བྱས་ཏེ་རྟག་ཏུ་མལ་གསོ་བརྒྱབ་ནས་སྡོད་རྒྱུ་མེད། མལ་གསོ་འཁྱུག་ཙམ་བྱས་ཏེ་གཉེན་པོ་བསྟེན་ཐབས་བྱེད་དགོས།
གླུ་གཞས་ཉན་པ་གཅིག་པུ་མིན་པར་བརྙན་འཕྲིན་ལྟ་བ་དང་ཌི་ཝི་ཌི་ (DVDs) སོགས་ཀྱི་ཐོག་གློག་བརྙན་ལྟ་བ་ལའང་དེ་ལྟར་བྱེད་དགོས། འཕྲུལ་ཆས་དེ་རིགས་ལ་ལང་ཤོར་ཐེབས་རྒྱུ་ལས་སླ་པོ་ཡོད། དུད་འགྲོ་ནང་བཞིན་ཚོད་འཛིན་མ་ཐུབ་ན་སྐྱོན་ཆེན་པོ་ཡོད། དེ་ལྟར་བྱེད་པའི་ཐབས་ཇུས་ནི་དུས་ཚོད་བགོ་འགྲེམས་ཡག་པོ་བྱེད་དགོས། ངས་དེ་རིང་དུས་ཚོད་འདི་ནས་འདི་བར་གཞས་ཉན་གྱི་ཡིན་སོགས་དུས་ཚོད་ཀྱི་རེའུ་མིག་བརྟན་པོ་ཞིག་བཟོ་དགོས།
རང་སྒྲིག་སྲུང་རྒྱུའི་བླང་དོར་གྱི་ཆོས་ནི་དགའ་བ་སྐྱེ་འོས་པ་ཞིག་ཡོད། དགེ་བཤེས་དབང་ཆེན་ལགས་དང་བཀའ་མོལ་ཞིག་ཞུ་རྒྱུ་བྱུང་བ་ངས་དྲན་གྱི་འདུག ཁོང་གི་སྐུ་ན་གཞོན་པའི་གླིང་མཆོག་སྤྲུལ་རིན་པོ་ཆེའི་ཡོངས་འཛིན་རེད། སྐབས་དེར་ཁོང་གིས་གཙོ་བོ་ནི་མཚམས་ཤིག་བཟོ་དགོས་ཞེས་གསུངས་སོང༌། མི་འདྲ་མིན་ལ་མཚམས་དེའང་མི་འདྲ་བ་ཡོང་ངེས། གང་ཡིན་ཟེར་ན། གཞུང་མི་འདྲ་བ་དང་དགེ་རྒན་མི་འདྲ་བའི་དབང་གིས་སོ་སོས་མི་དགེ་བའི་སྤྱོད་ཚུལ་ཐད་ཀྱི་གོ་སྡུར་ལ་བལྟས་ན། འགྲེལ་བཤད་མི་འདྲ་བ་ཡོང་ངེས། མི་དགེ་བའི་སྤྱོད་ཚུལ་གང་ཡིན་གྱི་མཚམས་ཅུང་མི་འདྲ་བ་ཡོང་སྲིད། དཔེར་ན། ལོག་གཡེམ་ལ་མཚོན་ན། དེའི་ལོ་རྒྱུས་ལ་བལྟས་ན། གཞུང་མི་འདྲ་བའི་ནང་འགྲེལ་བཤད་མི་འདྲ་བ་སྐྱོན་ཡོད། དེར་བརྟེན་དགེ་བཤེས་དབང་ཆེན་ལགས་ཀྱིས། འདི་ཙམ་ཞིག་ངས་བྱེད་ཀྱི་ཡིན། འདི་ལས་མང་བ་བྱེད་ཀྱི་མིན་ཅེས་པའི་ས་མཚམས་ཤིག་དགོས་རྒྱུ་གལ་ཆེན་པོ་རེད་ཅེས་གསུང་སོང༌།
འདིའི་དགོས་དོན་ནི་གནས་སྟངས་དང༌། དངོས་པོ། འཚེ་བ་ཅན། སྐྱོན་ཅན་སོགས་གང་ཡིན་ལེགས་ཉེས་རྣམ་པར་འབྱེད་པའི་ཤེས་རབ་གོང་དུ་སྤེལ་རྒྱུ་དེ་རེད། སྐྱོན་ཆ་ཡོད་སྟབས་འདི་བྱེད་ཀྱི་མིན་ཅེས་གལ་སྲིད་ང་ཚོས་མཚམས་ཤིག་བཟོ་ཐུབ་ན། ས་མཚམས་ཆེ་ཆུང་ལ་མ་ལྟོས་པར། རང་གི་དགོས་པ་དང་ནུས་པ་སོགས་ལ་ལྟོས་ནས་རྒྱུ་མཚན་ལྡན་པའི་མཚམས་ཤིག་བཟོ་དགོས། བདུན་ཕྲག་གཅིག་རིང་དྲ་རྒྱ་ལ་ལག་པ་འཆང་གི་མིན་སོགས་ཐག་གཅོད་ཅིག་བྱེད་དགོས། དེས་ས་མཚམས་ཤིག་ནང་གནས་ཏེ་སྒྲིག་ལམ་ཡར་རྒྱས་གཏོང་གི་ཡོད། དེའང་ཁྲིམས་ལུགས་སམ་དཔོན་རིགས་སོགས་ཀྱི་བཙན་ཤེད་སོགས་ཀྱི་དབང་དུ་མ་སོང་བར། སོ་སོའི་རྣམ་དཔྱོད་ཐོག་ནས་ལེགས་ཉེས་དབྱེ་བ་འབྱེད་དགོས། འདི་བྱེད་ཀྱི་མིན། གང་ཡིན་ཟེར་ན། འདིས་སྡུག་བསྔལ་དང་དཀའ་ངལ་བཟོ་ངེས་ཅེས་རྒྱུ་མཚན་འདྲེན་དགོས། གལ་སྲིད་ང་ཚོས་ས་མཚམས་ཤིག་རྒྱུན་འཛིན་ཐུབ་ན། དགོས་པའི་དབང་གིས་རིམ་པས་དམ་དུ་དམ་དུ་གཏོང་ཆོག
དེ་བཞིན་སྐྱག་ལང་ཤོར་སླ་བའི་དེང་དུས་ཀྱི་འཕྲུལ་ཆས་སོགས་བེད་སྤྱོད་གཏོང་སྟངས་མཁས་པོ་བྱས་ན་ཕན་ཐོགས་ངེས་ཅན་ཞིག་ཡོད། གལ་སྲིད་རང་ངོས་ནས་ཚོད་འཛིན་ཐུབ་ན་འཕྲུལ་ཆས་དེ་དག་སྡུག་ཅག་གང་ཡང་མིན། སོ་སོའི་ངོས་ནས་བེད་སྤྱོད་བྱེད་ཚད་ཚོད་འཛིན་ཐུབ་ཕན་ཐོགས་ཆེན་པོ་ཡོད། དཔེར་ན། འཕྲུལ་ཆས་དེ་དག་གཞས་ཙམ་གྱི་ཆེད་དུ་བེད་སྤྱོད་མ་བཏང་བར་གསུང་ཆོས་ཉན་རྒྱུ་དང་ནང་ཆོས་ཉན་རྒྱུར་བེད་སྤྱོད་བཏང་ནས་ཕན་ཐོགས་ཡོད་པ་ཞིག་བྱེད་ཐུབ། དོན་དང་ལྡན་པ་ཞིག་ཡོང་བ་བྱེད་དགོས།
འདི་དག་ནི་འཛམ་གླིང་ནང་བྱུང་དང་འབྱུང་བཞིན་པའི་གནས་ཚུལ་གང་ཞིག་ངས་ཁྱེད་རང་ཚོར་ཞུ་འདོད་པའི་ང་རང་གི་བསམ་ཚུལ་ཙམ་ཡིན། གང་ཡིན་ཟེར་ན། གལ་སྲིད་ང་ཚོས་ནང་པའི་ཆོས་འདི་གཞན་ཕན་གྱི་ཆེད་དུ་འོས་འཚམ་གྱི་སྒོ་ནས་གཞན་གྱིས་ལོངས་སྤྱོད་ཐུབ་ཆེད་འབེལ་པོ་བཟོ་རྒྱུར་འབད་བརྩོན་བྱེད་ཀྱི་ཡོད་ན། དེང་སང་འཛམ་གླིང་ནང་འབྱུང་བཞིན་པའི་གནས་ཚུལ་ལ་རྒྱུས་མངའ་བྱེད་རྒྱུ་དང་བསམ་བློ་གཏོང་རྒྱུ་གལ་ཆེན་པོ་ཡིན། སྤྱི་ཚོགས་ནི་དེང་དུས་ཀྱི་འཕྲུལ་ཆས་དང་མཉམ་དུ་འགྱུར་ལྡོག་ཧ་ཅང་མགྱོགས་པོ་འགྲོ་གི་ཡོད། དེར་བརྟེན་ནང་ཆོས་ཀྱི་ངོས་ནས་སྤྱི་ཚོགས་ནང་ལེགས་སྐྱེས་འབུལ་ཕྱོགས་ཐད་ང་ཚོས་དོ་ཁུར་བྱེད་དགོས།།
ཡོང་ཁུངས་བྷར་ཛིན་བཤད་མཛོད།


text:
༈ བཀའ་ཟུར་ས་འདུ་རིན་ཆེན་གྱི་སྐུ་ཚེའི་ལོ་རྒྱུས་དཔེ་དེབ་དབུ་འབྱེད་དང་གསུང་བཤད་གནང་བ།
༄༅།།ཕྱི་ལོ་ ༢༠༡༧ ཟླ་ ༡༢ ཚེས་ ༤ ཉིན་ཕྱེད་ཡོལ་ཆུ་ཚོད་ ༤ ཐོག་བཞུགས་སྒར་གངས་ཅན་སྐྱིད་གཤོངས་སུ་རྟེན་གཞི་བྱས་པའི་བདེ་ལེགས་སྨན་ཁང་གི་ཚོགས་ཁང་དུ་སློབ་དཔོན་ཟམ་གདོང་རིན་པོ་ཆེ་མཆོག་གིས་“བརྗོད་པར་དཀའ་བའི་མི་ཚེའི་ལོ་རྒྱུས། གཞིས་བྱེས་གཉིས་སུ་གཞུང་ས་དགའ་ལྡན་ཕོ་བྲང་གི་ཞབས་ཞུའི་ལས་སྐལ་བྱུང་བ་” ཞེས་བཀའ་ཟུར་ས་འདུ་རིན་ཆེན་དོན་གྲུབ་མཆོག་གི་སྐུ་ཚེའི་ལོ་རྒྱུས་ཀྱི་ཕྱག་དེབ་དབུ་འབྱེད་གནང་བ་མ་ཟད། གསུང་བཤད་ཀྱང་གནང་ཞིང་། དེ་ནི་བོད་ཀྱི་དཔེ་མཛོད་ཁང་གིས་དཔར་སྐྲུན་གནང་བ་ཞིག་ཡིན་འདུག
མཛད་སྒོའི་སྐུ་མགྲོན་གཙོ་བོར་སློབ་དཔོན་ཟམ་གདོང་རིན་པོ་ཆེ་མཆོག་དང་། དེ་བཞིན་བོད་མིའི་སྒྲིག་འཛུགས་ཀྱི་ཁྲིམས་ཞིབ་པ་ཆེ་བ་ཟུར་པ་བློ་བཟང་དར་རྒྱས་མཆོག བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས། ཁྲིམས་ཞིབ་པ་འབུམ་རམས་པ་ངག་དབང་རབ་རྒྱས་མཆོག་དང་། བཀའ་བློན་རྣམ་པ། སྤྱི་འཐུས་རྒྱུན་ལས་རྣམ་པ། ལྷན་ཁང་ཁག་གི་དྲུང་ཆེ་སོགས་མི་གྲངས་བརྒྱ་ཙམ་འདུ་འཛོམས་ཀྱིས་ཐོག་མར་སྨན་པ་ཚེ་བརྟན་ལགས་ཀྱིས་རང་གི་ཡབ་དམ་པའི་སྐུ་ཚེའི་ལོ་རྒྱུས་མདོར་བསྡུས་ངོ་སྤྲོད་གནང་ཞིང་།དེ་རྗེས་ཁྲིམས་ཞིབ་པ་ཆེ་བ་ཟུར་པ་བློ་བཟང་དར་རྒྱས་མཆོག་གིས་བོད་ཡིག་ཐོག་དཔེ་དེབ་ནས་དུམ་བུ་ཞིག་སྒྲོགས་སྦྱང་གནང་བ་མ་ཟད། ཐུབ་བསྟན་བསམ་འཕེལ་ལགས་ཀྱིས་ཨིན་ཡིག་ནས་དུམ་བུ་ཞིག་སྒྲོགས་སྦྱང་གནང་སོང་།
དེ་ནས་སློབ་དཔོན་ཟམ་གདོང་རིན་པོ་ཆེ་མཆོག་གིས་གསུང་བཤད་གནང་དོན། ཐོག་མར་སྐུ་ངོ་ས་འདུ་རིན་ཆེན་ལགས་ཀྱི་སྐུ་ཚེའི་བྱུང་རབས་བོད་ཨིན་སྐད་ཡིག་གཉིས་ཀའི་ཐོག་གི་དཔེ་དེབ་དབུ་འབྱེད་ལ་ང་རང་བཅར་ཐུབ་པ་འདི་དགའ་སྤྲོ་ཆེན་པོ་བྱུང་། གང་ཟག་སྒེར་གྱི་མི་ཚེའི་བྱུང་རབས་ཡིག་ཐོག་ཏུ་འགོད་རྒྱུ་འདི་གནའ་སྲོལ་དང་དེང་རབས་ཀྱི་ལམ་སྲོལ་གཉིས་ཀར་ཡོད་པ་ཞིག་རེད། ལྷག་པར་དུ་ཤར་གླིང་སྤྱི་ཚོགས་ནང་རིས་སུ་མ་ཕྱེ་བའི་ཆོས་ལུགས་སོ་སོའི་ནང་གང་ཟག་གཞན་གྱིས་གང་ཟག་གཞན་ཞིག་གི་མི་ཚེའི་ལོ་རྒྱུས་འབྲི་རྒྱུ་དང་། རང་གི་ལོ་རྒྱུས་རང་གིས་འབྲི་རྒྱུའི་ལམ་སྲོལ་ཡོད། བོད་དུ་ཡིན་ན་བླ་མ་ཚོའི་སྐུ་ཚེའི་ལོ་རྒྱུས་མང་པོ་ཡོད། དེར་རྣམ་ཐར་ཞེས་བརྗོད་ཀྱི་རེད། རྒྱ་གར་ནང་ཡིན་ན་རྟོགས་པ་བརྗོད་པ་ཞེས་བརྗོད་ཀྱི་ཡོད། སྐུ་ཚེ་འདིའི་རྣམ་ཐར་བཤད་ན་རྟོགས་པ་བརྗོད་པ་ཞེས་དང་། སྐུ་ཕྲེང་སྔོན་མའི་རྣམ་ཐར་བཤད་ན་འཁྲུངས་རབས་སམ་སྐྱེས་རབས་ཞེས་བརྗོད། དེ་ལའང་རང་གིས་གསུངས་པ་དང་གཞན་གྱིས་བརྩམས་པ་གཉིས་ཀར་ཡོད་ཆོག
སྟོན་པ་བཅོམ་ལྡན་འདས་ལྟ་བུར་མཚོན་ན། མངོན་པར་འབྱུང་བའི་མདོ་དང་མདོ་རྒྱ་ཆེར་རོལ་པ་གཉིས་སངས་རྒྱས་ཀྱི་རང་རྣམ་ (Auto-biography)ལྟ་བུ་རེད། དེ་མིན་མཁས་པ་གཞན་གྱིས་བརྩམས་པ་དཔེར་ན། སངས་རྒྱས་ཀྱི་སྤྱོད་པ་ཞེས་བྱ་བའི་སྙན་ངག་ཆེན་པོ་ལ་སོགས་པ་ལྟ་བུ་རེད།
བདག་ཉིད་ཆེན་པོ་གཱཾདྷཱིའི་རང་རྣམ་ “ཁོ་བོའི་བདེན་པའི་ཚོད་བལྟ་”(My experiment with truth) ཞེས་པ་འབྲི་སྐབས་རྒྱ་གར་བའི་མཁས་པ་ཞིག་གིས། སོ་སོས་སོ་སོའི་ལོ་རྒྱུས་འབྲི་རྒྱུ་འདི་གང་འདྲ་ཡིན་ནམ། Auto-biographyའདི་ནུབ་ཕྱོགས་པའི་བྱེད་སྟངས་རེད། ང་ཚོ་ཤར་ཕྱོགས་པའི་ལེགས་བྱང་ནང་དུ་མེད། ཅེས་ཞུ་མཁན་བྱུང་འདུག དེ་ལ་གཱཾདྷཱིས། རྒྱ་གར་གྱི་བྱུང་རབས་ནང་རང་གི་ལོ་རྒྱུས་རང་གིས་བྲིས་པ་དང་། གཞན་གྱི་ལོ་རྒྱུས་བྲིས་པ་གཉིས་ཀ་གནའ་བོའི་རིག་གཞུང་ནས་བྱུང་བ་མ་གཏོགས། གསར་གཏོད་དང་ནུབ་ཕྱོགས་པ་ལས་དཔེ་བླངས་པ་ཞིག་ཆགས་ཀྱི་མི་འདུག དེར་བརྟེན་ངས་འདི་འབྲི་བཞིན་ཡོད། ཅེས་བཀའ་ལན་གནང་འདུག
འབྲི་རྒྱུའི་དགོས་པའང་རྗེ་རིན་པོ་ཆེས། རང་གི་ལེགས་པའི་བྱ་བར་རྗེས་སུ་ཡི་རངས་བྱ་རྒྱུ་དང་། རང་གི་ནོར་འཁྲུལ་རྣམས་ངོས་ལེན་བྱས་ནས་འགྱོད་བཤགས་བྱེད་རྒྱུ། དེ་ལ་བརྟེན་ནས་མ་འོངས་པའི་ཀློག་པ་པོ་རྣམས་ཀྱིས་ཡོན་ཏན་བླང་ཐུབ་པ་དང་སྐྱོན་སྤོང་ཐུབ་པའི་ཆེད་ཡིན་ཞེས་གསུངས་ཡོད།
ང་ཚོ་བོད་པའི་སྤྱི་ཚོགས་ནང་བླ་མ་སྐྱེས་བུ་དམ་པ་མིན་པའི་གང་ཟག་སྒེར་པ་མི་དབང་བསོད་ནམས་སྟོབས་རྒྱལ་ལྟ་བུ་རེ་ཟུང་མ་གཏོགས། སྤྱིར་གང་ཟག་སྒེར་དང་། ལྷག་པར་དུ་ཁྱིམ་པའི་སྤྱི་ཚོགས་ནང་ལོ་རྒྱུས་འབྲི་རྒྱུའི་ལམ་སྲོལ་འདི་ཉུང་ཉུང་རེད། འོན་ཀྱང་ཕྱི་ལོ་ ༡༩༥༩ རྗེས་སུ་བཙན་བྱོལ་སྤྱི་ཚོགས་ནང་འབྱོར་རྗེས་བོད་རྒྱལ་ཁབ་དང་མི་རིགས། བོད་ཀྱི་ཆོས་དང་རིག་གཞུང་ལེགས་བྱང་དང་བཅས་པ་ང་ཚོའི་གནས་སྟངས་མང་པོ་ཞིག་ལ་བཙན་ཐབས་སུ་འགྱུར་བ་ཆེན་པོའི་གོ་སྐབས་ཤིག་བྱུང་སྐབས། སྟབས་ལེགས་པ་ཞིག་ལ་༸གོང་ས་༸སྐྱབས་མགོན་༸སྐུ་ཕྲེང་བཅུ་བཞི་པ་ཆེན་པོའི་དབུ་ཁྲིད་དེ་རང་གིས་བསྐྱབས་པ་རེད་མ་གཏོགས། ང་ཚོ་འགྲོ་སྟངས་སྡོད་སྟངས་མ་ཤེས་པའི་གནས་སྟངས་ཤིག་སྐབས་དེར་ཏན་ཏན་བྱུང་ཡོད། སྐབས་དེར་འཕོ་འགྱུར་གྱི་གནས་སྐབས་སུ་ནུབ་ཕྱོགས་པའི་སྐད་ཆ་ཤོད་སྟངས་ལྟར་ན་ In a period of transition རེད། དེ་ཡང་རང་བཞིན་གྱིས་འཕེལ་རིམ་ལྟ་བུ་ག་ལེར་འགྱུར་བ་ཕྱིན་པ་ཞིག་མིན་པར་ངས་ནམ་རྒྱུན་སྐབས་རེ་ངོ་ཤེས་ཚོར་བརྗོད་མུས་ལྟར། ང་ཚོ་ཕྱི་ལོ་བརྒྱ་ཕྲག་བདུན་པའི་སྤྱི་ཚོགས་ཀྱི་དཔལ་ཡོན་ (Civilization) ནས་ཕྱི་ལོ་བརྒྱ་ཕྲག་ཉི་ཤུ་པའི་སྤྱི་ཚོགས་ཀྱི་དཔལ་ཡོན་ནང་མཆོང་ཐེངས་གཅིག་ནང་སླེབས་པ་རེད། དེ་ལྟ་བུའི་མཆོང་ཐེངས་གཅིག་ལ་མཆོངས་ཐུབ་པ་དེའང་བླ་ན་མེད་པའི་དབུ་ཁྲིད་གཅིག་ཡོད་པའི་དབང་གིས་བྱུང་བ་རེད་ཅེས་བརྗོད་ཀྱི་ཡོད། དེའི་སྐབས་སུ་གལ་གནད་ཆེ་བའི་མི་སྣ་མང་པོ་ཞིག་གི་རང་གི་མི་ཚེའི་བྱུང་རབས་རྣམས་བོད་མི་རིགས་དང་བོད་རྒྱལ་ཁབ་ཀྱི་བྱུང་རབས་ཀྱི་གལ་གནད་ཆེ་བའི་ཆ་ཤས་ཤིག་ཆགས་ཡོད། དུས་བདེ་ཞི་འཇགས་སྐབས་ལྟ་བུ་ཡིན་ན་མི་སེར་དཀྱུས་མ་དང་། ཚོང་པ། གང་ཟག་སྒེར་པ་ཞིག་གི་མི་ཚེའི་གནས་བབ་འདི་རྒྱལ་ཁབ་དང་མི་རིགས་ཀྱི་བྱུང་རབས་ཀྱི་ཆ་ཤས་སུ་འགྲོ་བའི་ངེས་པ་གང་ཡང་མེད།
ཕྱི་ལོ་ ༡༩༥༡ ནས་ད་ལྟའི་བར་འདས་པའི་ལོ་ ༦༠ ཡས་མས་ཀྱི་གནས་སྟངས་འདི་སྤྱི་ཡོངས་ཀྱི་གནས་སྟངས་དང་མི་འདྲ་བའི་གནས་ཚུལ་ཁྱད་པར་ཅན་ཞིག་བྱུང་བ་ཡིན་སྟབས། དེའི་ནང་གང་ཟག་མི་རེ་ངོ་རེའི་མི་ཚེའི་གནས་སྟངས་དང་། ལྷག་པར་དུ་༸གོང་ས་༸སྐྱབས་མགོན་ཆེན་པོ་མཆོག་གི་དབུ་ཁྲིད་འོག་བོད་མིའི་སྤྱི་ཚོགས་ཀྱི་སྒྲིག་འཛུགས་དང་། བོད་རང་དབང་ཡོད་སྐབས་ཀྱི་གཞུང་། རང་དབང་བྲལ་རྗེས་ཀྱི་བཙན་བྱོལ་གཞུང་བཅས་ཀྱི་ནང་སྲི་ཞུ་ཞབས་འདེགས་ཞུ་མཁན་གང་ཟག་མི་རེ་ངོ་རེའི་ཉིན་རེའི་འཚོ་བའི་གནས་སྟངས་འདི་ང་ཚོའི་མི་རིགས་དང་རྒྱལ་ཁབ་ཀྱི་བྱུང་རབས་ཀྱི་ཆ་ཤས་གལ་གནད་ཆེན་པོ་ཆགས་བཞིན་ཡོད་པ་འདི་དངོས་ཡོད་གནས་སྟངས་རེད། དེར་བརྟེན་༸གོང་ས་མཆོག་གིས་གཞུང་ཞབས་ལས་བྱེད་དང་། སྤྱི་ཚོགས་ནང་ཉམས་མྱོང་ཡོད་མཁན་རྒན་རབས་ཚང་མར་རང་རང་གི་མི་ཚེའི་ལོ་རྒྱུས་དང་། ལྷག་པར་དུ་སྐབས་དང་དུས་སུ་སྤྱི་ཚོགས་དང་སྒྲིག་འཛུགས་ཀྱི་ཞབས་འདེགས་གང་ཞུས་པ་དེ་དག་ཡིག་ཐོག་ཏུ་དགོད་ཐུབ་ན་ཡག་པོ་ཡོད་ཅེས་ཡང་ཡང་བཀའ་སློབ་ཕེབས་པ་ལྟར། འདས་པའི་གཞུང་ཞབས་བགྲེས་པ་དང་སྤྱི་ཚོགས་ཀྱི་གནད་ཡོད་མི་སྣ་མང་པོས་སོ་སོའི་ལོ་རྒྱུས་བྱུང་རབས་ཡིག་ཐོག་ཏུ་བཀོད་ཡོད། རང་གི་མི་ཚེའི་བྱུང་རབས་ཡིག་ཐོག་ཏུ་འགོད་སྐབས་ནམ་རྒྱུན་དང་མི་འདྲ་བར་གནས་ཚུལ་མང་པོ་ཞིག་དེའི་ནང་དུ་སྡོམ་བཞིན་ཡོད། དཔེར་ན་རང་གི་སྐྱེ་ཡུལ་གྱི་ལུང་པའི་བྱུང་རབས་ཀྱང་དེའི་ནང་འཁོད་བཞིན་ཡོད། དེ་མིན་གཅིག་བྱས་ན་ང་ཚོས་རིམ་བཞིན་བརྗེད་འགྲོ་རྒྱུ་ལྟ་བུ་རེད། མངའ་རིས་ལ་སྐྱེས་པ་ཡིན་ན་མི་དེས་རང་གི་མི་ཚེའི་ལོ་རྒྱུས་འབྲི་སྐབས་ས་བབ་དང་། སྤྱི་ཚོགས། གནམ་གཤིས་ཀྱི་གནས་སྟངས་སོགས་རང་བཞིན་གྱིས་སླེབས་རྒྱུ་རེད། དེ་ཚོ་ཉམས་ཞིབ་གནང་མཁན་རྣམས་ལ་ཉམས་ཞིབ་ཀྱི་རྒྱུ་ཆ་ལེགས་ཤོས་ཤིག་ཆགས་ཡོད།
༸གོང་ས་༸སྐྱབས་མགོན་ཆེན་པོའི་བཀའ་དགོངས་ལྟར་བོད་ཀྱི་དཔེ་མཛོད་ཁང་ནས་ངག་རྒྱུན་ལོ་རྒྱུས་ཀྱི་སྡེ་ཚན་ཟུར་འཛུགས་ཀྱིས་སོ་སོས་དྭང་བླངས་ཐོག་ནས་རང་གི་མི་ཚེའི་བྱུང་རབས་འབྲི་རྒྱུའི་ནུས་པ་མེད་མཁན་ཚོ་ལའང་ངག་ཐོག་ནས་བཀའ་འདྲི་ཞུས་ནས་རུག་རུག་བཟོས་པ་དེ་འདྲའང་ཡོད། སོ་སོར་འབྲི་རྒྱུའི་ནུས་པ་ཡོད་མཁན་མང་པོས་༸གོང་ས་མཆོག་གི་བཀའ་འབྲེལ་ལྟར་བྲིས་པ་མང་པོ་བྱུང་ཡོད།
དེའི་ནང་ནས་ད་ལྟ་སྐབས་སུ་བབ་པ་དེ་རིང་འདིར་དབུ་འབྱེད་ཞུ་རྒྱུ་འདི་བཀའ་ཟུར་དམ་པ་ས་འདུ་རིན་ཆེན་ལགས་ཀྱི་སྐུ་ཚེའི་བྱུང་རབས་རེད། རིན་ཆེན་ལགས་ཀྱི་སྐུ་ཚེའི་གནས་སྟངས་འདི་དམིགས་བསལ་བ་ཞིག་རེད། ང་བོད་དུ་གྲྭ་སར་སྡོད་སྐབས་ཁོང་གི་སྐོར་གང་ཡང་ཤེས་ཀྱི་མེད། འོན་ཀྱང་ས་འདུ་ཚང་ཞེས་པའི་མིང་དེ་ང་ཆུང་དུས་གྲྭ་སར་ཡོད་སྐབས་ནས་གོ་མྱོང་ཡོད། དེ་ནི་བླ་སྤྲུལ་རྣམ་པ་དང་དགོན་སྡེ་རིས་སུ་མ་ཕྱེ་བའི་སྦྱིན་བདག་དྲག་ཤོས་ཤིག་ཡིན་པའི་དབང་གིས་རེད། ས་འདུ་ཚང་གི་སྦྱིན་བདག་ཚང་མ་༸སྐྱབས་རྗེ་ཁྲི་བྱང་རིན་པོ་ཆེའི་སྐུ་མདུན་དུ་ཡང་ཡང་བཅར་གྱི་རེད་ལ། ༸སྐྱབས་རྗེ་གླིང་རིན་པོ་ཆེའི་སྐུ་མདུན་དུའང་བཅར་གྱི་རེད། ༸སྐྱབས་རྗེ་ཁྲི་བྱང་རིན་པོ་ཆེས་གྲྭ་སའི་སློབ་གཉེར་བ་སྐྱོ་པོ་དང་། སློབ་གཉེར་ཡག་པོ་ཡོད་ཀྱང་འཚོ་བའི་མཐུན་རྐྱེན་གྱིས་ཕོངས་པ། ལྷག་པར་དུ་སློབ་གཉེར་ཡག་པོ་ཡོད་མཁན་ཚོ་དགེ་བཤེས་གཏོང་མཚམས་སུ་དཔལ་འབྱོར་གྱིས་མ་འདེང་བ་དེ་དག་གཏོང་གནང་ས་འགའ་ཤས་ཡོད་པའི་ནང་ནས་ས་འདུ་ཚང་མང་ཤོས་ཤིག་རེད། དེ་ནས་བཟུང་ང་ཚོའི་རྣ་བར་འཇགས་པ་རེད། ལྷ་སར་ཡང་གཟིམས་ཤག་ཆེན་པོ་ཡོད་མཁན་གྲས་ཤིག་རེད་འདུག
ད་ལྟ་སྨན་པ་ཚེ་བརྟན་ལགས་ཀྱིས་གསུངས་པ་ལྟར་གསུང་པར་རྒྱང་གྲགས་ཐོག་ནས་༸སྐྱབས་མགོན་རིན་པོ་ཆེའི་སྐུ་མདུན་ནས་གསུང་ཆོས་ཐོག་མ་ཞུ་རྒྱུ་དེ་ཕྱི་ལོ་ ༡༩༥༢ སྨོན་ལམ་སྐབས་རེད། ང་ཡང་སྐབས་དེ་དུས་ཡོད། སྐབས་དེར་མི་ཚོགས་ཆེན་པོ་ཇི་ཙམ་ཡོད་ཀྱང་ཚང་མས་གསན་ཐུབ་པ་ཞིག་བྱུང་སོང་། རྒྱང་གྲགས་ཐོག་མར་འཛུགས་སྐབས་ཕྱག་ལས་གནང་མཁན་མི་གཉིས་གསུམ་ལས་མི་འདུག སྐབས་དེར་༸གོང་ས་མཆོག་གི་ཉེ་འགྲམ་དུ་ཡོད་མཁན་ཚོར་སྒྲ་ཉིས་བརྩེགས་ལྟ་བུས་ཕྲན་བུ་གསུང་ཆོས་གོ་ཁག་པོ་བྱུང་། དེ་རྗེས་སྤྱན་སྲས་གླིང་ཁར་དུས་འཁོར་དབང་ཆེན་ཐོག་མ་ཚུགས་སྐབས་དེ་སྔ་གསུང་ཆོས་སྐབས་ཀྱི་དཀའ་ངལ་དེ་བསངས་འདུག ༸གོང་ས་མཆོག་གི་གསུང་ཆོས་ཕོ་བྲང་ནང་ཡིན་སྐབས་གསུང་པར་རྒྱང་གྲགས་དེ་བེད་སྤྱོད་གནང་གི་མི་འདུག གསུང་ཆོས་རྒྱ་ཆེ་བའི་སྐབས་སུ་གསུང་པར་རྒྱང་གྲགས་དེ་བེད་སྤྱོད་གནང་གི་འདུག དེ་དུས་གསར་གཏོད་ལྟ་བུ་ཞིག་ཀྱང་རེད།
བཀའ་ཟུར་སྐུ་གཤེགས་རིན་ཆེན་ལགས་ཀྱི་གནས་བབ་ཁྱད་པར་བ་གང་རེད་ཅེ་ན། ཕྱི་ལོ་ ༡༩༥༩ གོང་གི་བོད་བསྟན་པ་ཆབ་སྲིད་ཕྲ་ཚུགས་ནས་ཡོད་སྐབས་དམིགས་བསལ་སྐྱེ་ས་འབྱུང་ཁུངས་ཕ་རྒྱུད་བུ་རྒྱུད་ཀྱི་གཞུང་ཞབས་མིན་པའི་ཚོང་པ་ཆེན་པོ་ཞིག་གི་ཁྱིམ་ཚང་ནས་གཞང་ཞབས་ཞུས་པ་དང་པོའི་གྲས་རེད། ཤོད་སྐོར་གྱི་གཞུང་ཞབས་བོད་ཨིན་གཉིས་ཀ་མཁྱེན་མཁན་ཕལ་ཆེར་སྐབས་དེ་དུས་དང་པོ་རེད་སྙམ། ༸སྐུ་ཕྲེང་བཅུ་གསུམ་པའི་སྐབས་ཕྱི་རྒྱལ་དུ་སློབ་སྦྱོང་ཆེད་བཏང་བ་རེ་གཉིས་མ་གཏོགས། གཞན་གསར་པའི་གྲས་ནས་དང་པོའི་གྲས་ཡིན་རྒྱུ་རེད། དེར་བརྟེན་ངས་གོང་དུ་ཞུས་པ་ལྟར་འགྱུར་བ་ཆེན་པོའི་དུས་སྐབས་སུ་གནད་འགག་ཆེ་བའི་ལས་དོན་ཐོག་བཞུགས་མཁན་སྐུ་ངོ་རིན་ཆེན་ལགས་ལྟ་བུ་དཀོན་པོ་རེད། གཞུང་ཞབས་སུ་མ་ཞུགས་གོང་དུ་སློབ་གྲྭར་ཡོད་སྐབས་ནས་ལས་དོན་མང་པོའི་ཐོག་ཁོང་གིས་མཐུན་འགྱུར་དང་མཉམ་རུབ་གནང་འདུག དཔེར་ན་ ༡༩༤༥ ལོར་གཡུལ་རྒྱལ་བཀྲ་ཤིས་བདེ་ལེགས་ཀྱི་སྐུ་ཚབ་གཏོང་སྐབས་རྒྱ་གར་གྱི་ཨིན་ཇིའི་གཞུང་ཚབ་ (Viceroy)མཇལ་རྒྱུ་དང་། ཨ་རིའི་གཞུང་ཚབ་མཇལ་རྒྱུ་བཅས་ཀྱི་སྐབས་སུ་རིན་ཆེན་ལགས་ཡོད་འདུག ལྷག་པར་དུ་གལ་གནད་ཆེ་བ་ཞིག་ལ། རྒྱ་ནག་ཏུ་གྲོས་མཐུན་དོན་ཚན་བཅུ་བདུན་ཆེད་གྲོས་མོལ་གནང་མཁན་སྐུ་ཚབ་བཏང་བའི་སྐབས་སུའང་རྒྱ་གར་ནས་ཕེབས་མཁན་སྐུ་ཚབ་གྲས་སུའང་རིན་ཆེན་ལགས་ཡོད་འདུག
༸གོང་ས་མཆོག་གིས་ཀྱང་རིན་ཆེན་ལགས་ལ་བབས་ལྷིང་བརྟན་གསུམ་གནང་མཁན་ཞིག་ཏུ་ངོས་འཛིན་མཛད་ཡོད། ལྷག་པར་དུ་བཙན་བྱོལ་དུ་འབྱོར་རྗེས་བཙན་བྱོལ་བོད་གཞུང་གི་ཆབ་སྲིད་ཀྱི་ལས་དོན་གནད་འགག་ཆེ་ཤོས་བརྩི་རྒྱུ་གཅིག་ ༡༩༥༩།༡༩༦༡ སྐབས་སུ་འཛམ་གླིང་མཉམ་འབྲེལ་རྒྱལ་ཚོགས་སུ་སྙན་ཞུ་ཐེངས་གསུམ་འབུལ་རྒྱུའི་གོ་སྐབས་བྱུང་བ་རེད། ད་ལྟ་སྨན་པ་ཚེ་བརྟན་ལགས་ཀྱིས་གསུངས་པ་ལྟར་དེ་ཚོ་ཚང་མའི་ནང་དུའང་རིན་ཆེན་ལགས་ཀྱིས་ཆ་ཤས་ཤུགས་ཆེན་པོ་བཞེས་ནས་ལྷ་སྲས་སྐུ་ཞབས་རྒྱལ་ལོ་ལགས་དང་ལྷན་རྒྱས་ལ་ཕལ་ཆེར་ཡོད་འདུག། དེས་ན་ཕྱག་དེབ་འདི་རིན་ཐང་ཅན་གྱི་བྱུང་རབས་ཤིག་ཆགས་ཡོད། ཨིན་སྐད་ནང་ཡོད་པ་འདི་ལས་བོད་ཀྱི་ཆབ་སྲིད་དང་སྤྱི་ཚོགས་དང་འབྲེལ་བའི་གནས་ཚུལ་མང་པོ་ཞིག་གསལ་རྟོགས་ཐུབ་པ་དང་། ཨིན་སྐད་མི་ཤེས་མཁན་གྱི་བོད་རིགས་ཚོས་ཀྱང་བོད་ཡིག་ཐོག་ཡོད་པ་འདི་ལས་སོ་སོའི་ཕ་མེས་ཀྱི་སྐབས་དང་། ལྷག་པར་དུ་དུས་འགྱུར་འགྲོ་ཁར་བོད་པའི་ཆབ་སྲིད་ཀྱི་གནས་སྟངས། གྲོས་མཐུན་དོན་ཚན་ ༡༧ གྱི་འབྲེལ་མོལ་གནང་སྐབས་དཀའ་ངལ་གང་དང་གང་འཕྲད་ཡོད་མེད། དེ་རྗེས་མཉམ་འབྲེལ་རྒྱལ་ཚོགས་ནང་ང་ཚོས་རིམ་བཞིན་ཞུ་སྐུལ་བྱས་པའི་གནས་བབ་དེ་དག་གང་འདྲ་བྱུང་བ། རྒྱ་གར་རང་བཙན་མ་བྱུང་གོང་དུ་བོད་དང་ཨིན་ཇིའི་དབང་སྒྱུར་འོག་ཡོད་པའི་རྒྱ་གར་དབར་འབྲེལ་ལམ་གང་བྱུང་ཡོད་པ། དོན་ཚན་ ༡༧ ཆེད་དུ་རྒྱ་བོད་ཞི་མོལ་གྱི་སྐུ་ཚབ་ལྷ་ས་ནས་རྒྱ་གར་བརྒྱུད་ནས་ཕེབས་མཁན་ཚོས་རྒྱ་གར་གྱི་དབུ་ཁྲིད་རྣམ་པ་དང་ལྷན་འབྲེལ་ལམ་གང་འདྲ་བྱུང་ཡོད་པ། དེ་ལྟ་བུའི་གལ་གནད་ཆེ་བའི་བྱུང་རབས་ཀྱི་གནད་དོན་མང་པོ་ཞིག་ཤེས་ཐུབ་པར་ཕན་ཐོགས་ཆེན་པོ་ཡོང་རྒྱུ་རེད། ཅེས་སོགས་གསུངས་ཏེ་མཛད་སྒོ་གྲོལ།།


text:
བོད་བརྒྱུད་ནང་བསྟན་གྱི་སྤྲུལ་སྐུ་འཚོལ་བཤེར་མ་ལག་གི་དྲ་བ།
ཀྲུང་གོ་བོད་ལྗོངས་དྲ་བའི་གསར་འགྱུར། 2016ལོའི་ཟླ་1ཚེས་18ཉིན། པེ་ཅིང་ཀོང་ཅི་དགོན་པའི་གཙུག་ལག་ཁང་ཆེན་དུ་ནང་བསྟན་ལས་རིགས་ཀྱི་བླ་མ་སྐྱེས་ཆེན་འཚོགས་ཏེ། དུས་ཡུན་རིང་པོར་གྲ་སྒྲིག་བྱས་པའི་བོད་བརྒྱུད་ནང་བསྟན་གྱི་སྤྲུལ་སྐུ་འཚོལ་བཤེར་མ་ལག་དངོས་སུ་སྤྱོད་འགོ་ཚུགས། ཀུན་ཀྱིས་ལྷའི་ཐོ་ཡིག་དང་འདྲེ་མཐོང་མེ་ལོང་དུ་རྩེད་འབོད་བྱེད་པའི་ཐོག་མའི་ཆོས་ལུགས་མི་སྣའི་གནས་བསྡུས་འཚོལ་བཤེར་མ་ལག་འདིས་ཀྲུང་གོའི་མངའ་ཁོངས་སུ་སྤྲུལ་སྐུའི་ཐོབ་ཐང་ལག་ཁྱེར་མེད་པའི་སྤྲུལ་སྐུ་རྫུན་མ་ཆེ་ཆུང་ཀུན་གྱིས་དངངས་འདར་བྱེད།
སྤྲུལ་སྐུ་ནི་བོད་བརྒྱུད་ནང་བསྟན་གྱིས་གྲུབ་མཐའ་དང་དགོན་པའི་ཆོས་བརྒྱུད་སྤེལ་བར་དམིགས་ནས། བོད་ཀྱི་གནའ་བོའི་བླ་སྲོག་འདུ་ཤེས་དང་སངས་རྒྱས་ཆོས་ལུགས་ལ་དམིགས་བསལ་དུ་ཡོད་པའི་རྣམ་ཤེས་འཕོ་འཇུག་གི་གཞུང་ལུགས་ལ་གཞི་འཛིན་བྱས་ཏེ་གསར་གཏོད་གནང་བའི་རྒྱུན་འཛིན་ལམ་ལུགས་ཞིག་ཡིན། “活佛”ཞེས་པའི་རྒྱ་ཡིག་གི་ཡིག་འབྲུ་དེ་གཉིས་ཀྱི་སྒྲ་དོན་དང་། ད་དུང་དབྱིན་ཡིག་ཏུ་བསྒྱུར་པའི་“LivingBuddha”ཚིག་གིས་གནའ་བོའི་བོད་ཀྱི་ཆོས་ལུགས་གོ་དོན་ལ་ལྐོག་གྱུར་དང་ངོ་མཚར་གསང་བའི་སྣང་བ་ཞིག་ཐད་ཀར་མི་རྣམས་བསམ་བློར་སྣང་བ་དང་དད་གུས་ངང་གིས་སྐྱེས་ཡོང་། ཏག་ཏག་རྣམ་པ་དེ་སྤྲུལ་སྐུ་རྫུན་མ་དང་བདག་མེད་ཀྱི་རིན་པོ་ཆེ་དག་འབྱུང་བའི་ཞིང་སར་གྱུར།
འདྲེ་མཐོང་མེ་ལོང་ནང་གི་ཁྲི་རིན་པོ་ཆེ།
2015ལོའི་ལོ་མཇུག་ཏུ། བོད་བརྒྱུད་ནང་བསྟན་གྱི་སྤྲུལ་སྐུ་འཚོལ་བཤེར་མ་ལག་སྒོ་མ་ཕྱེ་གོང་། ཀྲང་ཐའེ་ལིན་ཁྲིར་བཀོད་པ་དང་ཆོས་རྒྱལ་པད་མ་འོད་ཟེར་གྱི་རྫུན་གཏོལ་བའི་སྤྲུལ་སྐུ་རྫུན་མའི་དོན་རྐྱེན་དེ་དྲ་ཐོག་ཏུ་ཚ་ཚ་འུར་འུར་བྱེད། བདེན་རྫུན་གྱི་རྩོད་གླེང་ཁྲོད་དད་ལྡན་མང་ཚོགས་མང་པོ་ཞིག་གིས་རང་ཉིད་ཀྱི་སློབ་དཔོན་གྱི་བདེན་རྫུན་ལ་བསམ་བློ་གཏོང་འགོ་བརྩམས། དོགས་པ་དེའི་ཕྱིར་སྤྲུལ་སྐུ་འཚོལ་བཤེར་མ་ལག་སྟེང་འདྲི་རྩད་བྱེད་མཁན་མང་དུ་གྱུར་པས། རེ་ཞིག་དྲ་བའི་ནུས་པ་ཉམས་པར་བཏང་།
དེ་ལས་མིང་ལ་ཁོ་ཚེ་ཚུལ་ཁྲིམས་མཉྫུ་ཤྲཱི་པཱུ་ཛ་ཁྲི་རིན་པོ་ཆེར་འབོད་པའི་སྤྲུལ་སྐུའི་དད་ལྡན་པ་རྣམས་ཐེ་ཚོམ་གྱི་རྒྱ་རུ་ཚུད།
ཁོ་ཚེ་ཚུལ་ཁྲིམས་མཉྫུ་ཤྲཱི་པཱུ་ཛ་ཁྲི་རིན་པོ་ཆེ་ནི་1969ལོའི་ཟླ་2པར་ཀན་སུའུ་ཞིང་ཆེན་བསང་ཆུ་རྫོང་ཁོ་ཚེ་ཤང་དུ་སྐྱེས། བླ་བྲང་བཀྲ་ཤིས་འཁྱིལ་གྱི་གསེར་ཁྲི་ཆེན་མོ་བཞིའི་གྲས་ཀྱི་བསམ་ཚ་སྤྲུལ་སྐུའི་འོས་མིའི་གྲས་ཤིག་ཡིན་པར་རང་ཉིད་ཀྱིས་བརྗོད། 1984ལོར་བླ་བྲང་བཀྲ་ཤིས་འཁྱིལ་གྱི་དགེ་བཤེས་ཆེན་པོ་སྦྱིན་པ་རྒྱ་མཚོའི་མདུན་དུ་སྡོམ་པ་བླངས། གུང་ཐང་འཇམ་དབྱངས་བཞད་པའི་དགེ་ཕྲུག་གི་མཐའ་མ་ཡིན། དྲ་ཐོག་ཏུ་ཀུན་གྱིས་ཀློག་ཚ་བའི་དཔྱད་ཡིག་ཅིག་ཏུ་ཁོ་ཚེ་ཚུལ་ཁྲིམས་ལགས་ཆུང་དུས་ནས་སློབ་ལ་བརྩོན་པ་ཆེ་ཞིང་དང་ཐུགས་རིག་ཡག་པོ་ཡོད། བོད་བརྒྱུད་ནང་བསྟན་གྱི་དགེ་བཤེས་མཚན་གནས་ཐོབ་ཡོད། ད་དུང་པེ་ཅིང་སློབ་ཆེན་གྱི་མཚན་ཉིད་རིག་པའི་སྡེ་ཁག་གི་རབ་འབྱམས་པ་དང་། རྒྱལ་ཁབ་ཕྱི་ནང་གི་སློབ་གྲྭ་ཆེན་མོ་གསུམ་གྱི་འབུམ་རམས་པ་དང་ཡོན་རམས་པའི་མཚན་གནས་ཐོབ་ཡོད། རང་ཉིད་གཅིག་པུས་ཡིག་འབྲུ་ཁྲི་1850ཡོད་པའི་གངས་ལྗོངས་རིག་བཅུའི་གཞུང་ཆེན་མོ་བརྩམས་པར་གྲགས།
འོན་ཀྱང་། ངོ་མཚར་ཆེ་བའི་གཏམ་རྒྱུད་འདི་དག་ལ་བདེན་སྣང་ག་ཚོད་ཡོད་དམ།
ཁོང་གིས་རང་ཉིད་ལ་“ཁྲི་རིན་པོ་ཆེ་”དང་“སྤྲུལ་སྐུ་”ཞེས་འབོད། བོད་བརྒྱུད་ནང་བསྟན་ཆོས་ལུགས་ཀྱི་སྤྲུལ་སྐུ་འཚོལ་བཤེར་མ་ལག་ཁྲོད་མི་དེའི་ཆ་འཕྲིན་ཅི་ཡང་རྙེད་མ་བྱུང་།
རྒྱུན་པར་མ་ལག་འདིའི་ནང་དུ་སྤྲུལ་སྐུའི་མིང་དང་ཆོས་མིང་། ཐོབ་ཐང་ལག་ཁྱེར་གྱི་ཨང་གྲངས། བླ་སྤྲུལ་ལག་ཁྱེར་གྱི་ཨང་གྲངས། རང་ཉིད་སྡོད་སའི་དགོན་པའི་མིང་སོགས་ཆ་འཕྲིན་གང་རུང་བཏགས་ཚེ། ཞིབ་ཕྲའི་གནས་ཚུལ་འཆར་ཐུབ། འོན་ཀྱང་ཁོ་ཚེ་ཚུལ་ཁྲིམས་ཡང་ན་མཉྫུ་ཤྲཱི་པཱུ་ཛ། རུས་མིང་། ཆོས་མིང་། བླ་སྤྲུལ་ལག་ཁྱེར་གྱི་ཨང་གྲངས། དགོན་པ་བཅས་ཡི་གེ་གང་བཏགས་ཀྱང་བཙལ་འཚོལ་ཅི་ཡང་བྱུང་མ་སོང་། དགོན་པ་20ལྷག་གི་དགོན་བདག་བྱས་མྱོང་བར་བརྗོད་པ་ཚིག་རྟེན་ཅི་ཡང་མ་རྙེད། གལ་ཏེ་ཁོས་བརྗོད་པ་ནང་བཞིན་བསམ་ཚ་སྤྲུལ་སྐུས་མིང་ཐོག་ནས་བཙལ་ཚེ། 1982ལོར་སྐྱེས་པའི་ན་གཞོན་བླ་སྤྲུལ་ཞིག་གསལ་ཐག་ཆོད་པར་གསལ་བ་ལས། ལོ་ལྔ་བཅུར་སོན་པའི་ཁྲི་རིན་པོ་ཁོང་གི་མིང་དང་ཡོངས་སུ་མཚུངས་པ་མེད།
བདེན་ཚུགས་པའི་སྒོ་ནས་བརྗོད་ན་ཁོ་ཚེ་ཚུལ་ཁྲིམས་མཉྫུ་ཤྲཱི་པཱུ་ཛ་ཁྲི་རིན་པོ་ཆེ་ནི་སྤྲུལ་སྐུ་རྫུན་མ་ཞིག་ཡིན་པ་རེད།
མེད་པ་བཞིའི་སྤྲུལ་སྐུ་དང་ཞི་པེ་དགེ་བཤེས།
རྒྱལ་ནང་གི་སྤྲུལ་སྐུའི་བདེན་རྫུན་དབྱེ་བར་བོད་བརྒྱུད་ནང་བསྟན་བླ་སྤྲུལ་འཚོལ་བཤེར་མ་ལག་ནི་ཆེས་མགྱོགས་ཤོས་དང་ཡིད་རྟོན་ཧ་ཅང་ཆེ། སྤྲུལ་སྐུ་ཞིག་ཡིན་ན་ངེས་པར་དུ་སངས་རྒྱས་ཆོས་ལུགས་པ་ངོ་མར་ཚང་དགོས་པའི་ཆ་རྐྱེན་བཞི་ཡོད་དགོས། དང་པོ་སྤྲུལ་སྐུའི་རྒྱུན་ཡོད་པ། དགོན་སྡེ་ཡོད་པ། ཡང་སྲིད་ལམ་ལུགས་ཡོད་པ། སྲིད་གཞུང་གིས་ཆོག་མཆན་ཐོབ་ཡོད་པ་བཅས་ལས་གཅིག་ཀྱང་མེད་མི་རུང་།
ཁོ་ཚེ་ཚུལ་ཁྲིམས་ཀྱི་གནས་ཚུལ་སྐོར་ལ་2015ལོར་སྦྲག་སྐུར་ཡི་གེ་ཞིག་དྲ་རྒྱའི་སྟེང་ཁྱབ་ཡོད་དེ།
གུས་པར་འོས་པའི་དྲ་དམངས་ལགས། ཁམས་བཟང་། ཁྱེད་ཚོའི་འཕྲིན་ཡིག་འབྱོར་སོང་། ཁྱེད་རང་ཚོས་ཀན་སུའུ་ཞིང་ཆེན་གྱི་ཆོས་ལུགས་ལས་དོན་ལ་སེམས་ཁུར་དང་རྒྱབ་སྐྱོར་བྱས་པར་ཐུགས་རྗེ་ཆེ་ཞུས་པ་ཡིན། ད་ལྟ་ཁྱེད་རང་ཚོས་རྩད་གཅོད་བཞིན་པའི་བླ་བྲང་དགོན་པའི་གྲྭ་བ་ཞིག་གི་གནས་ཚུལ་ལ་དྲིས་ལན་གཤམ་གསལ་ལྟར། ཁོ་ཚེ་ཚུལ་ཁྲིམས། ཕོ། བོད་རིགས། 1969ལོར་སྐྱེས། ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་བསང་ཆུ་རྫོང་ཁོ་ཚེ་ཤང་བཙན་པོའི་གཉན་གྲོང་ཚོའི་མི་ཡིན། 1984ལོར་ཁོ་ཚེ་ཤང་དུ་ཡོད་པའི་ཁོ་ཚེ་དགོན་པར་སྡོམ་པ་བླངས། 1988ལོ་ཟླ་6པ་ནས་1991ལོའི་ཟླ་6པའི་བར་ཀན་སུའུ་ཞིང་ཆེན་ནང་བསྟན་སློབ་གླིང་དུ་སློབ་སྦྱོང་བྱས། 1991ལོ་ནས་2004ལོ་བར་ཀན་སུའུ་ཞིང་ཆེན་ནང་བསྟན་སློབ་གླིང་དུ་དགེ་རྒན་བྱས། 2004ལོའི་ཟླ་7པར། བསྟུད་མུར་ལོ་གསུམ་ལ་ལས་གནས་དཔྱད་འཇོག་ལས་ཐེག་མི་འཕེར་བས། ནང་བསྟན་སློབ་གླིང་གི་ལས་གནས་ལས་ཕྱིར་ཕུད།
རྩད་གཅོད་བྱས་པ་ལྟར་ན། 1988ལོར་ཁོ་ཚེ་ཚུལ་ཁྲིམས་ཁོ་ཚེ་དགོན་པ་དང་ཁ་བྲལ་རྗེས་ནས་ཕྱིར་དགོན་པར་མ་ལོག ཁོ་ཚེ་དགོན་པས་དགེ་འདུན་པའི་གྲས་ལས་ཕྱིར་ཕུད། མི་དེས་བླ་བྲང་དགོན་པར་ཞུགས་ནས་ཆོས་གཞུང་གསུང་རབ་ལ་སློབ་སྦྱོང་བྱས་མྱོང་མེད། རང་ཉིད་ཀྱིས་དགེ་བཤེས་ཀྱི་མཚན་གནས་ཐོབ་པར་བསྒྲགས་པ་ལ་བདེན་ཁུངས་ཅི་ཡང་མེད། བླ་བྲང་དགོན་པའི་དོ་དམ་ཨུ་ལྷན་གྱིས་བརྗོད་རྒྱུར་ཁོ་ཚེ་ཚུལ་ཁྲིམས་དང་བླ་བྲང་དགོན་པ་བར་འབྲེལ་བ་གང་ཡང་མེད། བླ་བྲང་གི་གསེར་ཁྲི་བཞིའི་གྲས་ཀྱི་བསམ་ཚ་སྤྲུལ་སྐུའི་འོས་མི་ཞིག་ཡིན་པ་ནི་རང་ཉིད་ཀྱིས་རྫུན་བཟོ་བྱས་པའི་རྫུན་གཏམ་རེད། འཇམ་དབྱངས་བཞད་པ་ཡང་ན་བླ་སྤྲུལ་གཞན་གང་གིས་ཀྱང་ཁོ་ཚེ་ཚུལ་ཁྲིམས་བསམ་ཚ་སྤྲུལ་སྐུའམ་སྤྲུལ་སྐུ་གཞན་གང་ལའང་ངོས་འཛིན་བྱས་མྱོང་མེད། གུས་པར་འོས་པའི་དྲ་དམངས་ལགས། གོང་དྲིས་ལན་གྱིས་ཁྱེད་རང་གི་དོགས་པ་སེལ་ཐུབ་པར་ཤོག རེ་བ་ལ་ཁྱེད་རང་གིས་སྔར་མུས་བཞིན་ང་ཚོའི་ལས་ཀར་སེམས་ཁུར་དང་རྒྱབ་སྐྱོར། ལྟ་སྐུལ་གནང་རྒྱུ་དང་། བསམ་འཆར་གལ་ཆེན་མང་ཙམ་འདོན་པ་དང་། ང་ཚོས་མཉམ་གཅིག་ཏུ་ཆོས་ལུགས་ལས་དོན་ལ་དོ་དམ་བྱ་རྒྱུ་དང་ཁྲིམས་ལུགས་ཅན་བསྒྱུར་པ་ལ་ཐུན་མོང་ཐོག་སྐུལ་འདེད་གཏོང་བར་འབད་ཐབས་བྱ།
ཀན་སུའུ་ཞིང་ཆེན་ཆོས་ལུགས་ལས་དོན་ཅུའུ།
སྦྲག་སྐུར་ཡི་གེ་འདིའི་ནང་དོན་ལྟར་ན། ཁོ་ཚེ་ཚུལ་ཁྲིམས་དུ་འབོད་པའི་དགེ་འདུན་པ་དེ་དང་བླ་བྲང་དགོན་པའི་བར་འབྲེལ་བ་གང་ཡང་མེད་པས། སྤྲུལ་རྒྱུན་རྩ་བ་ནས་ཡོད་མི་སྲིད། སྔར་ནས་ཁོ་ཚེ་དགོན་དང་ཁྲ་བྲལ་བས་དགོན་པའང་མེད། བསམ་ཚ་སྤྲུལ་སྐུའི་ཡང་སྲིད་དུ་ངོས་འཛིན་བྱེད་མྱོང་མེད་པ་དང་གསེར་ཁྲིར་མངའ་གསོལ་མེད་པ་སྨོས་མ་དགོས་པ་ཞིག་རེད། ཀན་སུའུ་ཞིང་ཆེན་ཆོས་ལུགས་ལས་དོན་སྡེ་ཁག་གིས་དྲང་བདེན་སྒོས་དྲིས་ལན་བཏབ་པས་སྲིད་གཞུང་གི་བསམ་ཚུལ་གསལ་བཤད་བྱས་ཡོད།
སྦྲག་སྐུར་ཡི་གེ་འདིའི་བདེན་ཁུངས་ར་སྤྲོད་བྱ་ཆེད། གསར་འགོད་པས་ཀན་སུའུ་ཞིང་ཆེན་ཆོས་ལུགས་ལས་དོན་ཅུའུ་རྩད་འདྲི་བྱས། ལས་དོན་མི་སྣ་ཞིག་གིས་གསར་འགོད་པར་བརྗོད་རྒྱུར། སྦྲག་སྐུར་ཡི་གེ་འདི་ངོ་མ་ཡིན་པ་དང་ཀན་སུའུ་ཞིང་ཆེན་ཆོས་ལུགས་ལས་དོན་ཅུས་ཀྱིས་བཀྲམས་ཏེ་སྤྲུལ་སྐུ་རྫུན་མའི་ཟང་ཟིང་གི་བྱ་སྤྱོད་ལ་ཐེར་འདོན་དང་དད་ལྡན་མང་ཚོགས་ཀྱིས་དོ་འཁུར་བྱེད་པའི་གནད་དོན་ལ་དྲང་ཕྱོགས་ནས་སེམས་ཁུར་བྱས་པ་ཡིན།
ཤེས་རྟོགས་བྱུང་བ་ལྟར་ན། ཁོ་ཚེ་ཚུལ་ཁྲིམས་ནི་དུས་རབས་སྔོན་མའི་ལོ་རབས་བརྒྱད་ཅུ་པར་ཁོ་ཚེ་དགོན་པར་ཞུགས། གྲྭ་བ་དཀྱུས་མ་ཞིག་ཡིན། 1988ལོར་ཀན་སུའུ་ཞིང་ཆེན་ནང་བསྟན་སློབ་གླིང་ལ་རྒྱུགས་འཕྲོད། ནང་བསྟན་སློབ་གླིང་གིས་གསལ་བཤད་བྱས་པར་གཞིགས་ན་ཁོ་ཚེ་ཚུལ་ཁྲིམས་སློབ་གྲྭར་སློབ་སྦྱོང་བྱེད་སྐབས་ལྷག་ཐོན་པ་ཞིག་མིན་ལ། རང་ཉིད་ནི་སྤྲུལ་སྐུ་ཞིག་ཡིན་པ་བཤད་ཕོད་མྱོང་མེད།
ནང་བསྟན་སློབ་གླིང་ནས་མཐར་ཕྱིན་རྗེས། ཁོ་ཚེ་ཚུལ་ཁྲིམས་ཀྱིས་སློབ་གྲྭར་དགེ་རྒན་བྱས་མྱོང་། འོན་ཀྱང་2001ལོ་ནས་བཟུང་ཁོང་གིས་དུས་ཡུན་རིང་པོར་སློབ་ཁྲིད་མ་བྱས་པ་དང་། འགྲོ་ལུགས་གང་ཡང་མ་སྒྲུབ་པར་གང་སར་བྱེད་སྒོ་སྣ་ཚོགས་སྤེལ་པའི་གནས་ཚུལ་འོག བསྟུད་མར་ལོ་གསུམ་རིང་ཉིན་100ལྷག་ཙམ་ལ་ལས་གནས་ཐོག་མེད་པས་མཇུག་མཐར་ཀན་སུའུ་ནང་བསྟན་སློབ་གླིང་གིས་ཁོ་ལས་གནས་ནས་ཕྱིར་ཕུད་པ་གཏན་འབེབས་བྱས། ཀན་སུའུ་ནང་བསྟན་སློབ་གླིང་དེ་བླ་བྲང་བཀྲ་ཤིས་འཁྱིལ་དུ་ཡོད་པའི་དབང་གིས་ཁོ་ཚེ་ཚུལ་ཁྲིམས་ཀྱིས་ནམ་རྒྱུན་བླ་བྲང་བཀྲ་ཤིས་འཁྱིལ་གྱི་མིང་གཡར་ཡོད། གསར་འགོད་པས་བླ་བྲང་དགོན་པའི་གནས་ཚུལ་རྒྱུས་ཡོད་མི་སྣ་ཞིག་ལ་བཅར་འདྲི་བྱས་པ་ལྟར་ན། ཁོ་ཚེ་ཚུལ་ཁྲིམས་དངོས་གནས་ནང་བསྟན་སློབ་གླིང་དུ་བསྡད་མྱོང་། འོན་ཀྱང་བླ་བྲང་བཀྲ་ཤིས་འཁྱིལ་གྱི་ཚོགས་གྲལ་དུ་སློབ་སྦྱོང་བྱས་མྱོང་མེད་པས། གུང་ཐང་རིན་པོ་ཆེའི་ཐུགས་སྲས་དང་ཡང་ན་དགེ་བཤེས་ཀྱི་མཚན་གནས་ཐོབ་ཡོད་ཞེས་པ་བདེན་ཁུངས་ཅི་ཡང་མེད། ཁོང་ནི་བསམ་ཚ་སྤྲུལ་སྐུ་འོས་མིའི་གྲས་གཅིག་བཤད་ཚུལ་དེ་གོ་མ་མྱོང་།
རྒྱུས་ཡོད་མི་སྣས་ངོ་སྤྲོད་བྱས་པ་ལྟར་ན། ཁོ་ཚེ་ཚུལ་ཁྲིམས་རང་ཉིད་ཀྱིས་རང་གི་བྱ་སྤྱོད་ལུགས་དང་མི་མཐུན་པ་དང་རྒྱལ་ནང་དུ་དགོན་སྡེའི་གསེར་ཁྲིར་མངའ་གསོལ་བའི་གོ་སྐབས་མེད་པ་རྟོགས་ཡོད། དེ་བས་ཁོང་གིས་ལོ་ངོ་དུ་མའི་རིང་ཕྱི་རྒྱལ་དུ་རྒྱུ་ནོར་ལ་ཧམ་ཐོབ་བྱེད། རང་གིས་མོང་གོལ་རྒྱལ་ཁབ་དུ་ཞལ་འདེབས་བསྡུས་ནས་རང་ཉིད་ཀྱི་དགོན་སྡེ་ཞིག་བསྐྲུན་ཡོད། གསེར་ཁྲི་མངའ་གསོལ་བའི་མཛད་སྒོ་རྒྱ་ཆེན་པོ་ཞིག་ཀྱང་སྤེལ། འོན་ཀྱང་རྫུན་མ་ནམ་ཡང་བདེན་པར་འགྱུར་མི་ནུས། ཐེངས་ཤིག་ཚོགས་འདུ་ཞིག་ཏུ་ཁོ་ཚེ་ཚུལ་ཁྲིམས་བླ་བྲང་བཀྲ་ཤིས་འཁྱིལ་དུ་ཡུན་རིང་པོ་སློབ་སྦྱོང་བྱས་མྱོང་པའི་མཁས་པ་ཆེན་པོ་ཞིག་དང་འཕྲད། ཁོས་ཁ་རོག་གེར་རང་གི་མདུན་གྱི་ཁྲི་རིན་པོ་ཆེའི་མིང་བྱང་གབ་སྦས་བྱས།
ཐོན་སྐྱེད་འཕྲུལ་ཆས་སྟེང་གི་སྤྲུལ་སྐུ་རྫུན་མ།
སྤྲུལ་སྐུ་རྫུན་མ་དེ་སྤྱི་ཚོགས་ཐོག་དགའ་བསུ་ཆེན་པོ་ཐོབ་པ་དང་བྱ་སྤྱོད་སྣ་ཚོགས་སྤེལ་ཐུབ་པ་ནི། དད་ལྡན་མང་ཚོགས་ཀྱིས་བོད་བརྒྱུད་ནང་བསྟན་ལ་ཤེས་རྟོགས་གསལ་པོ་མེད་པའི་མི་ཚད། ཁོ་ཚོས་རང་ཉིད་ཀྱི་ཕྱིའི་རྣམ་པ་ལ་དང་དོད་ཆེན་པོ་བྱས་ཏེ་རྒྱུན་དུ་དགེ་སྒྲུབ་ཀྱི་མིང་ཐོག་ནས་སྙན་གྲགས་ཁོ་ན་གཉེར་པ་ཡིན། ཁོ་ཚེ་ཚུལ་ཁྲིམས་ཀྱིས་“ཁོ་ཚེ་གངས་ལྗོངས་འབྲོག་པའི་དབུལ་སྐྱོར་རྟེན་གཞི་”དང་“སློབ་གསོའི་རོགས་སྐྱོབ་མཐུན་ཚོགས་"ཞེས་པའི་ཚོགས་པ་གཉིས་བཙུགས་ཡོད། ཁོས་ཚོགས་གཙོའི་འགན་ཁུར་ཡོད། ད་དུང་ཁོས་ཡོངས་བསྒྲགས་བྱས་པའི་སྤྱི་ཚོགས་ཀྱི་གོ་གནས་20ལྷག་ཡོད། དེ་རུ་“འཛམ་གླིང་ཞི་བདེའི་ཕོ་ཉ་”བཅས་འདུས། ད་ལྟའི་བར་ཀྲུང་དབྱང་མཛེས་རིས་གླིང་གི་མཚན་འཛིན་འགོ་ཁྲིད་ཀྱི་འགན་ཁུར་ཡོད། འོན་ཀྱང་། བརྟག་དཔྱད་ལྟར་ན་ཀྲུང་དབྱང་མཛེས་རིས་གླིང་ཞེས་པའི་ལས་ཁུངས་ཞིག་རྩ་བ་ནས་མེད། དེ་དང་མིང་འདྲ་མཚུངས་ཡིན་པའི་ལས་ཁུངས་ལ་ཀྲུང་གོའི་རྒྱལ་ཁབ་མཛེས་རིས་ཁང་དང་ཀྲུང་གོ་ཀྲུང་དབྱང་ཡིག་རིས་ཞིབ་འཇུག་ཁང་། ཀྲུང་དབྱང་ཡིག་གཟུགས་དང་མཛེས་རིས་སྒྱུ་རྩལ་ཞིབ་འཇུག་ཁང་བཅས་ཀྱི་གཞུང་ཕྱོགས་དྲ་ཚིགས་ནང་ཁོ་ཚེ་ཚུལ་ཁྲིམས་ཞེས་པའི་མིང་ཙམ་ཡང་མེད། པེ་ཅིན་སློབ་ཆེན་མཚན་ཉིད་རིག་པའི་སྡེ་ཁག་གི་རབ་འབྱམས་པའི་བསླབ་གནས་ཐད་པེ་ཅིན་སློབ་ཆེན་གྱི་འབྲེལ་ཡོད་སྡེ་ཚན་དུ་འདྲི་རྩད་བྱས་པ་ལྟར་ན། མི་དེ་ལྟ་བུ་ཞིག་རྩ་བ་ནས་རྙེད་མ་བྱུང་།
བོད་བརྒྱུད་ནང་བསྟན་གྱི་ལོ་རྒྱུས་ལས་སྤྲུལ་སྐུའི་ཡང་སྲིད་ངོས་འཛིན་ལམ་ལུགས་ལ་ལོ་ངོ་བརྒྱ་ཕྲག་འགའི་ལོ་རྒྱུས་རིང་གཟབ་ནན་གྱི་ཆོས་ལུགས་ཀྱི་ཆོ་ག་དང་ལོ་རྒྱུས་ཀྱི་གཏན་འཁེལ་སྒྲིག་སྲོལ་ཆགས་ཡོད། “སྤྲུལ་སྐུ་རྫུན་མ་”རྒྱ་ཡན་དུ་དར་བ་ནི་གཟབ་ནན་པའི་ལམ་ལུགས་ལ་གནོད་འཚེ་བཏང་བ་མ་ཟད། ལྷག་པར་དུ་དད་ལྡན་མང་ཚོགས་ལ་གནོད་འཚེ་ཕོག་པ་ཡིན། ཁོ་ཚེ་ཚུལ་ཁྲིམས་ཀྱིས་ཉ་མོ་ཆུ་འཛུལ་བཞིན་ཀུན་ལ་གཡོ་བསླུ་སླ་མོར་བྱས་པས་ཐོས་བསམ་ལ་རྩེ་གཅིག་ཏུ་གཞོལ་པའི་སྤྲུལ་སྐུ་རྣམ་པའང་ངོ་སྐྱེངས་དགོས་པའི་ཚད་དུ་བཞག
སྣང་ཚུལ་མི་ལེགས་པ་དེ་ཇི་ལྟར་བཀག་འགོག་དང་། ཇི་ལྟར་ལམ་སྟོན་ལེགས་པོ་གནང་ནས་ཆོས་ལུགས་དང་སྤྱི་ཚོགས་རིང་ལུགས་སྤྱི་ཚོགས་ལ་མཐུན་པའི་འཕེལ་རྒྱས་ལ་སྣེ་སྟོན་ཡག་པོ་བྱ་རྒྱུ་ནི་མིག་སྔར་ང་ཚོའི་མདུན་དུ་ལྷགས་པའི་དཔྱད་གཞི་གལ་ཆེན་ཞིག་ཡིན། གནས་ཚུལ་འདི་ལ་དམིགས་ནས་2010ལོ་ཀྲུང་གོ་ནང་བསྟན་མཐུན་ཚོགས་ཀྱིས་བོད་བརྒྱུད་ནང་བསྟན་གྱི་སྤྲུལ་སྐུའི་ལག་ཁྱེར་གཅིག་གྱུར་དུ་བཟོས་ཏེ། སྤྲུལ་སྐུ་ངོ་མར་ཁྲིམས་མཐུན་གྱི་འཛིན་ཡིག་གནང་། 2016ལོར་བོད་བརྒྱུད་ནང་བསྟན་གྱི་སྤྲུལ་སྐུ་འཚོལ་བཤེར་མ་ལག་གི་དྲ་བའི་སྒོ་ཕྱེས་ཏེ་སྤྲུལ་སྐུ་རྫུན་མ་རྣམས་འགྲོ་སའི་ཁུངས་མེད་པར་བཏང་།
ད་ལོའི་4པའི་ཚེས་19ཉིན། ཀྲུང་གོའི་ནང་བསྟན་མཐུན་ཚོགས་ཀྱིས་ཁྲེང་ཏུའུ་རུ་ཚོགས་འདུ་སྐོང་ཚོགས་བྱས་ཏེ་《ཁྲིམས་སྲུང་སྡོམ་སྲུང་དང་ལེགས་བཅོས་རྫུན་སེལ་གྱིས་ཐུན་མོང་ཐོག་བོད་བརྒྱུད་ནང་པའི་བླ་སྤྲུལ་གྱི་སྣང་བརྙན་སྲུང་སྐྱོབ་བྱེད་པའི་》གྲོས་གཞི་ལ་གྲོས་འཆམ་བྱུང་།
གྲོས་གཞིར་བསྟན་དོན། བླ་སྤྲུལ་གྱི་ཡང་སྲིད་ངོས་འཛིན་ལམ་ལུགས་ནི་བོད་བརྒྱུད་ནང་བསྟན་གྱི་ཐུན་མོང་མ་ཡིན་པའི་རྒྱུན་འཛིན་ལམ་ལུགས་ཤིག་ཡིན། ལོ་ངོ་བརྒྱ་ཕྲག་མང་པོའི་རིང་གི་འཛུགས་སྐྲུན་དང་འཕོ་འགྱུར་བྱུང་བ་བརྒྱུད་གཟབ་ནན་གྱི་ཆོས་ལུགས་ཀྱི་ཆོ་ག་དང་ལོ་རྒྱུས་ཀྱི་གཏན་སྲོལ་ཡོད་པའི་ལམ་ལུགས་འཐུས་ཚང་པ་ཆགས་ཡོད། ཉེ་བའི་ལོ་ཤས་རིང་མི་ལ་ལས་སྤྱི་ཚོགས་དང་དྲ་རྒྱའི་སྟེང་སྤྲུལ་སྐུ་རྫུན་མས་མགོ་སྐོར་གཡོ་བསླུ་གཏོང་བའི་སྣང་ཚུལ་མང་པོ་ཡོད། ལ་ལ་སྤྱི་ཚོགས་སྟེང་གི་འབྲེལ་བ་མེད་པའི་མི་སྣ་ཡིན་ལ། ལ་ལ་དགེ་འདུན་པས་དགོན་པའི་མིང་གཡར་ནས་སྤྲུལ་སྐུ་དང་ཆོས་རྒྱལ་གྱི་མིང་ཐོག་ནས་དད་ལྡན་མང་ཚོགས་ཀྱི་ཁེ་ཕན་ལ་གནོད་འཚེ་གཏོང་བཞིན་ཡོད་ལ། བོད་བརྒྱུད་ནང་བསྟན་གྱི་མཚན་སྙན་དེ་རྡོག་རྫིས་སུ་བཏང་པས་ཤིན་ཏུ་བློ་ཕངས་དགོས་པ་ཞིག་རེད། དེ་བས་ཡང་སྲིད་ལམ་ལུགས་ལ་དཀའ་རྙོག་གཏོང་མཁན་གྱི་སྤྲུལ་སྐུ་རྫུན་མ་དག་དགོན་པས་ཆོས་ཁྲིམས་ལྟར་མཐར་སྐྲོད་གཏོང་རྒྱུ་དང་། ནང་བསྟན་མཐུན་ཚོགས་ཀྱིས་ཐག་གཅོད་ནན་པོ་བྱ་དགོས། རྒྱ་ཆེའི་དད་ལྡན་མང་ཚོགས་ནས་ཀྱང་བློས་དཔྱད་ཡག་པོ་དགོས། སྲིད་གཞུང་ནས་ཆོག་མཆན་གནང་བའི་སྤྲུལ་སྐུ་ཚང་མར་ཀྲུང་གོ་ནང་བསྟན་མཐུན་ཚོགས་ཀྱིས་སྤྲད་པའི་དཔང་ཡིག་ཡོད། ལག་ཁྱེར་མེད་པ་ནི་རྫུན་མ་ཡིན། སྤྱི་ཚོགས་སྟེང་དང་དྲ་རྒྱའི་ཐོག་ཏུ་སྤྲུལ་སྐུ་རྫུན་མས་འགོ་སྐོར་གཡོ་བསླུ་གཏོང་བཞིན་པ་འབྲེལ་ཡོད་སྡེ་ཁག་གིས་ཁྲིམས་ལྟར་རྩད་གཅོད་བྱེད་པའི་རེ་བ་ཆེན་པོ་བྱེད། སྤྱི་ཚོགས་ལས་རིགས་ཁག་གིས་ཀྱང་ལྟ་སྐུལ་བཀག་འགོག་དང་། དྲ་བའི་སྟེགས་བུའི་སྟེང་སྤྲུལ་སྐུ་དང་རིན་པོ་ཆེའི་མིང་ཐོག་ནས་བྱེད་སྒོ་སྤེལ་མཁན་ཚོ་ལའང་སྤྲུལ་སྐུའི་ཐོབ་ཐང་བདེན་དཔང་ཡོད་དགོས། ཐུན་མོང་ཐོག་རྒྱུན་ལྡན་གྱི་ཆོས་ལུགས་སྒྲིག་ལམ་ལ་སྲུང་སྐྱོང་བྱ་དགོས།


text:
རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་གསར་འགོད་པའི་ཚོགས་འདུའི་ཐོག
ཟླ་3ཚེས་15ཉིན་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་པེ་ཅིང་མི་དམངས་ཚོཌ་ཁང་ཆེ་མོར་ཀྲུང་གོ་དང་ཕྱི་རྒྱལ་གྱི་གསར་འགོད་པ་དང་མཇལ་འཕྲད་གནང་བ་དང་འབྲེལ་གསར་འགོད་པའི་དྲི་བར་ལན་བསྐྱོན་གནང་བ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་3ཚེས་15ཉིན་གློག་འཕྲིན་འབྱོར་གསལ། ཚེས་15ཉིན་གྱི་སྔ་དྲོ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པས་མི་དམངས་ཚོགས་ཁང་ཆེ་མོར་གསར་འགོད་པའི་ཚོགས་འདུ་འཚོགས་ཤིང་། ཚོགས་ཆེན་གྱི་མགྲིན་ཚབ་པ་ཕུའུ་དབྱིང་གི་གདན་ཞུས་ལྟར་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་གིས་རྒྱལ་ཁབ་ཕྱི་ནང་གི་གསར་འགོད་པ་དང་མཇལ་འཕྲད་གནང་ནས་གསར་འགོད་པའི་དྲི་བར་ལན་བསྐྱོན་པ་རེད།
ཀྲུང་གོའི་དཔལ་འབྱོར་གྱི་དུས་བབ་སྐོར།
ཀྲུང་དབྱང་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་གསར་འགོད་པ། ཉེ་བའི་ལོ་ཤས་རིང་ཀྲུང་གོའི་དཔལ་འབྱོར་འཕར་ཚད་རྒྱུན་མཐུད་ངང་འགོར་དུ་ཕྱིན་པ་ང་ཚོར་དོ་སྣང་བྱུང་། འདི་ལོ་སླར་ཡང་དཔལ་འབྱོར་འཕར་ཚད་ཀྱི་སྔོན་དཔག་དམིགས་ཚད་6.5%ཙམ་བར་བཅག་པ་དེས་འཛམ་གླིང་དཔལ་འབྱོར་ལ་ཤུགས་རྐྱེན་ཐེབས་སྲིད་དམ། གཞན་ཡང་མི་ཁག་གཅིག་གིས་ཀྲུང་གོའི་དཔལ་འབྱོར་ལ་ཉེན་ཁ་མང་པོ་གནས་པ་དང་ལྷག་དོན་དུ་དངུལ་རྩའི་ཐད་ཉེན་ཁ་མང་པོ་གནས་པའི་ངོས་འཛིན་བྱེད་ཀྱི་ཡོད་པས། ཀྲུང་གོས་འཛམ་གླིང་དཔལ་འབྱོར་འཕེལ་རྒྱས་འགྲོ་འགོར་བའི་རྒྱབ་ལྗོངས་ཆེན་པོའི་འོག་འཛམ་གླིང་དཔལ་འབྱོར་གྱི་སྐུལ་འདེད་པ་མུ་མཐུད་བྱེད་ཐུབ་བམ།
ལི་ཁེ་ཆང་། ང་ཚོས་འདི་ལོའི་དཔལ་འབྱོར་འཕར་བའི་མྱུར་ཚད་6.5%ཙམ་ལ་གཏན་འཁེལ་བྱས་ཡོད། ཀྲུང་གོས་དཔལ་འབྱོར་འཕར་ཚད་ཕྲན་ཙམ་བཅག་ཚུལ་ཕྱི་རྒྱལ་སྨྱན་སྦྱོར་ཐོག་གཏོང་སྤེལ་བྱས་པ་ངས་མཐོང་བྱུང་། དོན་དངོས་ཐོག་6.5%འཕར་བའི་མྱུར་ཚད་དེ་ནི་དམའ་པོ་ཞིག་མིན་ལ་ལས་སླ་པོ་ཞིག་ཀྱང་མིན། གལ་སྲིད་འདི་ལོ་ཀྲུང་གོས་དཔལ་འབྱོར་འཕར་བའི་དམིགས་ཚད་མངོན་འགྱུར་བྱེད་དགོས་ན། འཕར་ཚད་ན་ནིང་ལས་མཐོ་བ་དགོས། གང་ལགས་ཤེ་ན། དེ་ནི་ང་ཚོའི་དཔལ་འབྱོར་གྱི་བསྡོམས་འབོར་མི་དམངས་ཤོག་སྒོར་དུང་ཕྱུར་ཁྲི་74ལས་བརྒལ་བ། དེ་ནི་ཨ་སྒོར་དུང་ཕྱུར་ཁྲི་11གི་རྨང་གཞིའི་ཐོག་འཕར་བ་དང་ཧ་ལམ་མཚུངས་པ་མ་ཟད། མི་ཁྲི་1100ཡན་ལས་ཞུགས་བྱ་རྒྱུར་སྣེ་ཁྲིད་ཐུབ། ང་ཚོས་དེ་ལྟར་བྱས་པ་ནི་དཔལ་འབྱོར་གྱི་ཆོས་ཉིད་དང་མཐུན་ལ། སྤུས་ཚད་མཐོར་གཏོང་དང་ཕན་འབྲས་ཆེར་གཏོང་ཐད་དོ་སྣང་དེ་བས་མང་བ་བྱེད་ཐུབ་པས། འཛམ་གླིང་གི་དཔལ་འབྱོར་འཕར་རྒྱུར་ལེགས་སྐྱེས་འབུལ་ཚད་དམའ་རུ་འགྲོ་མི་སྲིད། ཀྲུང་གོ་ནི་སྔར་བཞིན་འཛམ་གླིང་དཔལ་འབྱོར་བསྐྱར་དར་འགོར་བའི་གནས་ཚུལ་འོག གོ་ལ་ཧྲིལ་པོའི་དཔལ་འབྱོར་འཕར་རྒྱུར་སྐུལ་འདེད་གཏོང་མཁན་སྟོབས་ཤུགས་གལ་ཆེན་ཞིག་རེད།
ཉེན་ཁའི་ངོས་ནས་བརྗོད་ན། འདི་ལོ་འཛམ་གླིང་གི་དཔལ་འབྱོར་དང་ཆབ་སྲིད་ཐད་གཏན་འཁེལ་མེད་པའི་རྒྱུ་རྐྱེན་ཧ་ཅང་མང་པོ་ཡོད། དེ་ནི་ཕྱི་རོལ་ཡུལ་གྱི་ཉེན་ཁ་ཆེ་ཤོས་དེ་རེད། ཀྲུང་གོའི་ངོས་ནས་བརྗོད་ན། འཕེལ་རྒྱས་མི་གཏོང་བ་དེ་ནི་ཉེན་ཁ་ཆེ་ཤོས་དེ་རེད། ང་ཚོས་འབྲིང་དུས་ཀྱི་འཕར་ཚད་བརྟན་པོ་རྒྱུན་འཁྱོངས་བྱེད་པ་དེ་ནི་འཛམ་གླིང་གི་བརྟན་ལྷིང་ལ་ལེགས་སྐྱེས་ཕུལ་བ་ཞིག་རེད། གཞན་ཡང་ང་ཚོར་ཡང་སྣང་ཆུང་བྱེད་མི་རུང་བའི་ཉེན་ཁ་ཁ་ཤས་ཡོད། དཔེར་ན། ཁྱེད་ཀྱིས་ད་ལྟ་བཤད་པའི་དངུལ་རྩའི་ཁྱབ་ཁོངས་ལྟ་བུ་རེད། ཉེན་ཁ་ཐོན་གཞི་དེ་དག་ལ་ང་ཚོས་ཚད་མཐོའི་དོ་སྣང་བྱེད་ཀྱི་ཡོད། གལ་སྲིད་ཉེན་ཁ་ཤེས་རྟོགས་ཐུབ་ཚེ། ང་ཚོས་འཕྲལ་དུ་ཐག་གཅོད་བྱས་ཏེ“རྣག་ཐོག་བཙག་འཁེལ”བྱེད་པ་ལས་དེ་མཆེད་དུ་འཇུག་མི་སྲིད། ངས་ད་དུང་ནན་བཤད་བྱེད་དགོས་པ་ཞིག་ནི་ཀྲུང་གོའི་དངུལ་རྩའི་མ་ལག་སྤྱིར་ན་བདེ་འཇགས་ཡིན་པས་བརྒྱུད་རིམ་རང་བཞིན་གྱི་ཉེན་ཁ་ཐོན་མི་སྲིད། གང་ལ་ཤེ་ན། ང་ཚོར་ཁ་གཏད་གཅོག་ཐབས་མང་པོ་ཡོད་ལ། གྲ་སྒྲིག་སྲིད་ཇུས་མང་པོ་ད་དུང་སྤྱད་མེད། ང་ཚོའི་ནོར་སྲིད་ཀྱི་མཚལ་ཡིག་3%ལས་བརྒལ་མྱོང་མེད་པ་དང་། ཚོང་ལས་དངུལ་ཁང་གི་མ་རྩ་དང་ཚད་13%ཟིན་པ་དང་གཏོང་སྤྲོད་གྲ་སྒྲིག་ཁྱབ་ཚད་176%ཟིན་པ་བཅས་དེ་དག་ཚང་མ་རྒྱལ་ཁབ་དུ་མ་ལས་ལྷག་པ་ཡོད། ལྷག་དོན་དུ་རྒྱལ་སྤྱིའི་ཐོག་གཏན་འཁེལ་བྱས་པའི་འབྲེལ་ཡོད་ཚད་གཞི་ལས་བརྒལ་ཡོད་པས་ང་ཚོར་ཉེན་ཁ་འགོག་པའི་ནུས་པ་ཡོད། ང་ཚོས་མྱུར་ཚད་འབྲིང་དུས་རྒྱུན་འཁྱོངས་བྱེད་རིང“ཉེན་ཐག”དམ་པོར་བཅིངས་སྲིད་པས་ཉེན་ཁ་ཐོན་མི་སྲིད་ལ་ས་ཁོངས་རང་བཞིན་ནམ་ཡང་ན་བརྒྱུད་རིམ་རང་བཞིན་གྱི་ཉེན་ཁ་དེ་བས་ཐོན་མི་སྲིད།
སྲིད་གཞུང་གི་འགན་ནུས་ལེགས་སུ་གཏོང་བའི་སྐོར།
《མི་དམངས་ཉིན་རེའི་ཚགས་པར》གྱི་གསར་འགོད་པ། ཉེ་བའི་ལོ་བཞིའི་ནང་ཁྱེད་ཀྱིས་ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་ཀྱི་ལས་དོན་ཐད་སྔ་ཕྱི་བར་གསུམ་དུ་དམ་འཛིན་གནང་བ་ང་ཚོས་དོ་སྣང་བྱུང་། འདི་ལོའི་སྲིད་གཞུང་གི་ལས་དོན་སྙན་སྒྲོན་ནང་མངོན་པར། ཁྱེད་ཀྱིས་སྐབས་འདིའི་སྲིད་གཞུང་ལ་བཏོན་གནང་བའི་སྲིད་འཛིན་ཞིབ་མཆན་ལས་དོན་གྱི་གསུམ་ཆ་གཅིག་ཧྲག་བསྡུས་བྱེད་དགོས་པའི་ལས་འགན་སྔ་སྣུར་དུ་ལེགས་གྲུབ་ཐུབ་ཡོད། དེས་ན་གསུམ་ཆ་གཉིས་དེ་ཇི་ལྟར་བྱེད་དམ། ལས་དོན་དེ་མུ་མཐུད་སྤེལ་རྒྱུ་ཡིན་ནམ། གལ་ཏེ་མུ་མཐུད་སྤེལ་ན་ཁྱེད་ཀྱིས་ཇི་ལྟར་སྤེལ་རྩིས་ཡོད་དམ།
ལི་ཁེ་ཆང་། ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་ཀྱི་སྲོག་ཤིང་ནི་སྲིད་གཞུང་གི་འགན་ནུས་ལེགས་སུ་གཏོང་རྒྱུ་དེ་ཡིན། སྲིད་གཞུང་དང་ཁྲོམ་རའི་དབར་གྱི་འབྲེལ་བ་ཐག་གཅོད་ཡག་པོ་བྱ་རྒྱུ་ནི་དུས་ཐུང་ནང་ལེགས་གྲུབ་ཐུབ་པ་ཞིག་མིན། ང་ཚོས་སྐབས་འདིའི་སྲིད་གཞུང་བཙུགས་མ་ཐག་གཏན་འཁེལ་བྱས་པའི་ལས་འགན་ལེགས་གྲུབ་བྱས་མོད། འོན་ཀྱང་ལས་དོན་སྤེལ་རིང་གནད་དོན་མང་པོ་ཡོད་པ་ཤེས་རྟོགས་ཐུབ་བྱུང་། ཞིབ་མཆན་འགོད་དབང་ཙམ་མ་ཟད། ད་དུང་འདྲ་མིན་སྣ་ཚོགས་ཀྱི་སྲིད་འཛིན་ཆོག་འཐུས་དང་། ཐོབ་ཐང་བདེན་དཔང་ར་སྤྲོད། ཁྱད་མཚར་བའི་དཔང་ཡིག་སྣ་ཚོགས། ཁེ་ལས་ཀྱིས་ཁུར་ཐབས་བྲལ་བའི་གྲོན་དངུལ་བསྡུ་བ་ལ་སོགས་ཚང་མ་ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་བྱེད་སྟབས་མུ་མཐུད་སྐུལ་འདེད་གཏོང་དགོས་པའི་ནང་དོན་ཁོངས་སུ་ཚུད་ཡོད། ང་ཚོས་དེ་སྤེལ་བའི་བརྒྱུད་རིམ་ནང་སྲིད་གཞུང་གི་འགན་ནུས་ལེགས་སུ་གཏོང་ཐུབ་པ་བྱས་ཏེ་ནུས་སེམས་དེ་བས་མང་བ་དོ་དམ་བྱེད་དགོས་པའི་ལས་དོན་ཐོག་འཇོག་དགོས། སྲིད་གཞུང་གིས་དོ་དམ་བྱེད་མི་དགོས་པ་དང་རང་ཉིད་ཀྱི་དོ་དམ་བྱེད་ཁོངས་སུ་ཚུད་མེད་པའི་ལས་དོན་ཁག་གཅིག་ལ་དོ་དམ་བྱས་པ་ལས་ཁྲོམ་རའི་བྱེད་པོར་ཚོད་འཛིན་ཕོག་ནས་སྲིད་གཞུང་གི་ལས་ཕྱོད་དམའ་རུ་ཕྱིན་པ་དང་ཐ་ན་སྲིད་གཞུང་གི་སྤྱི་མོས་ཐོབ་ཚད་ལ་ཤུགས་རྐྱེན་ཐེབས་ཡོད། དེར་བརྟེན་ང་ཚོས་ངེས་པར་དུ་རང་ངོས་གསར་བརྗེ་དང་གྲི་རྔོ་ནང་ངོས་སུ་ཕྱོགས་དགོས། དཔའ་བོས་རང་ལག་གཅོད་ཕོད་པའི་སྙིང་སྟོབས་ཐོག་ནས་བློ་བརྟན་འགྱུར་མེད་ངང་སྒྱུར་བཅོས་དེར་སྐུལ་འདེད་གཏོང་བ་དང་གནད་དོན་གང་ཞིག་དང་འགོག་རྐྱེན་གང་ཞིག་འཕྲད་ནའང་ང་ཚོར་སེམས་ཤུགས་བརྟན་པོ་ལྡན་པའི་ཡིད་ཆེས་བྱེད་དགོས་པ་ངས་རྒྱུན་དུ་ཤོད་ཀྱི་ཡོད།
ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་དང་། དམ་ལྷོད་ཟུང་འབྲེལ། ཞབས་ཞུ་ལེགས་གཏོང་བཅས་ནི་ཕྱོགས་གསུམ་གཞི་གཅིག་ཡིན་ཞིང་། དེའང་སྲིད་གཞུང་གིས་ནུས་སེམས་དེ་བས་མང་བ་ལས་དོན་སྒྲུབ་སྐབས་དང་བསྒྲུབས་རྗེས་ཀྱི་ལྟ་འདོམས་དང་མི་དམངས་མང་ཚོགས་ཀྱི་ཞབས་ཞུ་ལེགས་སུ་གཏོང་རྒྱུའི་ཐད་འཇོག་རྒྱུ་དེ་རེད། ཁྲོམ་རའི་ཆོག་འཐུས་ཆ་རྐྱེན་ལྷུག་ཏུ་བཏང་ན་ཁྲོམ་རའི་བྱེད་པོའི་འདྲ་མཉམ་འགྲན་རྩོད་ལ་ཁོར་ཡུག་བསྐྲུན་ཐུབ། རྫུན་ལྷད་ཞན་གསུམ་དང་། གཡོ་སྒྱུ་ཁྲམ་གསུམ། ཤེས་བྱའི་བདག་དབང་ལ་བཙན་གནོད་གཏོང་བ་བཅས་དང་དེ་བཞིན་བཟའ་བཅའ་དང་། སྨན་རྫས། ཁོར་ཡུག་སྲུང་སྐྱོང་སོགས་དང་འབྲེལ་བ་ཡོད་པའི་མང་ཚོགས་ཚོས་དོ་ཁུར་ཟབ་མོ་བྱེད་པའི་ཁྲིམས་འགལ་སྒྲིག་འགལ་གནད་དོན་ཞིབ་བཤེར་ཐག་གཅོད་མཐའ་གཅིག་ཏུ་བྱེད་དགོས། ང་ཚོས“དྲ་སྦྲེལ+སྲིད་དོན་ཞབས་ཞུ”བརྒྱུད་མང་ཚོགས་ལ་སྟབས་བདེ་བསྐྲུན་ནས་སེམས་ཁྲལ་མེད་པ་བཟོ་དགོས། སྟོབས་ཤུགས་དེ་བས་མང་བ་དབུལ་སྐྱོར་འགག་སྒྲོལ་དང་། སྡོད་ཁང་སྐྱོ་ཁུལ་སྒྱུར་བཀོད། འོས་འགན་སློབ་གསོ། གཞི་རྩའི་སྨན་བཅོས་སོགས་དམངས་འཚོའི་དོ་ཁུར་ཐད་སྤྲོད་དགོས།
མདོར་ན། ཁྲིམས་མཐུན་ལུགས་མཐུན་གྱི་ཁྲོམ་རའི་བྱེད་པོར“མདུན་སྐྱོད། མདུན་སྐྱོད། སླར་ཡང་མདུན་སྐྱོད”ཅེས་པའི་འཕྲིན་བརྡ་གཏོང་དགོས་པ་དང་། ངལ་རྩོལ་ལ་བརྟེན་ནས་ལས་གཏོད་གསར་གཏོད་བྱེད་མཁན་ལ“འགྲིག་གི་རེད། འགྲིག་གི་རེད། སླར་ཡང་འགྲིག་གི་རེད”ཅེས་པའི་ཆོག་འཐུས་གློག་སྒྲོན་ལྗང་ཁུ་སྤོར་དགོས་པ་དང་། ཁྲིམས་འགལ་སྒྲིག་འགལ་གྱི་ཚུལ་མིན་བྱེད་སྤྱོད་ལ་དུས་ཐོག་ཏུ་བྱང་བུ་སེར་པོ་སྟོན་པ་མ་ཟད་ཐ་ན་བྱང་བུ་དམར་པོ་སྟོན་ནས་ཆད་པ་བཅད་དེ་ཕྱིར་འབུད་བྱེད་དགོས།
ཕུང་ཕེ་གསར་འགྱུར་གྱི་གསར་འགོད་པ། འདི་ལོའི་ཚོགས་འདུ་གཉིས་ཀྱི་སྔ་ནུབ་ཏུ་ཀྲུང་གོ་སྲིད་གཞུང་དྲ་བས་དྲ་བའི་སྨྱན་སྦྱོར་27དང་མཉམ་དུ“ངས་ཙུང་ལི་མཆོག་ལ་བཀའ་མོལ་ཚིག་གཅིག་ཞུ་རྒྱུ་ཡིན”ཞེས་པའི་གྲོས་འགོ་བསྡུ་རུབ་ཀྱི་བྱེད་སྒོ་སྤེལ་ཡོད། ཕེང་ཕེ་གསར་འགྱུར་དང་དེ་རིང་དབུ་རྩོམ་ཐོག་དམངས་གཙོ་དང་འབྲེལ་བ་དམ་ཟབ་ཡོད་པའི་གནད་དོན་ལ་དྲ་བའི་ཐོག་ནས་འདེམས་ཤོག་འཕངས་ཡོད། མིག་སྔའི་བར་དྲ་གྲོགས་ཁྲི་2131གིས“ཁང་པའི་བདག་དབང་དུས་བཅད་ལོ་70ཐིམ་རྗེས་ཇི་ལྟར་བྱེད་དགོས་སམ”ཞེས་པ་དེ་འདེམས་ཤོག་ཨང་དང་པོར་སླེབས་ཡོད། ཙུང་ལིར་བཀའ་འདྲི་ཞུ་རྒྱུར་རྒྱལ་ཁབ་ཀྱིས་གནད་དོན་དེ་གང་འདྲ་བྱས་ཏེ་ཐག་གཅོད་བྱ་རྩིས་ཡོད་དམ།
ལི་ཁེ་ཆང་། ཀྲུང་གོའི་གནའ་གཏམ་ལ་བློ་གྲོས་ཅན་ལ་སྙིང་རུས་ལྡན་ཞེས་ཤོད་སྲོལ་ཡོད། དྲ་དམངས་ཚུད་པའི་རྒྱ་ཆེའི་མང་ཚོགས་ཚོས་ལོ་70ཕྱིན་པའི་སྡོད་ཁང་དང་ས་ཆའི་སྤྱོད་དབང་གི་དུས་བཅད་ཐིམ་པ་དང་དུས་བཅད་རིང་དུ་གཏོང་བའི་གནད་དོན་ལ་ཡོངས་ཁྱབ་ཏུ་དོ་ཁུར་བྱེད་པ་དེར་བསམ་ཤེས་བྱེད་འོས་པ་ཞིག་རེད། རྒྱལ་སྲིད་སྤྱི་ཁྱབ་ཁང་གིས་འབྲེལ་ཡོད་སྡེ་ཚན་ལ་ལན་རྒྱག་དགོས་པའི་བླང་བྱ་བཏོན་པ་དེ་ནི་དུས་བཅད་རིང་དུ་བཏང་བ་ཞིག་དང་རེ་ཞུ་བྱེད་མི་དགོས་ལ་སྔོན་སྒྲུབ་ཀྱི་ཆ་རྐྱེན་ཡང་མི་དགོས་པ་མ་ཟད་ཉོ་ཚོང་ལའང་ཤུགས་རྐྱེན་ཐེབས་མི་སྲིད། མི་ལ་ལས་ཁྱེད་ཚོས་ཤོད་པ་ཙམ་ལས་བཅའ་ཁྲིམས་ཀྱི་འགན་ལེན་ཐུབ་བམ་ཞེས་ཤོད་སྲིད། ངས་དེ་གར་ནན་བཤད་བྱ་རྒྱུར། རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་སྡེ་ཚན་ལ་འགྱུར་མེད་རྒྱུ་ནོར་ལ་སྲུང་སྐྱོང་བྱེད་པའི་འབྲེལ་ཡོད་བཅའ་ཁྲིམས་གང་མགྱོགས་ཞིབ་འཇུག་བྱས་ཏེ་གྲོས་གཞི་འདོན་རྒྱུའི་བཀའ་བཏང་ཡོད།
ལས་ཞུགས་གནད་དོན་སྐོར།
ཀྲུང་དབྱང་བརྙན་འཕྲིན་ལས་ཁུངས་ཀྱི་གསར་འགོད་པ། ཁྱེད་ཀྱིས་རྣམ་ཀུན་ལས་ཞུགས་ནི་དམངས་འཚོའི་རྩ་བ་ཡིན་ཞེས་གསུང་གི་འདུག གནས་ཚུལ་སྤེལ་བའི་ནང་ཁྱེད་ཀྱིས་ཟླ་བ་མི་རེ་ངོ་རེར་དཔལ་འབྱོར་དམིགས་ཚད་ལ་གཟིགས་སྐབས་ལས་ཞུགས་ཀྱི་འགྱུར་ལྡོག་ལ་དོ་ཁུར་ཆེན་པོ་གནང་གི་ཡོད་པ་འཁོད་འདུག སྲིད་གཞུང་གི་ལས་དོན་སྙན་སྒྲོན་ནང་ཁྱེད་ཀྱིས་འདི་ལོ་རང་རྒྱལ་གྱི་ལས་ཞུགས་ཀྱི་གནོན་ཤུགས་ཆེ་རུ་འགྲོ་རྒྱུ་ཡིན་པ་དམིགས་སུ་བཀར་ནས་གླེང་ཡོད། དེར་བརྟེན་ཙུང་ལི་མཆོག་ལ་བཀའ་འདྲི་ཞུ་རྒྱུར། ད་ལོ་ཚོགས་སྤྱིའི་རང་བཞིན་གྱི་ལས་ཤོར་གནད་དོན་ལྷག་སྲིད་དམ།
ལི་ཁེ་ཆང་། ཁྱེད་ཚོས་དོ་སྣང་ཅུང་ཟད་བྱས་ཚེ། སྲིད་གཞུང་གི་ལས་དོན་སྙན་སྒྲོན་ནང་བཏོན་པའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དམིགས་ཚད་གཙོ་བོའི་ནང་ནས་གཅིག་མཐོ་རུ་ཕྱིན་པ་ནི་འདི་ལོ་གྲོང་ཁྱེར་དང་གྲོང་རྡལ་དུ་མི་ཁྲི་1100ཡན་ལས་ཞུགས་གསར་འཕར་ཡོང་བ་བྱ་རྒྱུ་དེ་ན་ནིང་གི་དམིགས་ཚད་ལས་མི་ཁྲི་100མང་དུ་སོང་བ་དེ་ཡིན། ང་ཚོས་དཔལ་འབྱོར་འཕར་ཚད་6.5%ཙམ་ཟིན་པ་བྱེད་དགོས་ལ་དཔལ་འབྱོར་བརྟན་པོའི་ངང་འཕར་རྒྱུ་དེ་གཙོ་བོ་ལས་ཞུགས་འགན་ལེན་བྱ་རྒྱུར་ཐུག་ཡོད། གང་ལགས་ཤེ་ན། མི་འབོར་དུང་ཕྱུར་13ཡོད་པའི་རང་རེའི་རྒྱལ་ཁབ་ཆེན་པོར་མཚོན་ན། ལས་ཞུགས་ནི་དམངས་འཚོ་ཆེ་ཤོས་དེ་རེད། ལས་ཞུགས་ནི་དཔལ་འབྱོར་འཕེལ་རྒྱས་གཏོང་བའི་རྨང་གཞི་དང་། རྒྱུ་ནོར་འཕེལ་བའི་འབྱུང་ཁུངས་ཡིན་པ། ཡུལ་མིའི་ཡོང་འབབ་ཡོང་ཁུངས་གཙོ་བོ་ཡང་ཡིན། ལོ་འདི་དག་གི་རིང་ང་ཚོས་ལས་ཞུགས་ཀྱི་དགེ་མཚན་ལྡན་པའི་སྲིད་ཇུས་ལག་ལེན་ཧུར་ཐག་བསྟར་བས་ལོ་བཞི་བསྟུད་མར་གྲོང་ཁྱེར་དང་གྲོང་རྡལ་དུ་མི་ཁྲི་1300ཡན་ལས་ཞུགས་ཐུབ་ཡོད། འདི་ལོ་ལས་ཞུགས་སྔོན་ལ་ཐུབ་རྒྱུར་ནན་བཤད་ལྷག་པར་བྱེད་པ་ནི་ལས་ཞུགས་གང་ལེགས་ཐུབ་རྒྱུར་འགན་ལེན་བྱས་ནས་ལས་ཀ་ཤོར་ཚད་ཚད་གཞི་དམའ་ཤོས་ནང་ཚོད་འཛིན་བྱེད་དགོས་པ་དེ་ཡིན།
ཉེ་བའི་ལོ་ཤས་རིང་ང་ཚོ་སྔར་བཞིན་ངལ་ནུས་གསར་པ་མང་པོ་ཐོན་པའི་སྐབས་སུ་གནས་ཡོད་པས་འདི་ལོའི་ལས་ཞུགས་ཀྱི་གནོན་ཤུགས་སྔར་བཞིན་ཆེ་ཙམ་ཡོད། མཐོ་སློབ་ཐོན་པའི་སློབ་མ་ཁོ་ན་ཁྲི་795ཟིན་ནས་ལོ་རྒྱུས་ཀྱི་ཟིན་ཐོ་གསར་པ་བཏོད་པ་དང་། ད་དུང་འབྲིང་རིམ་ལས་རིགས་སློབ་ཐོན་སློབ་མ་ཁྲི་500ལྷག་ཡོད། དེའི་ཐོག་ཐོན་ནུས་ལྷག་མའི་འགལ་བ་ཆུང་དུ་གཏོང་བའི་ཐད་ལས་གནས་བསྒྱུར་བའི་བཟོ་པ་ཁྲི་བཅུ་གྲངས་ཁ་ཤས་བཀོད་སྒྲིག་བྱེད་དགོས་པ་སོགས་རེད། ང་ཚོས་ལས་གཏོད་ལས་ཞུགས་བྱེད་པར་ཕན་པའི་ཁོར་ཡུག་ཅིག་གཏོད་རྒྱུ་ནི་སྲིད་གཞུང་གིས“ལྕགས་ཕོར”སྤྲོད་རྒྱུ་ཁོ་ནར་མ་བརྟེན་པར་མི་དམངས་མང་ཚོགས་ཀྱིས་རང་ཉིད་ཀྱི་ངལ་རྩོལ་དང་བློ་གྲོས་ལ་བརྟེན་ནས“གསེར་ཕོར”གཏོད་དགོས། ལོ་འདི་དག་ནང་ང་ཚོས་ལས་གནས་བཏོད་པ་བརྒྱུད་ལས་ཞུགས་གང་ལེགས་ཐུབ་པ་བྱས་ཡོད་པས་འདིར་ངས་ཕྱི་རྒྱལ་གྱི་གྲོགས་པོ་གསར་འགོད་པར་ཀྲུང་གོའི་ལས་ཞུགས་ལས་གནས་ནི་རང་ཉིད་ཀྱིས་བཏོད་པ་ཞིག་ཡིན་པའི་སྐོར་མང་པོ་བརྗོད་འདོད་ཡོད།
ང་ཚོར་ལས་ཞུགས་རྒྱ་ཆེར་གཏོང་བའི་ནུས་པ་ཡོད་པས་གཞི་ཁྱོན་ཆེ་བའི་ཚོགས་སྤྱིའི་ལས་ཤོར་ཐོན་མི་སྲིད་ལ་ཐོན་དུའང་འཇུག་རྒྱུ་མིན། སྐབས་ཤིག་རིང་ལས་ཞུགས་མི་ཐུབ་པ་དང་འཚོ་བར་དཀའ་ངལ་ཡོད་པའི་མང་ཚོགས་ལ་སྲིད་གཞུང་གིས་འགན་ཁུར་ནས་ཁོང་ཚོའི་གཞི་རྩའི་འཚོ་བ་འགན་ལེན་བྱས་སྲིད།
ལུའུ་ཐོའུ་གསར་འགྱུར་ཁང་གི་གསར་འགོད་པ། འདི་ལོ་ཀྲུང་གོ་སྲིད་གཞུང་གིས་ཕན་མེད་ཀྱི་མཁོ་སྤྲོད་སྔར་བས་ཉུང་དུ་བཏང་ནས་ཕན་ཡོད་ཀྱི་མཁོ་སྤྲོད་རྒྱ་ཆེར་གཏོང་རྩིས་ཡོད་པ་རེད། བརྒྱུད་རིམ་དེའི་ནང་སྲིད་གཞུང་གིས་ལས་གནས་ལས་བབས་པའི་བཟོ་པར་ལས་ཀ་གསར་པ་རག་རྒྱུ་འགན་ལེན་བྱེད་པ་དང་འབྲེལ་ཁོང་ཚོའི་འཚོ་ཐབས་ཀྱང་འགན་ལེན་བྱེད་དགོས་ཀྱི་ཡོད། གལ་ཏེ་ང་ནི་གཏེར་འདོན་བཟོ་པ་ཞིག་གམ་ཡང་ན་ངར་ལྕགས་བཟོ་གྲྭའི་བཟོ་པ་ཞིག་ཡིན་ཚེ། ངར་ཞིང་ཆེན་དེ་ནས་ལས་ཀ་གསར་པ་གང་ཞིག་རག་ཐུབ་བམ། འདི་ལོ་སྔོན་དཔག་ལྟར་ན་སྡེ་ཚན་གང་དག་ཏུ་ལས་གནས་མང་དུ་འགྲོ་སྲིད་དམ།
ལི་ཁེ་ཆང་། ཁྱེད་ཀྱིས་ལས་ཞུགས་གནད་དོན་དེ་བས་མི་གཤིས་ཅན་དང་ཁྱད་ཆོས་ཅན་དུ་བཏང་སོང་། ན་ནིང་ང་ཚོས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་བའི་ལས་འགན་གཙོ་བོ་ཞིག་ནི་ངར་ལྕགས་དང་རྡོ་སོལ་ལས་རིགས་ཀྱི་ཐོན་ནུས་ལྷག་མ་དང་རྗེས་ལུས་ཐོན་ནུས་ཀྱི་གནད་དོན་ཐག་གཅོད་བྱ་རྒྱུ་དེ་ཡིན། ང་ཚོས་དོ་ཁུར་ཆེ་ཤོས་བྱེད་པ་ནི་ཐོན་ནུས་གཅོག་པའི་བརྒྱུད་རིམ་ནང་ཇི་ལྟར་བྱས་ནས་ལས་བཟོ་བཀོད་སྒྲིག་ཡག་པོ་བྱེད་དགོས་པ་དེ་ཡིན། དེར་བརྟེན་ཀྲུང་དབྱང་ནོར་སྲིད་ནས་ཆེད་དོན་མ་དངུལ་སྒོར་དུང་ཕྱུར་1000བཏང་སྟེ་ལས་མི་ལས་སྒྱུར་བཀོད་སྒྲིག་ཐད་སྤྱད་པ་དང་འབྲེལ་ས་གནས་སྲིད་གཞུང་ལ་ལེ་ལག་ཚང་བ་བྱེད་དགོས་པའི་བླང་བྱ་བཏོན་ཡོད། ན་ནིང་ཐོན་ནུས་གཅོག་པའི་བརྒྱུད་རིམ་ནང་གི་ལས་བཟོ་ཁྲི་72ལྷག་ཙམ་བཀོད་སྒྲིག་འོས་འཚམ་བྱས་ཡོད། འོན་ཀྱང་ལས་བཟོ་ཁག་གཅིག་རྒྱུ་རྐྱེན་གཞན་གྱིས་རྐྱེན་པས་ལས་ཞུགས་ཀྱི་ལས་གནས་གསར་པའི་ཐོག་སྐྱོད་མེད། དེ་ནི་ལས་བཟོ་དང་ཁེ་ལས་ཁག་གཅིག་དབར་བརྩེ་དུང་ཟབ་པས་དུས་ཚོད་མང་ཙམ་སྡོད་འདོད་ཡོད་པས་ཡིན། འོན་ཀྱང་ཁོང་ཚོའི་འཚོ་བར་རྟེན་ས་ཡོད་པ་རེད།
འདི་ལོ་ཐོན་ནུས་གཅོག་པའི་ཁྱབ་ཁོངས་དེ་སོལ་གློག་ཁྱབ་ཁོངས་སུ་རྒྱ་ཆེར་གཏོང་དགོས་པའི་ཁར་ན་ནིང་གི་བཀོད་སྒྲིག་བྱས་མེད་པའི་ལས་བཟོ་ཁག་གཅིག་བསྣན་ཚེ། རིམ་རྩིས་བྱས་ན་མི་ཁྲི་བརྒྱ་ཙམ་བཀོད་སྒྲིག་བྱེད་དགོས་ཀྱི་ཡོད། ང་ཚོའི་ཐབས་ཤེས་ནི་སྔར་བཞིན་ལས་གནས་གསར་པ་གཏོད་རྒྱུ་དེ་ཡིན། གང་ལགས་ཤེ་ན། ང་ཚོས་སྒུལ་ནུས་གསར་པ་སྐུལ་འདེད་དང་འཕེལ་རྒྱས་གཏོང་གི་ཡོད། ད་གིན་ངས“གཉིས་གཏོད”ཀྱིས་ལས་ཞུགས་གསར་པ་འབོར་ཆེན་སྐུལ་ཁྲིད་སྐོར་གླེང་བ་དེ་ནི་དོན་དངོས་ཐོག་སྲོལ་རྒྱུན་སྒུལ་ནུས་ཀྱི་ལས་ཤུགས་མང་དག་ཅིག་གཞན་སྒྱུར་བྱས་པ་དང་སྒུལ་ནུས་གསར་རྙིང་དེ་སྲོལ་རྒྱུན་ཐོན་ལས་སུ་གཞན་སྒྱུར་བྱས་པ་དེས་གསོན་ཤུགས་གསར་པ་སྦྱིན་པ་མ་ཟད། ལས་ཞུགས་ཀྱི་ལས་གནས་གསར་པའང་ཐོན་ཡོད། ང་ཚོས་སྣང་མེད་ལྷོད་གཡེང་བྱས་མེད་པ་སྨོས་མེད་རེད། དེས་མ་ཚད་ཆེད་དོན་ཐེབས་རྩ་མུ་མཐུད་ཡག་པོ་སྤྱོད་པ་དང་འབྲེལ། ས་གནས་སྲིད་གཞུང་ལ་ལེ་ལག་ཚང་བ་བྱེད་དགོས་པའི་བླང་བྱ་འདོན་གྱི་ཡིན། དུས་མཚུངས། ཁེ་ལས་ཀྱིས་ཀྱང་སྤྱི་ཚོགས་ཀྱི་འགན་འཁྲི་ཁུར་དགོས།
ཁྲལ་གྲོན་ཆག་ཡང་གི་གནད་དོན་སྐོར།
ཤིན་ཧྭ་གསར་འགྱུར་ཁང་གི་གསར་འགོད་པ། ང་ཚོས་བརྟག་ཞིབ་བཅར་འདྲི་བྱེད་རིང་ཤེས་རྟོགས་བྱུང་བར། ཁེ་ལས་འགའ་ཞིག་གིས་ཁྲལ་གྲོན་ཁུར་པོ་ལྕི་དྲགས་ནས་དཀའ་ལས་ཇི་ལྟར་བརྒྱབ་ཀྱང་ཡོང་འབབ་མེད་པའི་འཁང་ར་བྱེད་པ་དང་། འཛད་སྤྱོད་པས་ཀྱང་སྤུས་རྟགས་རྩེ་གྲའི་ཐོན་ཟོག་རྒྱལ་ནང་དུ་ཐོན་སྐྱེད་བྱེད་ཐུབ་ཀྱི་མེད་པའི་འཁང་ར་བྱེད་ཀྱི་འདུག་པས། ཙུང་ལི་མཆོག་གིས་གནད་དོན་འདིར་གཟིགས་སྟངས་ཅི་འདྲ་ཡོད་དམ། སྔར་བས་ལེགས་བཅོས་བྱེད་པའི་སྲིད་ཇུས་དང་བྱ་ཐབས་གང་དག་ཡོད་དམ།
ལི་ཁེ་ཆང་། ངས་སྲིད་གཞུང་གི་ལས་དོན་སྙན་སྒྲོན་ནང་ཡིག་ཚོགས་མང་པོ་སྤྱད་དེ་བྱ་ཐབས་སྣ་ཚོགས་བཏོན་ནས་ནན་བཤད་བྱས་ཡོད་དེ། འདི་ལོ་ཁྲལ་གྲོན་དང་ལྷག་པར་དུ་རིགས་འདྲ་མིན་སྣ་ཚོགས་དང་ཁེ་ལས་ཀྱིས་འཁུར་བཟོད་མ་ཐེགས་པའི་སྲིད་འཛིན་བྱ་གཞག་རང་བཞིན་གྱི་གྲོན་དངུལ་ཤུགས་ཆེན་པོ་གཅོག་རྒྱུར་སྐུལ་སྤེལ་གཏོང་རྒྱུ་ཡིན། གྲོན་དངུལ་དེ་དག་མ་གཞི་སྤྱོད་ཁུངས་ཡོད་དེ་ཁག་གཅིག་མི་གསོ་སྐྱོང་ལ་སྤྱོད་ཀྱི་ཡོད་མོད། འོན་ཀྱང་གྲོན་དངུལ་ཆག་ཡང་བཏང་ཚེ་སྲིད་གཞུང་གྲོན་ཆུང་བསྲི་ཚགས་ཀྱི་འཚོ་བ་སྐྱེལ་དགོས་འཁེལ་རྒྱུ་རེད། ཀྲུང་དབྱང་སྲིད་གཞུང་གིས་འགོ་ཁྲིད་ནས་སྤྱིར་བཏང་རང་བཞིན་གྱི་གཏོང་སྤྲོད་ཚང་མ་5%ཡན་ཉུང་དུ་གཏོང་རྒྱུ་ངས་ཁ་གསལ་བཏོན་ཡོད། ང་རང་འཐུས་མི་ཚོགས་པའི་གྲོས་བསྡུར་ནང་ཞུགས་སྐབས། ས་གནས་མང་པོའི་སྲིད་གཞུང་གིས་ཀྱང་དེ་ལྟར་བྱེད་རྩིས་ཡོད་ཚུལ་ཤོད་ཀྱི་འདུག ང་ཚོ་སྲིད་གཞུང་གིས་དཀའ་ངལ་ཁྱད་བསད་བྱས་ནས་ཁེ་ལས་ལ་སྟབས་བདེ་བསྐྲུན་ཏེ་ཁེ་ལས་ཀྱི་ཁུར་པོ་ཡང་དུ་བཏང་ཐོག་འགྲན་རྩོད་ནུས་པ་ཆེ་རུ་གཏོང་དགོས། ང་ཚོས་ད་དུང་དྲ་རྒྱའི་གྲོན་དངུལ་དང་། གློག་རིན། ཟོག་འགྲེམས་མ་གནས་གཅོག་པ་སོགས་ཀྱི་བྱ་ཐབས་བརྒྱུད་འདི་ལོ་ཁྲལ་གྲོན་ཆག་ཡང་མི་དམངས་ཤོག་སྒོར་དུང་ཕྱུར་ཁྲི་ལོན་པ་གཏོང་ཐུབ་པའི་འབད་བརྩོན་བྱ་རྒྱུ་ཡིན། ཨ་ཅང་ཅང་། ད་དུང་ལམ་ལུགས་རང་བཞིན་གྱི་ཉོ་ཚོང་མ་གནས་རྩ་བའི་ཆ་ནས་དམའ་རུ་གཏོང་རྒྱུ་ཡིན།
འཛད་སྤྱོད་པས་ཀྲུང་གོའི་ཐོན་རྫས་ཁག་གཅིག་ཡག་པོ་མི་འདུག་ཅེས་འཁང་ར་བྱས་པའི་ཐོག་ནས། ང་ཚོའི་ཁེ་ལས་ཀྱིས་སོ་སོའི་ཐོན་རྫས་དག་སྤུས་ཚད་དུས་རབས་སུ་སླེབས་པར་བྱེད་དགོས་པ་གསལ་བཤད་བྱས་ཡོད་ལ། དེ་ནི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་བྱེད་པའི་ནང་དོན་གཙོ་བོ་ཡང་ཡིན་པ་རེད། ང་ཚོས《ཀྲུང་གོའི་ལན་པར2025》ལག་བསྟར་བྱེད་པ་ནི། ཁེ་ལས་ཁག་གི་ཐོན་རྫས་དང་སྒྲིག་ཆས་ཀྱི་སྤུས་ཚད་ལེགས་སུ་གཏོང་རྒྱུ་དེ་ཡིན། རྒྱལ་སྤྱིའི་ཐོག་ཏུ་ཀྲུང་གོས་ནང་འདྲེན་བྱེད་ཚད་ཉུང་དུ་བཏང་ནས་སྒོ་དབྱེ་རྒྱ་ཅུང་ཆུང་དུ་གཏོང་རྒྱུ་ཡིན་མིན་སྐོར་གྱི་གླེང་ཕྱོགས་ཤིག་ཡོད་པ་དེ་ནི་གོ་ནོར་ཐེབས་པ་ཞིག་ཡིན། ཀྲུང་གོའི་ཐོན་རྫས་ཀྱི་སྤུས་ཚད་ལེགས་སུ་བཏང་ནས་ཐོན་ལས་དག་འབྲིང་བ་དང་རྩེར་སོན་ཕྱོགས་སུ་སྒྱུར་བར་སྒོ་དབྱེ་རྒྱ་སྔར་བས་ཆེ་རུ་བཏང་ནས་རྒྱལ་ཕྱིའི་སྔོན་ཐོན་ལག་རྩལ་དང་ཐོན་རྫས་སྔར་བས་མང་བ་ནང་འདྲེན་བྱེད་དགོས། ང་ཚོས་ཀྱང་ཤེས་བྱའི་བདག་དབང་སྲུང་སྐྱོང་ནན་པོ་བྱས་ནས་ཀྲུང་ཕྱིའི་ཁེ་ལས་གཉིས་ཁེ་ཡོང་བར་བྱ་རྒྱུ་ཡིན། འཛད་སྤྱོད་པ་དཀྱུས་མར་མཁོ་བའི་ཐོན་རྫས་སྤུས་ལེགས་ཁག་གཅིག་རེ་ཞིག་མཁོ་འདོན་བྱེད་མི་ཐུབ་པར་དམིགས་ནས། ང་ཚོས་འགག་སྒོའི་དཔྱ་ཁྲལ་ཉུང་དུ་བཏང་ནས་ནང་འདྲེན་བྱེད་ཚད་མང་དུ་གཏོང་རྒྱུར་ཡང་བསམ་བློ་གཏོང་སྲིད། མདོར་བསྡུས་ན། འཛད་སྤྱོད་པར་གདམ་ག་སྔར་བས་མང་བ་མཁོ་འདོན་བྱས་ནས་ཕན་པ་ཐོབ་པར་བྱ་རྒྱུ་ཡིན། དེ་ལས་ཀྱང་གལ་ཆེ་བ་ཞིག་ནི་ང་ཚོའི་ཁེ་ལས་ཁག་ལ་བཟོ་པའི་སྙིང་སྟོབས་དར་སྤེལ་གཏོང་དུ་བཅུག་ནས་སོ་སོའི་ཐོན་རྫས་ལ་འཛད་སྤྱོད་པའི་ཡིད་ཆེས་ཐོབ་ཏུ་འཇུག་རྒྱུ་དེ་རེད།
ཐའེ་དབན་གྱི་གནད་དོན་སྐོར།
ཐའེ་དབན《མཉམ་འབྲེལ་ཚགས་པར》གྱི་གསར་འགོད་པ། ན་ནིང་ཚུན་དུ་ངོགས་གཉིས་པོའི་འབྲེལ་བ་རྙོག་དྲ་ཇེ་ཆེར་ཕྱིན་ནས་འབྱུང་འགྱུར་གྱི་གནས་ཚུལ་ལ་མི་རྣམས་ཀྱིས་སེམས་ཆེན་པོ་བྱེད་ཀྱི་ཡོད། གནས་ཚུལ་དེ་འདྲའི་མདུན་དུ་སྐམ་ས་ཆེན་པོས་ཇི་ལྟར་བྱས་ནས་ངོགས་གཉིས་ཀྱི་འབྲེལ་བ་ཞི་བདེའི་འཕེལ་རྒྱས་དང་དེ་བཞིན་ངོགས་གཉིས་ཀྱི་སྤུན་ཟླ་ཚོའི་བདེ་སྐྱིད་སྲུང་སྐྱོང་བྱེད་དགོས་སམ།
ལི་ཁེ་ཆང་། ངོགས་གཉིས་ནི་ཤ་རུས་འདྲེས་པ་དང་བརྩེ་དུང་རྒྱ་མཚོ་ལས་ཟབ་པའི་སྤུན་ཟླ་རེད། གླིང་ཕྲན་ནང་གི་དུས་བབ་ལ་འགྱུར་ལྡོག་ཇི་ལྟར་ཕྱིན་ནའང་ངོགས་གཉིས་ཀྱི་བརྩེ་དུང་གི་འབྲེལ་བ་གཅོད་ཐབས་མེད་པ་དང་། ཀྲུང་གོ་གཅིག་གི་ཁོངས་སུ་གཏོགས་པའི་ངོགས་གཉིས་ཀྱི་ལོ་རྒྱུས་དང་ད་ལྟའི་གནས་ཚུལ་ལ་འགྱུར་ལྡོག་གཏོང་ཐབས་མེད་ལ། ང་ཚོས་ངོགས་གཉིས་ཀྱི་འབྲེལ་བ་ཞི་བདེའི་འཕེལ་རྒྱས་སྲུང་སྐྱོང་བྱེད་པའི་ཆོད་སེམས་དང་དྲང་སེམས་ལའང་འགྱུར་ལྡོག་གཏོང་ཐབས་མེད།
ང་ཚོས་ཐའེ་དབན་ལ་འཛིན་པའི་སྲིད་ཇུས་ནི་ཐོག་མཐའ་བར་གསུམ་དང་ཁ་གསལ་གཏིང་གསལ་ཞིག་རེད། དེར་བརྟེན་ཀྲུང་གོ་གཅིག་གི་རྩ་དོན་ཡིན་པའི“དགུན་གཉིས་ཐུན་མོང་ངོས་འཛིན”གྱི་ཆབ་སྲིད་རྨང་གཞི་མཐའ་གཅིག་ཏུ་མངོན་པ་བྱེད་པ་དང་། “ཐའེ་དབན་རང་བཙན”ལ་ངོ་རྒོལ་མཐའ་གཅིག་ཏུ་བྱེད་པ། ཐའེ་དབན་མཚོ་འགག་གི་ཞི་བདེ་སྲུང་སྐྱོང་བྱེད་པ། ངོགས་གཉིས་ཀྱི་འབྲེལ་བ་ཞི་བདེའི་འཕེལ་རྒྱས་སྲུང་སྐྱོང་བྱེད་པ་བཅས་ཀྱི་ཐོག་ནས་ངོགས་གཉིས་ཀྱི་སྤུན་ཟླ་ཚོར་བདེ་སྐྱིད་སྐྲུན་དགོས།
སྨུག་རྡུལ་བཅོས་སྒྲིག་སྐོར་གྱི་གནད་དོན།
《ཤིན་ཅིང་ཚགས་པར》གྱི་གསར་འགོད་པ། ལོ་དེ་དག་རིང་སྨུག་རྡུལ་དེ་མི་སེར་གྱི་སེམས་ནང་གི་ན་ཚ་ཞིག་ཏུ་གྱུར་ནས་ཚང་མའི་འཚོ་བར་ཤུགས་རྐྱེན་ངན་པ་ཕོག་གི་ཡོད་ནའང་རྟག་ཏུ་གལ་ཆེའི་བྱེད་སྒོ་སྤེལ་སྐབས་དགུང་སྔོན་པོར་གྱུར་ནས་ཚང་མས་དགའ་སྤྲོའི་ངང་པར་བརྒྱབ་ནས་གྲོགས་ཚོགས་ནང་བསྐུར་གྱི་ཡོད། ཙུང་ལི་མཆོག་ལ་བཀའ་འདྲི་ཞུ་རྒྱུར་ཇི་ལྟར་བྱས་ནས་རྒྱུན་བསྲིང་ཐུབ་པའི་དགུང་སྔོན་དེ་རྒྱས་སྤྲོས་དངོས་རྫས་ཤིག་ཏུ་མི་གྱུར་བ་བྱེད་དགོས་སམ།
ལི་ཁེ་ཆང་། སྨུག་རྡུལ་གྱི་གནད་དོན་དེ་དངོས་འབྲེལ་མང་ཚོགས་ཀྱི་ན་ཚ་ཞིག་རེད། དགུང་སྔོན་དེ་མཁའ་རླུང་དང་འདྲ་བར་མི་ཚང་མར་འདྲ་མཉམ་ཡིན་པ་དང་ང་ཚོ་དེ་གར་ཡོད་པའི་ལྷན་རྒྱས་ཚང་མས་རྟག་ཏུ་དགུང་སྔོན་པོར་རྟག་ཏུ་མཐོང་རྒྱུའི་རེ་བ་བྱེད་ཀྱི་ཡོད་མོད། འོན་ཀྱང་ཀྲུང་གོ་འཕེལ་རྒྱས་ཁྲོད་ཁོར་ཡུག་སྲུང་སྐྱོང་དང་ལྷག་པར་དུ་སྨུག་རྡུལ་གནད་དོན་གྱི་འགྲན་སློང་དངོས་འབྲེལ་འཕྲད་ཀྱི་ཡོད། ངས་སྲིད་གཞུང་གི་ལས་དོན་སྙན་སྒྲོན་ནང་བྱེད་ཐབས་ཁག་ལྔ་བརྗོད་ཡོད་པས་བློ་བརྟན་འགྱུར་མེད་ངང་མདུན་ཕྱོགས་སུ་སྐུལ་འདེད་བཏང་ནས“དགུང་སྔོན་སྲུང་སྐྱོང་གི་དམག་འཐབ”ངོ་མ་ཞིག་རྒྱག་སྲིད་རུང་ཁྱེད་ཚོར་ཁ་རི་ཁ་ཐུག་བརྗོད་ན་བརྒྱུད་རིམ་ཞིག་དགོས་ངེས་རེད།
རང་བྱུང་ཁམས་ཆེ་མོའི་དྭངས་འཐིབ་དང་ཆར་རླུང་ནི་མིའི་རིགས་ཀྱིས་བཀོལ་སྤྱོད་ཆོག་པ་ཞིག་མ་ཡིན་མོད། འོན་ཀྱང་ང་ཚོས་ང་ཚོའི་བྱ་སྤྱོད་བཀོལ་སྤྱོད་བྱས་ཆོག་ལ་ང་ཚོའི་འཕེལ་རྒྱས་གཏོང་ཐབས་ལའང་འགྱུར་ལྡོག་བཏང་ཆོག ང་དང་ཁྱེད་ཚོའི་བསམ་བློ་གཏོང་སྟངས་གཅིག་པ་རེད། སྨུག་རྡུལ་བཅོས་སྒྲིག་བྱེད་དགོས་ངེས་རེད། དགུང་སྔོན་དེ་འབྱུང་འགྱུར་རྒྱས་སྤྲོས་དངོས་རྫས་ཤིག་ཏུ་འགྱུར་མི་སྲིད་ལ་འགྱུར་མི་འོས་པ་ཤིག་རེད།


text:
ས་ཞིང་འགན་གཙང་ལེན་གྱི་ཁྲིམས་ཀྱི་བཟོ་བཅོས་འཆར་ཟིན་ལས་འཕྲོས་པ། ཚོགས་ཆེན་༡༩་མཇུག་སྒྲིལ་བའི་རྗེས་སུ། རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་གིས་དེ་མ་ཐག་ཏུ་རོང་འབྲོག་མང་ཚོགས་ཀྱི་ཞིང་ས་དང་རྩྭ་སའི་བདག་དབང་གི་ཐོབ་ཐང་ལ་འབྲེལ་བ་དམ་ཟབ་ཡོད་པའི་ཁྲིམས་ལུགས་༼ས་ཞིང་འགན་གཙང་ལེན་གྱི་ཁྲིམས་༽ལ་བཟོ་བཅོས་བྱས་ཤིང་། བཟོ་བཅོས་བྱས་པའི་ཟིན་བྲིས་ཁྱབ་བསྒྲགས་བྱས་ཏེ་མི་དམངས་ལ་བསམ་འཆར་བསྡུ་བའི་འགོ་བརྩམས། ༢༠༠༣་གྱི་ལོར་བཟོས་པའི་ས་ཞིང་འགན་གཙང་ལེན་གྱི་ཁྲིམས་ཀྱིས་རོང་འབྲོག་མང་ཚོགས་ཀྱི་ས་ཞིང་བདག་དབང་ཐོབ་ཐང་དམ་འཛིན་དང་དཔལ་འབྱོར་འདུ་འགོད་འཕེལ་རྒྱས་བཅས་ཀྱི་ཐད་ལ་བྱས་རྗེས་ཆེན་པོ་བཞག་ཡོད། ཏང་གི་ཚོགས་ཆེན་༡༨་པ་ནས་བཟུང་། ཞིང་ལས་ལས་དོན་བརྟན་བརླིང་ཡོང་ཆེད། རྩྭ་ས་ཞིང་སའི་ཁེ་གཉེར་གྱི་ཐབས་ལམ་ཕུན་སུམ་ཇེ་ཚོགས་དང་གཏིང་ཟབ་ཏུ་བཏང་ཞིང་། ཚོགས་ཆེན་༡༩་ཡི་སྟེང་དུའང་འགན་གཙང་ལེན་གྱི་རེས་
ཟི་ལིང་དུ་བོད་ཡིག་སློབ་ཆུང་འཛུགས་དགོས། རིག་གནས་ནི་མི་རིགས་ཤིག་རྒྱུན་རིང་དུ་འཕེལ་རྒྱས་སུ་འགྲོ་བའི་སྲོག་རྩ་ཡིན་ལ། སྐད་དང་ཡི་གེ་ནི་མི་རིགས་རིག་གནས་ཀྱི་གྲུབ་ཆ་གཙོ་བོ་དེ་ཡིན་ཞིང་། སྐད་དང་ཡི་གེ་ནི་མི་རིགས་གཞན་དང་དབྱེ་བ་འབྱེད་པའི་མི་རིགས་ཤིག་གི་བརྡ་རྟགས་དེ་ཡིན་པར་མ་ཟད། མི་རིགས་ཤིག་གི་ཐུན་མོང་གི་སྲོག་སྙིང་དེ་ཡིན།
作者 朴永日 目前,我国155个民族自治地方共制定自治条例138个,但仍有5个自治区,5个自治州和7个自治县尚未出台自治条例.其中,由于各种原因,五个自治区的自治条例制定,修改和完善工作尚处于停滞状态.
༄༅།། བཀུར་འོས་རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་དྲུང་དུ། རྒྱལ་སྲིད་སྤྱི་ཁྱབ་ཁང་གིས་༢༠༡༠་ལོར་༼༢༠༡༠་ནས་༢༠༢༠་བར་གྱི་རྒྱལ་ཁབ་ཀྱི་འཕྲལ་དང་ཡུན་གྱི་སློབ་གསོ་བཅོས་བསྒྱུར་དར་སྤེལ་བཀོད་འདོམས་རྩ་འཛིན་༽བསྡུས་མིང་ལ་༼རྒྱལ་ཁབ་སློབ་གསོ་རྩ་འཛིན་༽ཞེས་པའི་སྲིད་འཛིན་ཡིག་ཆ་ཞིག་གཏན་འཁེལ་དང་ལག་བསྟར་བྱས་པ་ནས་བཟུང་།
尊敬的全国人大常委会: 国务院自2010年公布《国家中长期教育改革和发展规划纲要(2010-2020年)》(以下简称《国家教育纲要》)后,各地政府纷纷上行下效,制订不同的实施细则来贯彻执行这个纲要.然而,西藏自治区和青海省政府的教育机构断章取义《国家教育纲要》的规定,不顾民族区域自治制度的法律法规和自治地区的实际情况,不调查自治地区人民群众的意见,不向地方人大和常委会询问和提出建议,自行制定规章制度来干涉自治地方的立法权限,插手少数民族的教育自治领域,擅自制定与国家宪法和民族区域自治法以及地方自治条例和语言文字工作条例相违背的方针政策.这不仅明确损害法治原则,而且切实地伤害和正在伤害自治地方的,尤其是少数民族的家庭权利和婴幼儿健康成长的权利.
དེང་སང་བོད་པ་རྣམས་ལ་ཕྱི་བསྐྱོད་ལམ་ཡིག་བཟོ་སྐབས་དཀའ་ངལ་སྣ་ཚོགས་འཕྲད་ཀྱིན་ཡོད། དཀའ་ངལ་དེ་དག་སེལ་བའི་ཆེད་དུ། དྲ་ལམ་ཐོག་ཏུ་རྒྱ་བོད་ཡིག་གི་སྟེང་ནས་བསམ་འཆར་ཡི་གེ་འདི་འདྲ་ཞིག་འདུག བསམ་འཆར་ཡི་གེ་འདི་ཕྱི་བསྐྱོད་ལམ་ཡིག་གི་དཀའ་ངལ་སེལ་བ་ལ་ཕན་ཐོགས་ཡོད་སྙམ་ནས་འདིར་བཞག་པ་ཡིན། རྒྱལ་ཁབ་ཀྱི་འབྲེལ་ཡོད་ཀྱི་ཁྲིམས་ལྟར་ན།
༼རྨ་ལྷོ་བོད་རིགས་རང་སྐྱོང་ཁུལ་བོད་ཀྱི་སྐད་ཡིག་བྱ་བའི་སྲོལ་ཡིག༽་ཅེས་བྱ་བ་ནི་རྨ་ལྷོ་བོད་རིགས་རང་སྐྱོང་ཁུལ་གྱི་ཁྲིམས་བཟོ་ལས་ཁུངས་ཀྱིས་རྨ་ལྷོ་ནས་བོད་སྐད་ཡིག་གི་བེད་སྤྱོད་དར་སྤེལ་གྱི་ཐད་ལ་བཟོས་བའི་ཡུལ་ཁྲིམས་ཞིག་ཡིན། ཁྲིམས་དེ་ནི་༡༩༩༣་ལོར་སྐབས་བཅུ་བའི་རྨ་ལྷོ་རང་སྐྱོང་ཁུལ་མི་དམངས་འཐུས་མི་ཚོགས་ཆེན་སྟེང་དུ་གཏན་ལ་ཕབ་ཅིང་། ལོ་དེའི་ཟླ་༩་བ་ནང་དུ་མཚོ་སྔོན་ཞིང་ཆེན་དམངས་ཆེན་རྒྱུན་ལས་ཨུ་ཡོན་ལྷན་ཁང་གི་ཆོག་མཆན་ཐོབ་རྗེས། ༡༩༩༤་ལོ་ཟླ་༡་ནས་བཟུང་ལག་བསྟར་བྱས་བའི་ཡུལ་ཁྲིམས་ཞིག་རེད།
རྒྱལ་ཁབ་ཀྱི་རྩ་ཁྲིམས་དང་ཁྲིམས་བཟོ་བ་བའི་ཁྲིམས་སོགས་ཀྱི་ཤེས་བྱ་ཚངས་ཐིགས་བྱས་ཏེ་མཚོ་སྔོན་ཞིང་ཆེན་ན་ཡོད་པའི་རང་སྐྱོང་ཁུལ་དྲུག་སྟེ་མགོ་ལོག རྨ་ལྷོ། ཡུལ་ཤུལ། མཚོ་ནུབ། མཚོ་ལྷོ་དང་མཚོ་བྱང་བཅས་ཀྱི་སློབ་གསོ་དང་རིག་གནས་སོགས་ཀྱི་རང་སྐྱོང་ཡུལ་ཁྲིམས་ཀྱི་ཁྲིམས་བཟོའི་ཆུ་ཚད་དང་གནས་བབ་སོགས་ལ་བརྟག་དཔྱད་བྱས་དུས་གནད་དོན་མི་ཉུང་བ་ཞིག་མཐོང་། ༡༩༨༤ལོར་རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་སྤེལ་བ་རེད། དེའི་རྗེས་སུ་ཁྲིམས་བཟོ་ཆུ་ཚད་བཟང་ངན་ལ་མ་ལྟོས་བར་མི་རིགས་ས་ཁུལ་ནས་ས་གནས་རང་སྐྱོང་དང་རིག་གནས་སློབ་གསོ་ལས་དོན་རང་སྐྱོང་བཅས་ཀྱི་ལས་དོན་ལ་ཁྲིམས་བཟོ་བའི་ཚ་རླབས་འཕྱུར། མཚོ་ལྷོ་བོད་རིགས་རང་སྐྱོང་ཁུལ་གྱིས་༡༩༨༧ལོར་རང་སྐྱོང་སྲོལ་ཡིག་སྤེལ་བ་དང་། རང་སྐྱོང་སྲོལ་ཡིག་ཅེས་བ་ནི་རང་སྐྱོང་ས་གནས་ཀྱི་རྩ་བའི་ཁྲིམས་ལྟ་བུའི་ཡུལ་ཁྲིམས་ཤིག་ཡིན། བཟོ་མཁན་ནི་རང་སྐྱོང་ཁུལ་གྱི་འཐུས་མི་ཚོགས་ཆེན་ཡིན་པ་དང་། རྒྱལ་ཁབ་ཡོངས་སུ་རྩ་ཁྲིམས་ཀྱི་དབང་ཚད་ཀྱིས་ཁྱབ་ཡོད་པ་ཇི་བཞིན་རང་སྐྱོང་ཁུལ་གྱི་རང་སྐྱོང་སྲོལ་ཡིག་གིས་སོ་སོས་དབང་འཛིན་པའི་ས་ཁུལ་ཡོངས་ལ་ཡུལ་ཁྲིམས་ཀྱིས་དབང་ཚད་ཀྱིས་ཁྱབ་ནས་བསྡད་དགོས་བ་ཞིག་ཡིན་དགོས།
གཤམ་གྱི་རྩོམ་ཡིག་དང་སྒྲ་ཐག་འདིའི་ནང་དུ་བོད་སྐད་ཡིག་གི་ཁྲིམས་བཟོ་དང་། ཁྲིམས་ཀྱི་ལམ་ནས་བོད་སྐད་ཡིག་གི་ཐོབ་ཐང་བརྩོན་ལེན་ཇི་ལྟར་བྱེད་དགོས་བའི་ཐབས་ལམ་ཆེ་ལོང་ཙམ་བརྗོད་ཡོད་པ་གསན་གཟིགས་གནང་བར་འཚལ། ༢༠༡༠་ལོར་རེབ་གོང་དང་ཆབ་ཆ་སོགས་ནས་བོད་སྐད་ཡིག་གི་བཀོད་སྤྱོད་དང་དར་སྤེལ་གྱི་ཐོབ་ཐང་གི་ཆེད་དུ་དགེ་སློབ་ཚོས་སྐད་འབོད་དང་ཁྲོམ་སྐོར་བྱས་ཏེ་མཚོ་སྔོན་ཞིང་ཆེན་སྲིད་གཞུང་གི་སློབ་གསོ་ལས་ཁུངས་ཀྱི་བོད་སྐད་ཡིག་རྩ་མེད་དུ་བཟོ་བའི་ནོར་འཁྲུལ་གྱི་སྲིད་འཛིན་ཡིག་ཆ་ལ་དཔའ་མཛངས་ལྡན་པའི་ངོ་རྒོལ་བྱས་མཐར། མཚོ་སྔོན་ཞིང་ཆེན་སྲིད་གཞུང་ནས་འཛིན་སྐྱོང་གི་སྲིད་བྱུས་དེ་ཕྱིར་འཐེན་བྱས། ཡིན་ནའང་བ་མ་ཤི་རྙང་མའི་རྒྱུན་མི་ཆད་ཟེར་བ་ལྟར་ད་ལོའི་ཟླ་དྲུག་པའི་ཡས་མས་སུ་གྲོང་ཁྱེར་ལྷ་ས་སྲིད་གཞུང་གི་སློབ་གསོ་ལས་ཁུངས་ཀྱིས་ཡང་ངེས་ཅན་གྱི་གོ་རིམ་དང་ས་གནས་ཁྲིམས་བཟོ་མ་བརྒྱུད་པར་སློབ་ཆུང་སློབ་མའི་རྩིས་རིག་གི་ཁྲིད་གཞི་སོགས་རྒྱ་ཡིག་ལ་བཙན་ཏུ་བསྒྱུར། དེར་བོད་ལྗོངས་ཀྱི་ཁྲིམས་འཛིན་ལས་བྱེད་པ་བདེ་ཁང་བྱམས་པ་སོགས་ཀྱིས་ངོ་རྒོལ་བྱས་ཏེ་བོད་རང་སྐྱོང་སྲིད་གཞུང་ལ་སུན་འབྱིན་ཡི་གེ་ཞིག་ཕུལ་ཡོད་མོད། མཚོ་སྔོན་ལྟ་བུའི་ངོ་རྒོལ་ཤུགས་ཆེན་བྱས་མེད་སྟབས། སྲིད་བྱུས་དེ་ལ་འགྱུར་བ་གཏོང་རྒྱུའི་སྐོར་མིག་སྔར་བྱུང་ཐུབ་མེད་པ་འདྲ། བོད་རང་སྐྱོང་ལྗོངས་ཀྱི་སློབ་གསོ་ལས་ཁང་གིས་འཕྲད་དུ་གསར་ལམ་བརྒྱུད་ནས་བདེ་ཁང་བྱམས་པ་ཡི་སུན་འབྱིན་ལ་རྩ་ཁྲིམས་དང་འབྲེལ་ཡོད་ཀྱི་ཁྲིམས་སྒྲུབ་བྱེད་ཏུ་བཀོལ་ནས་ལན་ཞིག་བཏབ་ཏེ་ལྷ་སའི་སློབ་གསོ་ལས་ཁུངས་ཀྱི་སྲིད་བྱུས་ཡང་དག་ཡིན་ཚུལ་བརྗོད་འདུག དེས་ན་དོན་རྐྱེན་འདི་ཕུགས་ཀྱི་་འབྲེལ་ཡོད་ཁྲིམས་ལུགས་དང་སྲིད་བྱུས་ཀྱི་སྐོར་ལ་ངོ་སྤྲོད་ཆེ་ལོང་ཙམ་བྱས་ཏེ། བོད་རིགས་ཤེས་ཡོན་པ་རྣམས་ཀྱིས་རྒྱལ་ཁབ་ཀྱི་ཁྲིམས་དང་སོ་སོ་ས་ཁུལ་གྱི་ཡུལ་ཁྲིམས་ལ་བརྟེན་ནས་བོད་སྐད་ཡིག་གི་བཀོལ་སྤྱོད་དང་དར་སྤེལ་གྱི་ཐོབ་ཐང་ལ་གཡག་རྔ་ལྟར་སྲུང་དགོས་ལ། ཡུལ་ཁྲིམས་བཤིག་པའི་ཁྲིམས་བརྒལ་སྲིད་བྱུས་ལ་འཐབ་འཛིང་ལྷོད་ཡངས་མེད་པར་གནང་དགོས།
© 2018 — Powered by WordPress
Theme by Anders Noren — Up ↑